SunOnline: Equatorial Guinea ah gennan ulhunu bagaavaatheh naakaamiyaabukohlaifi\nއެކުއެޓޯރިއަލް ގިނީއަށް ގެންނަން އުޅުނު ބަޣާވާތެއް ނާކާމިޔާބުކޮށްލައިފި\nރުގިއްޔާ މުހައްމަދު މޫސާ 04 Jan 2018, 16:10\nއެކުއެޓޯރިއަލް ގިނީގެ ރައީސް ޓިއޮޑޯރޯ އޮބިއަންގް ނުއެމާ މަބަސޯގޯގެ ސަރުކާރުން ވައްޓާލަން ބަޔަކު މަސައްކަތް ކުރި އެގައުމުން ބުނޭ -- ފޮޓޯ: ރޮއިޓާސް\nމަލާބޯ (ޖެނުއަރީ 4): އެކުއެޓޯރިއަލް ގިނީއަށް މިދިޔަ މަހު ގެންނަން މަސައްކަތް ކުރި ބަޣާވާތެއް ނާކާމިޔާބުކޮށްފައިވާ ކަމަށް އެގައުމުގެ ސަރުކާރުން ބުނެފި އެވެ.\nއެކުއެޓޯރިއަލް ގިނީގައި އޮތް ޓިއޮޑޯރޯ އޮބިއަންގް ނުއެމާ މަބަސޯގޯގެ ސަރުކާރުން ބުނި ގޮތުގައި ބަޣާވާތް ގެންނަން މަސައްކަތް ކުރީ ޗޭޑް، ސޫދާން އަދި ސެންޓްރަލް އެފްރިކަން ރިޕަބްލިކަށް ނިސްބަތްވާ ހަތިޔާރު އެޅި ބަޔެކެވެ. އަދި އެމީހުންނަށް ހަރަދު ކުރީ ރައީސް މަބަސޯގޯގެ ސަރުކާރާ އިދިކޮޅު ބައެއް ކަމަށާއި ބޭރު ގައުމަކުން ވެސް އެކަމަށް އެއްބާރުލުން ދީފައިވާ ކަމަށް ގިނީން ބުންޏެވެ. ނަމަވެސް އެއީ ކޮން ބައެއް ކަން އެގައުމުން ހާމަ ނުކުރެ އެވެ.\nއެކުއެޓޯރިލް ގިނީގެ ނޫސްތަކުން ބުނާ ގޮތުގައި އެބަޣާވާތް ކުރަން މަސައްކަތް ކުރީ މިދިޔަ މަހުގެ 27 އާއި 28އާ ދޭތެރޭގަ އެވެ.\nކެމެރޫންގެ މީޑިއާއަކުން ބުނި ގޮތުގައި މިދިޔަ މަހުގެ ފަހުކޮޅު އެގައުމުގެ ފުލުހުން ވަނީ އެގައުމާއި އެކުއެޓޯރިއަލް ގިނީއާ ދެމެދު އޮންނަ ބޯޑަރު ކައިރިން ޗޭޑްގެ ހަތިޔާރު އެޅި 30 މީހަކު ހައްޔަރުކޮށްފަ އެވެ. އަދި އޭގެ ފަހުން ރައީސް މަބަސޯގޯ ވަނީ އެބޯޑަރު ބަންދު ކުރަން އަމުރު ކުރައްވާފަ އެވެ.\nރައީސް މަބަސޯގޯ އެކުއެޓޯރިއަލް ގިނީގައި ވެރިކަން ކުރައްވަން ފެއްޓެވީ 1979ގަ އެވެ. އޭނާއަކީ އެފްރިކާގެ ގައުމެއްގައި ވެރިކަން ކުރައްވާތާ އެންމެ ގިނަ ދުވަސްވީ ރައީސެވެ.\nއުމުރުން 75 އަހަރުގެ މަބަސޯގޯގެ ވެރިކަމުގައި އެގައުމުގައި ވަނީ ކޮރަޕްޝަނާއި، ފަގީރު ކަމާއި، އިންސާނީ ހައްގުތަކަށް އަރައިގަތުމުގެ މައްސަލަތަށް އިތުރުވެފައި ކަމަށް ހިއުމަން ރައިޓްސް ވޮޗްއިން ބުނެ އެވެ.\nއަދި މިދިޔަ އޮކްޓޯބަރު މަހު ފްރާންސުގެ ކޯޓަކުން ވަނީ ރައީސް މަބަސޯގޯގެ ދަރިކަލުންގެ މައްޗަށް ސަރުކާރުން ވައްކަން ކުރުމާއި މަނީ ލޯންޑާ ކުރުމުގެ ކުށް ސާބިތުކޮށްފަ އެވެ. އޭގެ ސަބަބުން އޭނާގެ މައްޗަށް ތިން އަހަރުގެ ޖަލު ހުކުމެއް ކުރި ނަމަވެސް އެހުކުމް ވަނީ ބާތިލުކޮށް، 35 މިލިއަން ޑޮލަރުން ޖޫރިމަނާކޮށްފަ އެވެ. (އަލްޖަޒީރާ)\nއެސްވާޓީނީގެ ބޮޑުވަޒީރު ކޮވިޑު ޖެހި، އަވަހާރަވެއްޖެ\nއެފްރިކާގެ ބައެއް ސަފީރުންނާ މިނިސްޓަރު ބައްދަލުކުރައްވައިފ


Fikuree hanguraama egge threah gaumu vattaalumah bayaku masakkaiy...\nފިކުރީ ހަނގުރާމައެއްގެ ތެރެއަށް ގައުމު ވައްޓާލުމަށް ދިވެހިންގެ ބަޔަކު ކެނޑިނޭޅި މަސައްކަތް ކުރަމުންއެބަދޭ: އިކޮނޮމިކް މިނިސްޓަރ\n2 އަހަރު,4މަސް,2ހަފްތާ,5ގަޑި, 22 މިނެޓް, 38 ސިކުންތު ކުރިން 4230ޝަހީދާ އަބްދުﷲ ސައީދު\nއިކޮނޮމިކް މިނިސްޓަރ މުޙައްމަދު ސައީދު\nފިކުރީ ހަނގުރާމައެއްގެ ތެރެއަށް ގައުމު ވައްޓާލުމަށް ދިވެހިންގެ ބަޔަކު ކެނޑިނޭޅި މަސައްކަތް ކުރަމުންދާ ކަމަށް އިކޮނޮމިކް މިނިސްޓަރ މުހައްމަދު ސައީދު ވިދާޅުވެއްޖެއެވެ.\nމިނިވަން ދުވަހާ ގުޅިގެން އިކޮނޮމިކް މިނިސްޓަރ މުހައްމަދު ސައީދު ވިދާޅުވީ އިގުތިސާދީ ގޮތުން ބަލިކަށި ކޮށްލުމަކީ ދީނީ އެއްބައިވަންތަކަމަށް ހުރަސްއެޅޭނެ ކަމެއް ކަމަށެވެ. އަދި އޭގެ ސަބަބުން ދީނީ އެއްބައިވަންތަކަން ގެއްލި ފިކުރީ ހަނގުރާމައެއްގެ ތެރެއަށް ގައުމުވެއްޓިގެންދާނެ ކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ ރާއްޖެއަށް ފަތުރުވެރިން ނައުމަށް ގޮވާލައި، އަމިއްލަ ގައުމަށް ގެއްލުން ދިނުމަށް ބަޔަކު ކުރަމުންދާ މަސައްކަތާ ދެކޮޅަށް ދިވެހިން ތެދުވަންޖެހޭނެ ކަމަށާއި، ރާއްޖެއަކީ ދުނިޔޭގެ ނިސްބަތުންވެސް އަމާން ސުލްހަވެރި ގައުމެއްކަން ދުނިޔެއަށް ހާމަކޮށްދިނުމަށް ކޮންމެ ދިވެއްސަކުވެސް މަސައްކަތް ކުރަންޖެހޭނެ ކަމަށެވެ.\nމިނިސްޓަރ ސައީދު ވިދާޅުވި ގޮތުގައި މުޒާހަރާއާއި ހަމަނުޖެހުމުގެ ތެރެއިން ގައުމު ތަރައްގީ ނުކުރެވޭނެއެވެ. ނަމަވެސް މިއަދު ރައީސުލްޖުމްހޫރިއްޔާ ކަމުގައި ހުންނެވި ބޭފުޅަކީ ފިކުރީ ހަނގުރާމައާއި ވާދަކުރުންތަކުގެ ތެރެއިން ގައުމަށް ތަރައްގީ ގެނެސްދެއްވާނެ ގާބިލު ބޭފުޅެއް ކަމަށް ސައީދު ވިދާޅުވިއެވެ. އަދި އިގުތިސާދީ ގޮތުން ފުދުންތެރި އަމިއްލަ ބައެއްގެ ގޮތުގައި ދެމިތިބުމަށް މެދުވެރިވާ އެންމެ ބޮޑު ސަބަބަކީ އިސްލާމް ދީން ކަމަށްވެސް މިނިސްޓާރ ސައީދު ވިދާޅުވިއެވެ.\nމިނިސްޓަރ ސައީދު ވިދާޅުވީ ރާއްޖޭގެ މައި ދޮރާށި ކަމަށްވާ މާލޭ އިންޓަރނޭޝަނަލް އެއާޕޯޓްގެ ބިޔަ މަޝްރޫޢާއެކު ރައްޔިތުންގެ ފުދުންތެރިކަން އިތުރުވެ، ސަރުކާރަށް އާމްދަނީ ލިބުމުގެ ބޮޑު ބާރަކަށް ވެގެންދާނެ ކަމަށެވެ. އަދި އައިޖީއެމްއެޗްގެ 25 ބުރީގެ އިމާރާތަކީ ރާއްޖޭގެ ރައްޔިތުންގެ ސިއްހީ ނިޒާމަށް ބޮޑު އިންގިލާބެއް ގެންނާނެ މަޝްރޫޢަކަށް ވެގެންދާނެ ކަމަށާއި، އޭގެ ސަބަބުން ރާއްޖޭގެ ސިއްހީ ނިޒާމު އޭޝިޔާގެ ގައުމުތަކަށް ދޫނުކުރާނެ ކަމަށް ވެސް މިނިސްޓަރ ވިދާޅުވިއެވެ.\n9 ގަޑި ކުރިން 18 0\n15 ގަޑި ކުރިން 253 0


Ranveerge Simmba ge2vana baeh | Mihaaru\nރަންވީރުގެ "ސިމްބާ" ގެ ދެވަނަ ބައެއް ވެސް ހަދާނެ\n15 ޖެނުއަރީ 2022 - 07:27\nރަންވީރު ސިންގް ފުލުހެއްގެ ރޯލު ކުޅުނު ކާމިޔާބު ފިލްމު "ސިމްބާ" ގެ ސީކްއެލްއެއް ހަދާނެކަން ކަށަވަރުކޮށްދީ، ޑައިރެކްޓަރު ރޯހިތު ޝެޓީގެ އަމާޒަކީ އެ ވެސް ޕްރެންޗައިޒަކަށް ހެދުން ކަމަށް ރަންވީރު ބުނެފި އެވެ.\nބޮލީވުޑް ލައިފަށް ދިން އިންޓަވިއުއެއްގައި އޭނާ ބުނީ 2018 ގައި "ސިމްބާ" ގެނެސްދިން އިރު ވެސް ރޯހިތުގެ ވިސްނުމަކީ އަޖޭ ދޭވްގަންގެ ކޮޕް ޑްރާމާ "ސިންގަމް" ގޮތަށް "ސިމްބާ" ވެސް ފްރެންޗައިޒަކަށް ހެދުން ކަމަށެވެ. ރަންވީރުގެ ސިމްބާ ކެރެކްޓާ އާއި އަޖޭގެ ސިމްގަމް ކެރެކްޓާ އަކީ ރޯހިތުގެ ކޮޕް ޔުނިވާސްގެ ދެ ކެރެކްޓާ އެވެ. މީގެ ތިން ވަނަ ކެރެކްޓާ އަކީ އަކްޝޭ ކުމާރާ އެކު މިދިޔަ ނޮވެމްބަރުގައި ގެނެސްދިން "ސޫރިޔަވަންޝީ" ގެ ސޫރިއާގެ ކެރެކްޓާ އެވެ.\n"ސިމްބާ" ގެ ސީކްއެލްއެއް ހަދާނެކަން ރަންވީރުކޮށް ދިން އިރު، ފުރަތަމަ ބައި ރިލީޒްކުރުމާ ދިމާކޮށް ދީފައިވާ އިންޓަވިއުއެއްގައި ރޯހިތު ވެސް ވަނީ ބެލުންތެރިންނަށް ފިލްމު ކަމުގޮސްފި ނަމަ އެ ފްރެންޗައިޒަކަށްވުމުގެ ފުރުސުތު ބޮޑު ކަމަށް ބުނެފަ އެވެ.\nކަރަން ޖޯހަރް ވެސް ޕްރޮޑިއުސަރެއްގެ ގޮތުގައި ހިއްސާވި އެ ފިލްމަކީ 80 ކްރޯޑް ރުޕީސް (10.8 މިލިއަން ޑޮލަރު) ގެ ބަޖެޓަކުން ހަދައި ބޮކްސް އޮފީހުގައި 400.19 ކްރޯޑް ރުޕީސް (54 މިލިއަން ޑޮލަރު) ގެ އާމްދަނީއެއް ހޯދި ފިލްމެކެވެ.\nRohit Shetty ge Simmba ves franchise akah vedhaane\nސާރާ އަލީ ޚާން ބަތަލާގެ ރޯލު ކުޅުނު "ސިމްބާ" އަކީ އޭގައި ހިމެނުނު ލަވަ "އާނކް މާރޭ" ވެސް ވަރަށް ބޮޑަށް ހިޓުވި އެއްޗެކެވެ.\nރަންވީރު ބުނީ ސިމްބާ ކެރެކްޓާ އަލުން ކުޅެން ވަރަށް ބޭނުންވާ ކަމަށާއި އެ ކެރެކްޓާ އަކީ އެންމެ ފެވަރިޓް އެއް ކެރެކްޓާ ކަމަށެވެ. އޭނާގެ އަތުގައި މިހާރު ވެސް ރޯހިތުގެ އިތުރު ފިލްމެއް އެބައޮތެވެ. އެއީ މި އަހަރު ރިލީޒްކުރާނެ ކޮމެޑީ ފިލްމު "ސާކަސް" އެވެ. އޭގެ ބަތަލާއިންނަކީ ޖެކްލިން ފެނަންޑޭޒާއި ޕޫޖާ ހެގްޅޭ އެވެ.\nއަޖޭއާ އެކު ރޯހިތު ގެނެސްދޭ "ސިންގަމް" ގެ ތިން ވަނަ ފިލްމަށް މިހާރު އަންނަނީ ތައްޔާރީތައްވަމުންނެވެ. "ސިމްގަމް" 2011 ގައި ގެނެސްދިނުމަށް ފަހު، "ސިންގަމް ރިޓާންސް" ގެނެސްދިނީ 2014 ގަ އެވެ.\nAjay ge Singham3ah thayaaru vaan fashaifi\nތި މީހަކީ ބޮޑު ފޫއްސެއް.


Utility Regulatory Authority ah isveriyaku ayyanukohfi | Jazeera\tރެގިއުލޭޓަރީ އޮތޯރިޓީގެ ވެރިޔަކަށް ޔަޒީދު - Jazeera\nޔުޓިލިޓީ ރެގިއުލޭޓަރީ އޮތޯރިޓީގެ އިސްވެރިޔަކަށް ޔަޒީދު އަހުމަދު އައްޔަންކޮށްފި\nޢަލީ ސަމާހު February 7, 2021 611 views0\nރެގިއުލޭޓް އޮތޯރިޓީ އަށް އަލަށް އައްުޔަންކުރެއްވި ޔަޒީދް، އެންވަޔަރަމެންޓް މިނިސްޓަރާ އެކު ފޮޓޯ: އެންވަޔަރަމެންޓް މިނިސްޓްރީ\nކަރަންޓާއި، ފެނާއި ނަރުދަމާ އަދި ކުނި މެނޭޖްކުރުމުގެ ހިދުމަތްތައް ރެގިއުލޭޓުކުރުމުގެ ގާނޫނުގެ ދަށުން އުފައްދާފައިވާ ޔުޓިލިޓީ ރެގިއުލޭޓަރީ އޮތޯރިޓީ އަށް ޗީފް އެގްޒެކްޓިވްގެ މަގާމަަށް ބޭފުޅަކު އައްޔަނުކޮށްފިއެވެ.\nގާނޫނު ބުނާގޮތުން އެ އޮތޯރިޓީ ދުވަހުން ދުވަހަށް ހިންގުމުގެ އެންމެ އިސް ވެރިޔަކީ އޮތޯރިޓީގެ ޗީފް އެގްޒެކްޓިވް އެވެ. އެ މަގާމަށް ސިވިލް ސަރވިސް ކޮމިޝަނުން، އައްޔަނު ކޮށްފައިވަނީ ޔަޒީދު އަހުމަދެވެ.\nޔަޒީދަކީ ސަރުކާރުގެ އެކި މަގާމުތަކުގައި 17 އަހަރު ހިދުމަތްކޮށް އޭގެ ތެރެއިން 12 އަހަރު ހިންގުމުގެ ދާއިރާގެ ސީނިއާ މަގާމުތަކުގައި ތަޖުރިބާ ލިބިވަޑައިގެންފައިވާ ބޭފުޅެކެވެ. އޭނާ އެންމެ ފަހުން އަދާކުރައްވާފައިވަނީ ޔުޓިލިޓީ ރެގިއުލޭޓަރީ އޮތޯރިޓީގެ ޑިރެކްޓަރު ކަމުގެ މަގާމެވެ. އޭގެ ކުރިން އަދާކުރައްވާފައިވާ ވަޒީފާތަކުގެ ތެރޭގައި އެންވަޔަރަންމަންޓަލް ޕްރޮޓެކްޝަން އެޖެންސީގެ ޑިރެކްޓަރުގެ މަގާމު ހިމެނެއެވެ.\nޔަޒީދު ކިޔަވާ ވިދާޅުވެފައިވަނީ ތިމާވެށީގެ ދާއިރާއިންނާއި ފެނާއި ނަރުދަމާގެ ސިވިލް އިންޖިނިއަރިންގެ ދާއިރާއިންނެވެ. ޔަޒީދު ވަނީ އެ ދާއިރާއިން މާސްޓަރސް ޑިގްރީ ހާސިލުކުރައްވާފައެވެ.\nމަގާމަށް އައްޔަނުކުރުމާއި ގުޅިގެން އެންވަޔަރަމަންޓް މިނިސްޓަރު ޑރ. ހުސައިން ރަޝީދު ހަސަން ވަނީ ރެގިއުލޭޓަރީ އޮތޯރިޓީގެ މަސައްކަތްތައް ޔަޒީދުގެ ބެއްލެވުމުގެ ދަށުން ހަރުދަނާކޮށް ތަރައްގީކޮށް ދެއްވުމަށް އެދިވަޑައިގެންފައެވެ.\nރެގިއުލޭޓަރީ އޮތޯރިޓީގެ ވެރިޔަކަށް ޔަޒީދު


Dhaulathu ge kharadhah vure aamdhanee kudakoh ithuruvejje | Mihaaru\nރާއްޖެއަށް މުދާ އުފުލާ ކޮންޓެއިނަރުތަކެއް މާލޭގެ ވިޔަފާރި ބަނދަރުގަައި. މިދިޔަ މަހު ބަޖެޓް ވަނީ ކުޑަތަންކޮޅެއް ސާޕްލަސްވެފައި - ފޮޓޯ: މިހާރު\n28 ޑިސެމްބަރ 2017 - 13:58 24 comments\nފިނޭންސް މިނިސްޓްރީން މިއަދު އާއްމުކުރި، މިދިޔަ މަހު ދައުލަތުގެ ހަރަދާއި އާމްދަނީގެ ތަފާސްހިސާބުތައް ދައްކާ ގޮތުން އާމްދަނީ އާއި ހިލޭ އެހީގެ ގޮތުގައި 18.2 ބިލިއަން ރުފިޔާ ލިބިފައިވެ އެވެ. އަދި ހަރަދު ވެފައިވަނީ 18.01 ބިލިއަން ރުފިޔާ އެވެ. އަދި މިދިޔަ މަހުގެ ނިޔަލަށް 277.6 މިލިއަން ރުފިޔާ އިން ބަޖެޓް އަރަނިވެރިވެފައިވާ ކަމަށް އެ ތަފާސްހިސާބުތަކުން ދައްކަ އެވެ. މިދިޔަ އަހަރުގެ އެ މުއްދަތުގައި ބަޖެޓް ވަނީ 6.7 ބިލިއަން ރުފިޔާ އިން ދަރަނިވެ އެވެ.\nފިނޭންސް މިނިސްޓްރީން ހުށަހެޅި މި އަހަރުގެ ބަޖެޓްގައިވާ ގޮތުން އާމްދަނީގެ ގޮތުގައި ލިބޭނެ ކަމަށް ލަފާކޮށްފައި ވަނީ 21.9 ބިލިއަން ރުފިޔާ އެވެ. އަދި ހަރަދުވާނެ ކަމަށް ލަފާކޮށްފައި ވަނީ 22.2 ބިލިއަން ރުފިޔާ އެވެ.\nފިނޭންސް މިނިސްޓްރީން ބަޖެޓާ ބެހޭ ގޮތުން މަހަކު އެއް ފަހަރު އާއްމުކުރާ ތަފާސްހިސާބުތައް ދައްކާ ގޮތުން އާމްދަނީގެ ގޮތުގައި ނޮވެމްބަރު މަހުގެ ނިޔަލަށް ލިބުނީ 17.9 ބިލިއަން ރުފިޔާ އެވެ. އަދި ހަރަދުގެ ގޮތުގައި އެންމެ ބޮޑު ހޭދައެއްކޮށްފައި ވަނީ ރިކަރަންޓް ހަރަދަށެވެ. ރިކަރަންޓް ހަރަދަށް 13.03 ބިލިއަން ރުފިޔާ ހޭދަ ކުރި އިރު ކެޕިޓަލް ހަރަދުގެ ގޮތުގައި 4.9 ބިލިއަން ރުފިޔާ ހޭދަކޮށްފައިވެ އެވެ.\nއެ މިނިސްޓްރީން މިއަހަރަށް ހުށަހެޅި ބަޖެޓްގައިވާ ގޮތުން ބަޖެޓް ދަރަނިވެރިވާނީ ގާތްގަނޑަކަށް 300 މިލިއަން ރުފިޔާ އިންނެވެ. ނަމަވެސް ރިވައިސްކުރި ބަޖެޓްގައިވާ ގޮތުން އެއް ބިލިއަނަށްވުރެ ގިނަ ރުފިޔާއިން މިއަހަރުގެ ބަޖެޓް ދަރަނިވެރިވާނެ ކަމަށް ލަފާކޮށްފައިވެ އެވެ. އޭގެ މައިގަނޑު ސަބަބެއް ކަމަށް ފިނޭންސް އިން ބުނީ ނުދައްކާ ހުރި ބިލްތަކަށް ފައިސާ ދައްކަން ޖެހުމެވެ.\nފިނޭންސް މިނިސްޓްރީގެ ތަފާސްހިސާބުތައް ދައްކާ ގޮތުން ނޮވެމްބަރު މަހު ދައުލަތަށް ހިލޭ އެހީ އާއި އާމްދަނީގެ ގޮތުގައި ލިބިފައި ވަނީ 1.15 ބިލިއަން ރުފިޔާ އެވެ. މިދިޔަ އަހަރުގެ އެ މުއްދަތުގައި ލިބުނީ 1.22 ބިލިއަން ރުފިޔާ އެވެ. އަދި 1.50 ބިލިއަން ރުފިޔާ ހަރަދުކުރި އިރު މިދިޔަ އަހަރުގެ އެ މުއްދަތުގައި ހަރަދު ކޮށްފައިވަނީ 3.3 ބިލިއަން ރުފިޔާ އެވެ.\nއިތުރު ލިޔުންތައް ފިނޭންސް މިނިސްޓްރީ ދައުލަތުގެ ބަޖެޓް ޓެކްސް ދައުލަތުގެ އާމްދަނީ ދައުލަތުގެ ހަރަދު


Raajje Ah Dhathuru Nukuran America Ge Rayyithunnah Angaifi - Vaguthu\nރާއްޖެއަށް ދަތުރު ނުކުރަން އެމެރިކާގެ ރައްޔިތުންނަށް އަންގައިފި\nރާއްޖޭގެ ކޮވިޑް-19ގެ ހާލަތު ގޯސްވެފައިވާތީ އެމެރިކާއިން ރާއްޖެއަށް އަންނަ މީހުން ދަތުރު ނުކުރުމަށް އެގައުމުގެ ސެންޓަރފޯ ޑިޒީސް ކޮންޓްރޯލް އެންޑް ޕްރިވެންޝަން (ސީޑީސީ) އިން އިލްތިމާސްކޮށްފިއެވެ.\nސީޑީސީން އާންމު ކޮށްފައިވާ އެޑްވައިޒަރީގައި ބުނެފައިވަނީ ރާއްޖެ އޮތީ ކޮވިޑުގެ ހާލަތު އެންމެ ގޯސް، ލެވަލް ހަތަރެއްގައި ކަމަށެވެ. އެހެންކަމުން އެގައުމުގެ ރައްޔިތުން ރާއްޖެއަށް އެއްވެސް ކަހަލަ ދަތުރުތައް ނުކުރުމަށް ވަނީ އިލްތިމާސް ކޮށްފައެެވެ.\nއޭގެ ތެރޭގައި ވެކްސިންގެ ދެވަނަ ޑޯޒު ފުރިހަމަ ކޮށްފައިވާ ފަރާތްތައް ވެސް ހިމެނެއެވެ.\nހަމަ އެކަނި ރާއްޖެއަށް ދަތުރު ކުރެވޭނީ ކޮންމެހެން ކުރަން ޖެހިއްޖެ ހާލަތެއްގައި ދަތުރު ކުރާ ރައްޔިތުން ކަމަށާއި އެ ރައްޔިތުން ވެކްސިންގެ ދެ ޑޯޒު ފުރިހަމަ ކޮށްފައިވާން ޖެހޭ ކަމަށް ސީޑީސީން ވަނީ ބުނެފައެވެ. އަދި އެ ރައްޔިތުން ރާއްޖޭގައި އުޅޭ ދުވަސްތަކުގައި މާސްކު އަޅައި، ގައިދުރުކަން އިސްކޮށް މީހުން އެއްވެ އުޅޭ ތަންތަނަށް ނުދިއުމަށް ވަނީ އިލްތިމާސް ކޮށްފައެވެ.\nއެމެރިކާއަކީ މިހާތަނަށް އެންމެ ގިނަ މީހުން ކޮވިޑް-19 އަށް ފައްސިވެފައިވާ މަރުވެފައިވާ ގައުމެވެ. އެގައުމުން މިހާތަނަށް 33 މިލިއަނަށްވުރެ ގިނަ މީހުންނަށް ބަލި ޖެހިފައިވާއިރު، ފަސް ލައްކައަށްވުރެ ގިނަ މީހުން ވަނީ ބަލި ޖެހިގެން މަރުވެފައެވެ.\nރާއްޖެއަށް ބަލާއިރު، ދުވަހުން ދުވަހަށް ރާއްޖެއިން މި ބައްޔަށް ފައްސިވާ މީހުންގެ އަދަދު ދަނީ އިތުރުވަމުންނެވެ. އެގޮތުން ފާއިތު 24 ގަޑިއިރު 700 އަށްވުރެ ގިނަ މީހުންނަށް ބަލި ޖެހިފައިވާއިރު، އޭގެ ތެރޭގައި ހިރާސް ބޮޑު މީހުންނާއި ކުޑަކުދިންވެސް ހިމެނެއެވެ.\nޢާން އެމެރިކާ މީ ކޮވިޑު ނެތް ގައުމެއް.\nފުރަތަމަ ރައްޔިތުން ގާތުބުނެގެން ގަވްމު ހަމަޔަކައް އަޅުވާ\nމެއި 7, 2021 14:41


ފުވައްމުލައް ސިޓީ ކުޅިވަރު – Mikal News\nހޭންޑްބޯޅަ މުބާރާތް 16އަހަރުން ދަށް: މޮޅަށް ކުޅެ މިސްކިތްމަގު ޖޫނިއަސް ސެމީފައިނަލަށް\nމިހާރު ކުރިޔަށްދާ ކަނބުލޮމެންގެ ހޭންޑްބޯލް މުބާރާތް 2020ގެ ގްރޫޕް ސެޓޭޖުގެ ފަހު މެޗުގައި މިސްކިތްމަގު ޖޫނިއަސް ޓީމުން ވަނީ މޮޅުކުޅުމެއް ދައްކައި ސެމީފައިނަލުން ޖާގަ ހޯދާ، ގްރޫޕްގެ ވެސް އެއްވަނަ ހޯދައިފައެވެ.. އިއްޔެ ހަވީރު\nހޭންޑްބޯޅަ މުބާރާތުގެ ސެމީ ފައިނަލުގެ ފަހު ދެ ޖާގައަށް މާލެގަން އަދި ހޯދަޑު ހަވިއްތަ ޓީމު ހޮވިއްޖެ\nފުވައްމުލައް ސިޓީގެ އަވަށްތަކުގެ މެދުގައި މިހާރު ކުޅެވެމުންދާ އަންހެނުންގެ ހޭންޑްބޯޅަ މުބާރާތުގެ ސެމީ ފައިނަލުގެ ފަހު ދެ ޖާގައަށް މާލެގަމު ކަނބަލުން ޓީމާއި ހޯދަޑު ހަވިއްތަ ސްޕޯޓްސް ޓީމު ހޮވިއްޖެއެވެ. މި ދެ ޓީމު\nހަވިއްތަ ފުޓްސަލް ޗެލެންޖު 2020 ހަތަރު ވަނަ ދުވަހުގެ ކުޅުމާއެކު3ޓީމެއް މިވަނީ މުބާރާތުން ކެޓުމާއި ގާތުގައެވެ. ފުރަތަމަ ބުރުން ކަޓާނީ ޖުމްލަ4ޓީމެކެވެ. ފުރަތަމަ ބުރުން ކަޓާނެ ކަމަށް ބެލެވެނީ\nހަވިއްތަ ފުޓްސަލް ޗެލެންޖު: ތިން ޓީމަށް ކުއާޓާ ފައިނަލުގެ ޖާގަ ލިބިއްޖެ!\nހަވިއްތަ ފުޓްސަލް ޗެލެންޖު 2020 ތިންވަނަ ދުވަހުގެ ކުޅުމާއެ3ޓީމެއް މިވަނީ ކުއާޓާ ފައިނަލަށް ދަތުރުކޮށްފައެވެ. އެއީ ކުޅުނު2މެޗުން6ޕޮއިންޓ ހޯދައިގެން ހޯދަޑު ސްޕޯޓްސް އާއި ހޯދަޑު ސްޕޯޓްސް\nމިހާރު ފުވައްމުލައް ސިޓީަގއި ކުރިޔަށްދާ ޔޫތު މިކްސް ވޮލީ ޗެމްޕިއަންޝިޕް 2019 ގެ ފުރަތަމަ ދެމެޗުން އެމްޖޭއެސް އާއި ޑްރީމް ކިލަރސް މޮޅުވެއްޖެއެވެ. އިއްޔެ ފެށި މިމުބާރާތް ކުޅެވެނީ ފުވައްމުލަކު އިޖުތިމާއީ މަރުކަޒުގެ ބޭގައިއޮތް


Kaadu ge Aguthah Kuda Koffi\n“ދަރުމަވަންތަ” ރާއްޖޭގެ ސިއްޙީ ދާއިރާއަށް ބޮޑު ...\nމާދަމާއިން ފެށިގެން ކާޑުގެ ބާވަތްތަކުގެ އަގު ހެޔޮކުރަން ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އިން ނިންމައިފިއެވެ.\nކާޑުގެ އަގު ހެޔޮކުރަން ނިންމިކަން އިއުލާންކުރީ މިއަދު ބޭއްވި ނޫސްވެރިންގެ ބައްދަލުވުމެއްގައި އެސްޓީއޯގެ މެނޭޖިން ޑިރެކްޓަރު އަހުމަދު ޝަހީރުއެވެ. ޝަހީރު ބުނީ އަގު ހެޔޮކުރަން ނިންމީ އިކޮނޮމިކް މިނިސްޓްރީން ކާޑުގެ އަގުތައް ހެޔޮކުރުމަށް ނިންމުމާ ގުޅިގެންކަމަށެވެ.\nޝަހީރު ވިދާޅުވީ ކާޑުގެ އަގު ކުޑަކުރީ 2016 ވަނަ އަހަރު ކާޑަށް ދެމުން އައި ސަބްސިޑީ ކުޑަކުރުމުގެ ކުރިން ހުރި އަގަށް ކަމަށެވެ.\nސަބްސިޑީ ކުޑަކުރުމާ ގުޅިގެން ކާޑުގެ އަގުތައް ހުރީ ހަކުރު ކިލޯއެއް 6.80 ރުފިޔާއަށް، ހަނޑޫ ކިލޯއެއް 6.76 ރުފިޔާޢަށް އަދި ފުށް ކިލޯއެއް 5.26 ރުފިޔާއަށެވެ.\nއެހެން ނަމަވެސް ސަރުކާރުން އަގަށް މިއަދު ގެނައި ބަދަލާ އެކު، މާދަމާއިން ފެށިގެން ކާޑު ވިއްކާނީ ހަކުރު ކިލޯއެއް 4.00 ރުފިޔާއަށް، ހަނޑޫ ކިލޯޢެއް 3.98 ރުފިޔާއަށް އަދި ފުށް ކިލޯޢެއް 2.98 ރުފިޔާއަށެވެ.\nއެސްޓީއޯގެ މެނޭޖިންގް ޑިރެކްޓަރު އަހްމަދު ޝަހީރު ވިދާޅުވީ 16 އޮކްޓޫބަރު 2016 ގައި ކާޑުގެ އަގުތައް ބޮޑުކުރުމާ ގުޅިގެން ވަރަށް ގިނަ ފަރާތްތަކެއްގެ ކަންބޮޑުވުންތައް ސަރުކާރަށް ހުށަހެޅުނު ކަމަށެވެ.\n“މިއަދު އަގުތައް ހަމަޖެހިގެން ދިޔައީ އާންމު ރައްޔިތުންގެ ގިނަ ކޮންސާންތަކެއް ހުރީތީ އިއްޒަތްތެރި ރައީސުލްޖުމްހޫރިއްޔާ އެކަމާ ވިސްނަވައި، ރައީސް އޮފީހުން ނިންމި އަގުތަކަކަށް،” ޝަހީރު ވިދާޅުވިއެވެ.\nޝަހީރު ވިދާޅުވީ ކާޑުގެ ސަބްސިޑީގެ ގޮތުގައި ސަރުކާރުން ކޮންމެ ދުވަހަކުވެސް ގާތްގަނޑަކަށް 850،000 ރުފިޔާ ޚަރަދުކުރާ ކަމަށެވެ.\nއެސްޓީއޯގެ މެނޭޖިންގް ޑިރެކްޓަރު ޝަހީރު ވިދާޅުވީ މިއަދު ކާޑުގެ އަގަށް ގެނައި ބަދަލުތަކުގައި ކުރިއަށް އޮތް ތަނުގައިވެސް ހިފެހެއްޓޭނެކަމަށް ގަބޫލުކުރައްވާ ކަމަށެވެ.\n“ދަރުމަވަންތަ” ރާއްޖޭގެ ސިއްޙީ ދާއިރާއަށް ބޮޑު އިންގިލާބެއް ގެނުވާނެ ނަމެއް!\nރާއްޖެ އިޝްތިހާރުކުރުމަށް އެމެރިކާގައި ރޯޑްޝޯތަކެއް ބާއްވަނީ\nމޯލްޑިވްސް އެސޯސިއޭޝަން އޮފް ޓްރެވެލް އެޖެންޓްސް އެންޑް ޓުއަރ އޮޕްރޭޓާރސް (މަޓާޓޯ) އިން އެމެރިކާގައި ބާއްވާ އައުޓްބައުންޑް ޓްރެވެލް ...


LIVE: Dhuniye Hulhuvenee - Vaguthu\nބ. ކުޑަރިކިލުގައި ހަލުވިކަމާއި އެކު ކޮވިޑް-19 ފެތުރުން ފަށައި، މި ވަގުތު އެ ރަށުގެ މުޖުތަމައު ތެރޭގައި އެ ބަލި އޮތް ކަމަށް ކުޑަރިކިލު ކައުންސިލްގެ ރައީސް އަބްދުލްހަންނާނު އައްބާސް ވިދާޅުވެއްޖެ\nKudarikilu Gai Mujuthamau Therey Covid Fethureneehttps://t.co/UR3fr9qR87\nކޮވިޑް-19 އާއިއެކު އެންމެ ބޮޑު އަސަރެއް ކުރީ ދަތުރުފަތުރަށެވެ. މުޅި ދުނިޔެ އެކީ ގާތްގަނޑަކަށް ބަންދުވިއެވެ. އަމިއްލަ ގައުމަށް ފިޔަވައި އެހެން ގައުމަތަކަށް ދަތުރު ކުރުމުގެ ފުރުސަތު ބަންދުވިއެވެ. ނަމަވެސް މިހާރު ކޮވިޑާއި އެކު އުޅުން ނޫން ގޮތެއް ނެތުމުން ގިނަ ގައުމުތައް އަންނަނީ ހުޅުވާލަމުންނެވެ.\n19 މަސް ދުވަހަށް ފަހު އިންޑިއާ ވެސް މިއަދު ވަނީ ފަތުރުވެރިންނަށް ހުޅުވާލާފައެވެ. ކޮވިޑަށް އެންމެ ގިނަ ބަޔަކު ފައްސިވެ އަދި އެންމެ ގިނަ ބަޔަކު ކޮވިޑް ޖެހިގެން މަރުވި އެމެރިކާ ވެސް އަންނަ ނޮވެމްބަރ މަހުގެ 08 ވަނަ ދުވަހު ހުޅުވާލާނެ ކަން މިއަދު ވަނީ އިއުލާން ކޮށްފައެވެ. ފަތުރުވެރިކަމުގައި މުޅި ދުނިޔެ އަށް މަޝްހޫރު ބާލީ ވެސް މިހާރު ވަނީ ފަތުރުވެރިންނަށް ހުޅުވާލާފައެވެ.\nއާއްމު ހާލަތައް އެނބުރި އާދެވޭތޯ ދުނިޔެ އިން މަސައްކަތް ކުރަމުން ގެންދާއިރު އެންމެ ބޮޑު ގޮންޖެހުމަކީ އަދިވެސް ވެކްސިން ފުރިހަމަ ކުރެވިފައިވާ މީހުންގެ އަދަދު މަދުވުމުންނެވެ. މުޅި ދުނިޔެ އިން ވެކްސިން ފުރިހަމަ ކުރި މީހުންގެ އަދަދު ދުނިޔޭގެ އާބާދީގެ %40 އަށް ވެސް އަދި ނާރައެވެ.\nތަޖުރިބާކާރުން ވިދާޅުވާ ގޮތުގައި ކޮވިޑް އެއްކޮށް ކޮންޓްރޯލް ކުރުމަށް އާބާދީގެ %70 ވެކްސިން ފުރިހަމަ ކުރުން މުހިއްމެވެ. ނަމަވެސް އެލަނޑުދަނޑިއަށް ވާސިލް ވުމަކީ ގޮންޖެހުން ބޮޑު މަސައްކަތެކެވެ.\nއޮކްޓޯބަރ 16, 2021 01:49\nމުޅި ދުނިޔެ ހުޅުވުނަސް އައްޑޫ ސިޓީ ނުހުޅުވޭނެޔޯ


މިރޭގެ ބައްޔާއެކު ނިއުޒިލޭންޑް މުބާރާތުން ކަޓައިފި :: މިކަލް ނޫސް\nމިރޭގެ ބައްޔާއެކު ނިއުޒިލޭންޑް މުބާރާތުން ކަޓައިފި\n22 ޖޫން 2017 02:03\nމިރޭގެ މެޗުން މޮޅުވި ގޯލު ކާމިޔާބުކޮށް ދިން މެކްސިކޯގެ (ޖ.19) ޕެރަލްޓާ ނިއުޒީލޭންޑު ކޮޅަށް ގޯލަުޖަހާފައި އުފާ ފާޅުކުރަނީ. ފޮޓޯ. ފީފާ\nފީފާ ކޮންފެޑެރޭޝަން ކަޕްގައި މިރޭ ނިއުޒީލޭންޑާއި މެކްސިކޯ ބައްދަލުކުރި ގްރޫޕް އޭ ގެ މެޗު 2-1 ން މެކްސިކޯ އަތުން ބަލިވި ނިއުޒީލޭންޑު މުބާރާތުން ކަޓައިފިއެވެ. މިރޭގެ ފުރަތަމަ މެޗުގައި ޕޯޗުގަލް ވަނީ މުބާރާތް ބޭއްވޭ ރަޝިއާ އަތުން ހަނިގޮތަކަށް 1-0 ން މޮޅުވެފައެވެ.\nމުބާރާތުގައި ކުރިޔަށް އެއްމެޗު އޮއްވައި ނިއުޒީލޭންޑް ކެޓީ ގްރޫޕް ސްޓޭޖުގެ2މެޗުން ބަލިވުމުން ކުރިޔަށް އޮތް ޕޯޗުގަލް މެޗުން މޮޅުވިޔަސް ގްރޫޕުގެ2ވަނައަށް ވާދަ ނުކުރެވޭނެތީ އެވެ. މިރޭ 11:00 ގައި ސޮޗީގެ ފިޝްޓް ސްޓޭޑިއަމްގައި ފެށި މެޗުގެ ފުރަތަމަ ހާފުގައި ނިއުޒީލެންޑުގެ ކެޕްޓަން ވުޑް (ޖ.9) ޖަހައި ދިން ގޯލަކުން ކުރި ހޯދިއެވެ.\nނަމަވެސް ދެވަނަ ހާފު ފެށިގެން މާގިނަ އިރުތަކެއް ނުވެ މެކްސިކޯގެ ޔިމެނޭޒް (ޖ.9) ގެ ގޯލަކުން ނަތީޖާ ހަމަހަމަ ކުރިއެވެ. އަދި އެއިގެ ފަހުން މެކްސިކޯގެ ޕެރަލްޓާ (ޖ.19) ޖަހައިދިން ގޯލަކުން ކުރިހޯދައި މުބާރާތުގައި ކުރިޔަށް ދިއުމުގެ އުއްމީދު ބޮޑުކުރިއެވެ.\nނިއުޒީލޭންޑަ މެޗު އެއްވަރު ކުރަން ލިބުނު ރީތި ފުރުސަތުގައި ކެޕްޓަން ވުޑު ފޮނުވާލި ބޯޅަ ގޯލުގެ ކަނާތްފަރާތު 'އެލްބޯ' ގައި ޖެހިފައި ނިކުތީއެވެ. މެޗުގެ އިތުރު ވަގުތުގައި ނިއުޒީލޭންޑުން އުފައްދަން އުޅުނު ހަމަލާއެއްގައި ބޮޑު ހަމަނުޖެހުމެއް ހިނގާ ގެމްބިއާގެ ރެފްރީ އަތުން މެޗުގެ ކޮންޓްރޯލް ގެއްލުނެވެ. އަދި ކުޅުންތެރިން ފައުލްކޮށް ބޮނޑިވެ ގަޔަށް އަތްލާ ހެދިއެވެ.\nނަމަވެސް ރެފުރީ، ބަކަރީ ގައްސަމާ ބަދަލު ރެފުރީގެ ސްޓޭންޑަށް ގޮސް އަމިއްލައަށް ވީޑިއޯ ބަލައިގެން ވެސް ހާދިސާ ނޭގުނުކަން ފާހަގަ ވިއެވެ. އެ ހާދަސާއަށް ފަހު އޭނާ ފުރަތަމަ ދެއްކީ އެންމެ ރީނދޫ ކާޑެކެވެ. އެއީވެސް ކަމާއި އެހާ ބޮޑަށް ގުޅުން ހުރި ކުޅުންތެރިއެއް ކަމަށް ވީޑިއޯއަކުން ނުފެނެއެވެ. އަދި ފަހުން ވީޑިއޯ އެސިސްޓެންޓް ރެފުރިންގެ އެހީއާއެކު އިތުރު3ރީނދޫކާޑު ދެއްކިއެވެ. މާހިރުން ބުނާ ގޮތުގައި އެހާދިސާގައި މަދުވެގެން3ރަތްކާޑު ދައްކަން ޖެހެއެވެ.\nމިހާދިސާ ފީފާގެ ޑިސިޕްލިނަރީ ކޮމެޓީން ބަލާނެކަމަށް ބެލެވެއެވެ.\nރަޝިއާ އާއި ޕޯޗުގަލްގެ މެޗު\nމިފޭ ކުޅެވުނު ފުރަތަމަ މެޗުގައި ވާރަށް ވަދަވެރި ކުޅުމަކަށް ފަހު މެޗު 1-0ން ކާމިޔާބު ކުރީ ޔޫރަޕްގެ ޗެމްޕިއަން ޕޯޗުގަލް އެވެ. މެޗުގެ 8 ވަނަ މިނިޓުގައި ރޮނަލްޑޯ މި މުބާރާތުގައި ޖެހި3ވަނ ގޯލާއެކު މެޗުގެ ލީޑު ލިބުނެވެ. ދާދި އެއްހަމައެގައި ކުޅެވުނު މިމެޗުން މޮޅު ވުމުން ޕޯޗުގަލް އަށް އެއް މެޗުން އެއްވަރުވެ އެއް މެޗުން މޮޅުވުމުން4ޕޮއިންޓު ލިބި ގްރޫޕުގެ ދެވަނަ ލިބެނީ ޖެހި ގޯލުން މެކްސިކޯއަށް ވުރެ އެއްގޯލު މަދުވުމުންނެވެ. މިމެޗުގެ މޮޅު ކުޅުންތެރިއަކީ ރޮނަލްޑޯއެވެ.\nމިގުރޫޕުގައި ކުރިއަށް ޕޯޗުގަލް އަށް އޮތީ މުބާާތުން ކަޓާފައިވާ ނިއުޒީލޭންޑްގެ ޕްރެޝަރު ކުޑަ މެޗެކެވެ. އެމެޗުން މޮޅުވުން ގްރޫޕުގެ އެއްވަން ހޯދަން މުހިންމެވެ. މެކްސިކޯއާއި ރަޝިއާގެ މެޗަކީ ގްރޫޕުގެ ކޮލިފިކޭޝަނުން އެއް ޓީމު ކަނޑައޅާނެ ޕްރެޝަރު ބޮޑު މެޗަކަށް ވާނެކަމަށް ބެލެވެއެވެ. މި ދެ މެޗު ވެސް ކުޅެވޭނީ އެއް ގަޑިއެއްގައެވެ.\nމާދަމާރޭ ކުޅެވެނީ ގްރޫޕް ބީގެ ދެމެޗެވެ.\n20:00 ގައި ކެމެރޫން އައި އޮސްޓްރޭލިއާ ގެ މެޗު\n23:00 ގައި ޖަރުމަނާއި ޗިލީގެ މެޗު


ސުންގަޑި: 17 މާރިޗު 2019 1330\nމަގާމުގެ މަސައްކަތާގުޅޭ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން.\nމަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެއިތުރުން ހަޔަރ ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުން.\nފުރިހަމަ ކުރައްވާފައިވާ ވަޒީފާއަށް އެދޭ ފޯމު (ވަޒީފާއަށް އެދޭ ފޯމު ނޮޅިވަރަމު ސްކޫލް ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ.)\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބަލާފައިވާ ތަޢުލީމީ ސެޓްފިކެޓްތަކުގެ ކޮޕީ. (ރާއްޖޭގައި ރަޖިސްޓަރީކޮށްގެން ހިންގާ މަތީތަޢުލީމުގޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓްތައް އަދި ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓްތައް އަދި ރާއްޖެއިން ބޭރުގެ މަތީތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓްތައް ނުވަތަ ކޯސް ފުރިހަމަކުރި ކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީއާއި ޓްރާންސްކްރިޕްޓްގެ ކޮޕީ.)\n(ށ) ރާއްޖޭގައި ރަޖިސްޓަރީކޮށްގެން ހިންގާ މަތީތަޢުލީމުދޭ މަރުކަޒަކުން ކުރިޔަށްގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓްތަކުގެ ކޮޕީ (މިފަދަ ސެޓްފިކެޓްތައް އެކްރެޑިޓްކުރަން ނުޖެހޭނެއެވެ.) ނުވަތަ ކޯސް ފުރިހަމަކުރި ކަމުގެ ލިޔުމުގެ ކޮޕީއާއި ޓްރާންސްކްރިޕްޓްގެ ކޮޕީ.\nވަޒީފާއަށް އެދޭ ފަރާތުގެ މުއްދަތު ހަމަނުވާ ދިވެހި ރައްޔިތެއްކަން އަންގައިދޭ ކަޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭ ފަދަ ކޮޕީ.\nވަޒީފާއަށް އެދޭ ފޯމު ނޮޅިވަރަމު ސްކޫލް އޮފީހުގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓް www.csc.gov.mv އިން މިފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށައަޅަންޖެހޭ ތަކެތި ހުށައަޅާނީ 2019 މާރިޗު 17 ވާ އާދީއްތަ ދުވަހުގެ 13:30 ގެ ކުރިން ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ، admin@nolhivaramschool.edu.mv އެވެ. އެޕްލިކޭޝަން ފޯމާއެކު ހުށައަޅަންޖެހޭ ހުރިހާ ލިޔުންތައް ހުށައަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\nމިމަޤާމަށް މީހަކު ހޮވުމަށް ބާއްވާ އިންޓަވިއު އޮންނާނީ، 2019 މާރިޗު 24 ން 27 އާ ދެމެދު ނޮޅިވަރަމު ސްކޫލްގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ޙާޒިރުވުމަށް ތައްޔާރުވެގެން ތިބުން އެދެމެވެ.\nމިއިއުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6520555 ނަންބަރު ފޯނާއެވެ. އީމެއިލް ކުރާނީ admin@nolhivaramschool.edu.mv އަށެވެ.


Sarukaarun thanfeez kuranee vaki party ehge siyaasatheh noon: Fisheries Minister - vNews.mv\nސަރުކާރުން ތަންފީޒްކުރަނީ ވަކި ޕާޓީއެއްގެ ސިޔާސަތެއް ނޫން: ފިޝަރީޒް މިނިސްޓަރ\nފާތިމަތު ނަހުދާ ފާއިޒް Male' | 18 May 2022, 12:15\nދިވެހި ސަރުކާރުގެ ނަމުގައި ކުރާ ކޮންމެ ކަމެއް ކުރަމުންދަނީ ދިވެހި ސަރުކާރުގެ ސިޔާސަތާ އެއްގޮތަށް ކަމަށާއި، އެއީ ވަކި ޕާޓީއެއްގެ ސިޔާސަތު ނޫން ކަމަށް މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޑރ. ހުސައިން ރަޝީދު ހަސަން ވިދާޅުވެއްޖެއެވެ.\nމިނިސްޓަރ މިފަދައިން ވިދާޅުވީ، ރައްޔިތުންގެ މަޖިލީހުގެ މިއަދުގެ ޖަލްސާއަށް ހާޒިރުވެވަޑައިގެން މެމްބަރުން ކުރެއްވި ސުވާލުތަކަށް ޖަވާބު ދެއްވަމުންނެވެ.\nގައްދޫ ދާއިރާގެ މެމްބަރު އަހުމަދު ޒާހިރު ވަނީ ސަރުކާރަށް ބައެއް ކަންކަން ނުކުރެވި ވަނީ އެ ސިޔާސަތު ތަކަކީ އެމްޑީޕީގެ ސިޔާސަތުތަކަށް ވުމުންތޯ އައްސަވާ މިނިސްޓަރާ ސުވާލު އަމާޒު ކުރައްވާފައެވެ.\nމެމެބަރުގެ ސުވާލަށް ޖަވާބުދެއްވަމުން މިނިސްޓަރ ވިދާޅުވީ، ދިވެހި ސަރުކާރުން ތަންފީޒްކުރަނީ ދިވެހި ސަރުކާރުގެ ސިޔާސަތު ކަމަށެވެ.\nދިވެހި ސަރުކާރުން ތަންފީޒް ކުރަނީ ދިވެހި ސަރުކާރުގެ ސިޔާސަތު. އެހެންވީމަ ދިވެހި ސަރުކާރުގެ ނަމުގައި ކުރާ ކޮންމެ ކަމެއް ކުރަމުންދަނީ ދިވެހި ސަރުކާރުގެ ސިޔާސަތާ އެއްގޮތަށް. އެއީ ވަކި ޕާޓީއެއްގެ ސިޔާސަތެއް ކަމަށް އަޅުގަނޑަކަށް ގަބޫލެއް ނުކުރެވޭ. އެއީ އެމްޑީޕީވެސް ހިމެނޭގޮތަށް އުފެދިފަ އޮތް ކޯލިޝަން ސަރުކާރުގެ ސިޔާސަތުތައް ތަންފީޒްކުރަމުން މިދަނީ.\nފިޝަރީޒް މިނިސްޓަރ ޑރ. ހުސައިން ރަޝީދު ހަސަން\nމީގެއިތުރުން މިނިސްޓަރ ވިދާޅުވީ، ސަރުކާރުގެ ކަންކަން ހިނގަމުންދާނީ ސިޔާސަތުތައް ތަންފީޒްކުރުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސާލިހް އަންގަވާގޮތަށް ކަމަށެވެ. އަދި ސަރުކާރުން ތަންފީޒްކުރަމުން ގެންދަނީ ރައީސް ސާލިހްގެ ރުހުން ލިބިވަޑައިގެން ހިންގާ ސިޔާސަތުތަކެއް ކަމަށްވެސް އެމަނިކުފާނު ވިދާޅުވިއެވެ.\nމިނިސްޓަރ ހުސެއިން ރަޝީދު ނިސްބަތްވެވަޑައިގަންނަވަނީ ސަރުކާރު ހިންގާ ކޮލިޝަންގައި ހިމެނޭ ޖުމްހޫރީ ޕާޓީއަށެވެ.\nޑރ.ހުސައިން ރަޝީދު ހަސަން ރައްޔިތުންގެ މަޖިލިސް ސިޔާސީ


Monitoring Ge Haalathugai Oiy Namaves Thinadhoo gai Eid Namaadhu Kuraane މޮނިޓަރިންގެ ހާލަތުގައި އޮތް ނަމަވެސް ތިނަދޫގަިއި އީދު ނަމާދު ކުރާނެ – Huvadhoo News Monitoring Ge Haalathugai Oiy Namaves Thinadhoo gai Eid Namaadhu Kuraane Huvadhoo News\nމޮނިޓަރިންގެ ހާލަތުގައި އޮތް ނަމަވެސް ތިނަދޫގަިއި އީދު ނަމާދު ކުރާނެ\nމި އަހަރުގެ އަޟްހާ އީދު ނަމާދު ތިނަދޫގައި ކުރާނެ ކަމަށް ގދ. ތިނަދޫ ކައުންސިލުން ބުނެފިއެވެ.\nއިސްލާމިކް މިނިސްޓްރީން އީދު ނަމާދު ކުރުމުގެ ހުއްދަ ދީފައިވަނީ މޮނިޓަރިންގެ ހާލަތުގައި ނެތް ރަށްރަށަށް ކަމުގައި ވިޔަސް ތިނަދޫގައި ކޮވިޑް ހާލަތު ރަގަޅުވެ، ޖަމާއަތުގައި ނަމާދު ކުރުމުގެ ހުއްދަ ދެވިފައިވުމާއެކު އީދު ނަމާދު ކުރުމުގެ ހުއްދަ ކައުންސިލުން ވަނީ ދީފައެވެ.\nއީދު ނަމާދު ޖަމާއަތުގައި ކުރުމުގެ ހުއްދަދިން ކަމުގައިވިޔަސް މިފަހަރު އީދު ނަމާދު ބޮޑު ޖަމާއަތުގައި ކުރުމަށް ތަންނުދިނުމުގެ ސަބަބުން މި ފަހަރު އަޟްޙާ އީދު ނަމާދު ތިނަދޫގެ5މިސްކިތްތެއްގައި ކުރާނެ ކަމަށް ތިނަދޫ ކައުންސިލްގެ އިއުލާނުގައިވެއެވެ. މި އަހަރުގެ ފިތުރު އީދު ނަމާދުވެސް ކޮށްފައިވަނީ ރައްކާތެރި ކަމުގެ ފިޔަވަޅުތަކާއެކު މިސްކިތްތަކުގައެވެ.\nއެގޮތުން މާދަމާ ތިނަދޫގައި އީދު ނަމާދު ކުރަން ހަމަޖެހިފައިވާ5މިސްކިތަކީ މަސްޖިދުލް އިޙްލާސް. މަސްޖިދުއް ޝައިހް ސިދުގީ ( އިސްލާމީ މަރުކަޒް)، މަސްޖިދު މަރިޔަމް އަދި މަސްޖިދުއް ރިޟްވާންގެ އިތުރަށް މަސްޖިދުއް ސަލާމްގައެވެ.\nއަޟްޙާ ޢީދު ނަމާދު ކުރުމަށް، މިސްކިތަށްދާއިރު ގެއިން ވުޟޫ ކޮށްގެން މާސްކް އަޅުއްވައިގެން އަދި އަމިއްލަ މުސައްލަ އެއް ހިފައިގެން ދުރުވުމަށް ވަނީ އިލްތިމާސްކޮށްފައެވެ. އަދި މިސްކިތުގެ ޖަމާއަތް ހަދާނީ އެޗްޕީއޭގެ ގައީޑްލައިނާއި އެއް ގޮތަށް ގައިދުރު ކަމާއެކުއެވެ.\nކޮވިޑް19 އަޟްހާ އީދު ތިނަދޫ ކައުންސިލް\nޢީދު ނަމާދު ކުރާނެ ގަޑި ވެސް ޖެހިނަމަ ތިލިޔުން ފުރިހަމަ ވާނީ


SCHOOL GUIDE 2016- School guide: "Mihaaru" ge aa feshun | Mihaaru\n"މިހާރު"ގެ ސްކޫލް ގައިޑް، ދަރިވަރަކު ބަލަނީ\n27 ނޮވެމްބަރ 2016 - 12:17\nސްކޫލްގެ ބޮޑު ޗުއްޓީގެ ފުރަތަމަ ދުވަހާ އެކު "މިހާރު" ން މި ފެށީ އާ މަސައްކަތެކެވެ. ނޫސްވެރިކަމާއި ލިއުންތެރިކަމުގެ އެންމެ ތަޖުރިބާކާރު ޓީމުގައި ހިމެނޭ "މިހާރު"ގެ ލިއުންތެރިން "ސްކޫލް ގައިޑް 2017" މި ގެނެސްދެނީ ތައުލީމީ އާ އަހަރަށް ތައްޔާރުވާ އިރު، ދަރިވަރުންނަށާއި ބެލެނިވެރިންނަށާއި ޓީޗަރުންނަށް ކޮންމެވެސް ވަރެއްގެ އެހީތެރިކަމެއް ލިއްބައިދެވޭނެ ކަމުގެ އުއްމީދުގަ އެވެ.\nކުރިން ވެސް "ސްކޫލް ގައިޑް" ނެރެން މި ޓީމުން ވަނީ ހަރަކާތްތެރިވެފަ އެވެ. އެކަމަކު މިއީ މޭ 2016 ގައި ރާއްޖޭގެ މީޑިއާ އަށް އަލަށް ވަން އެކަމަކު ކުރިން "ހަވީރު"ގައި މަސައްކަތްކުރި ލިއުންތެރިންނާއި މާކެޓިން އަދި އައިޓީ ޑިޕާޓްމަންޓް ގުޅިގެން ދަރިވަރުންނަށް އަމާޒުކޮށް ނެރޭ ފުރަތަމަ އަދަދެވެ.\nކޮންމެ ތައުލީމީ އަހަރެއް ނިންމައި ބޮޑު ޗުއްޓީ އަށް ދާއިރު ދަރިވަރުންނަށާއި ބެލެނިވެރިން އަދި ތައުލީމީ ދާއިރާގެ ފަރާތްތަކަށް ލިބެނީ ވަރަށް ބޮޑު ހިތްހަމަޖެހުމެކެވެ. ބުރަ އަހަރެއް ކާމިޔާބުކަމާ އެކު ނުވަތަ އިތުރަށް ކާމިޔާބު ހޯދޭނެ އާ މަގުތައް ތަނަވަސް ކުރުމަަށް ފަހު ނިންމާލުމެވެ. އާ އަހަރަކަށް ކުރިމަތިލުމުގެ ކުރިން ކަންކަން ރާވާލާނެ ވަގުތެވެ.\nމި ގައިޑްގައި ބައެއް ގްރޭޑްތަކުގެ ދަރިވަރުން ތައުލީމީ އާ އަހަރަށް ފަށާ އިރު ވިސްނަން ޖެހޭ ކަންކަމާއި އެހެން ދަރިވަރުން ދޭ ނަސޭހަތްތައް ވެސް ހިމަނާފައިވާނެ އެވެ. އަދި ތައުލީމީ ދާއިރާގެ ބައެއް ތަޖުރިބާކާރުންގެ ލިއުންތައް ވެސް ހިމެނޭނެ އެވެ.\n"މިހާރު"ގެ ޓީމުން އެދެނީ އުފާވެރި ޗުއްޓީއަކަށާއި ތައުލީމީ ކާމިޔާބު އާ އަހަރަކަށެވެ.\nއިތުރު ލިޔުންތައް އެޑިޓޯރިއަލް ސްކޫލް ގައިޑް 2016 މިހާރު


Dhathugai rihun kendeyne fasey gotheh!\nދަތުގައި ރިއްސުމަކީ ވޭން ހުރި ކަމެއްކަން އެނގޭނީ އެ ވޭން ތަހައްމަލު ކުރި މީހަކަށެވެ. އަޑު އިވޭ ގޮތުގައި އެއީ ހަމަ ބުއްދިވެސް ފިލައިދާހާ ވޭންހުރި ކަމެކެވެ.\nދަތެއްގައި ރިއްސުމަކީ ހަމަ އެކަނި ސާފުތާހިރު ނުވެގެން ނުވަތަ ދަތް ފަނި ކެއުން ފަދަ ކަމެއް ދިމާވެގެން އެކަނިވާ ކަމެއް ނޫނެވެ. މިނޫން ކަމެއް މެދުވެރިވެގެންވެސް ދަތެއްގައި ރިއްސަފާނެ އެވެ. ނަމަވެސް މުހިންމު އަދި އެންމެ ބުއްދިވެރިގޮތަކީ އަބަދުވެސް ދަތްތައް ސާފުކޮށް ބެހެއްޓުމެވެ.\nރާއްޖޭގެ ކޮންމެ ތާކުން ދަތުގެ ފަރުވާ ލިބޭކަށް ނުހުރެއެވެ. ލިބޭ ތަނަކުންވެސް އެ ފަރުވާ ހޯދުމަށް ދިގު ކިއު އަކަށް އެރުން ފަދަ ތަކުލީފުތަކާއިވެސް ކުރިމަތިލާން ޖެހެއެވެ. އެހެން ކަމުން އެ ވޭނަށް ކުޑަނަމަވެސް ލުޔެށް ގޭގައި ހޯދިދާނެ ގޮތެއް ފެނޭތޯ ބަލާލަމާ ހިނގާށެވެ.\nލޮނު ފެނުން އަނގަ ދޮވުން:\nތާފަނާ ފެން ތައްޓެއްގެ ތެރެއަށް ލޮނުކޮޅެއް އަޅައި އަނގަ ދޮންނާށެވެ. އަނގައިގެ ތެރޭގައި ފެން ދައުރުކުރުން ހިރުގަނޑުގައި އުފެދިފައި ހުންނަ އިންފެކްޝަންގެ އަސަރު ކެނޑި ނުވަތަ އަސަރު ކުޑަވުމުގެ އިތުރުން ދަތުގެ ދޭތެރެތަށް ސާފުވުމަށް އެހީވެދެ އެވެ. އެހެން ކަމުން މިގޮތަށް ހެދުމުން ރިހުން ކުޑަކޮށްދެ އެވެ.\nދަތެއްގައި ރިއްސާ ނަމަ އަނގަޔަށް ކަރަންފުލެއް ލައިގެން ހަފާލީމައި ރިހުމަށް ލުއެއް ލިބޭކަން ފަހަގަވާކަމުގައި ގިނަ ބަޔަކު ބުނެއެވެ. ހިރުގަނޑުގައި އިންފެކްޝަން އުފެދުމުގެ ފުރުސަތު ކަރަންފުލުގެ ސަބަބުން ކުޑަކޮށްދޭނެ އެވެ. ދަތެއްގައި ރިއްސާ ނަމަ ކަރަންފޫ ބޭނުންކުރުމުން، ދަތުގެ ރިހުމުގެ ސަބަބުން އަންނަ އައްސިކަން ވެސް ކަނޑުވައިދޭނެ އެވެ. ކަރަންފޫ ބޭނުންކުރެވިދާނެ އިތުރު ގޮތްތަކުގެ ތެރޭގައި ރީތިކޮށް ހިމުންކޮށް ރިހުން ކަނޑުވާ ތެލެއް ކަމަށްވާ ކްލޯވް އޮއިލް އާއި އެއް ކުރުމަށް ފަހު ރިހޭ ދަތެއްގައި ހާކާލެވިދާނެ އެވެ. ކަރަންފޫ ހިމުން ކުރުމަށް ފަހު ކްލޯވް އޮއިލް އާއި އެއް ކުރުމަށް ފަހު ކަފަ ބުރަކުން ރިހޭ ދަތުގައި ޖެއްސުމުން ދަތުގަ ރިހުމަށް ލުއިވާނެ އެވެ.\nދަތުގައި ރިއްސާ ނަމަ ލޮނުމެދަކީ ވެސް އަވަސް ހައްލެއް ލިއްބައިދޭ އެއްޗެކެވެ. ލޮނުމެދެއް ޗިސްކޮށްފައި ކުޑަކުޑަ ލޮނުކޮޅާ އެއްކޮށްލުމަށްފަހު ރިއްސާ ދިމާލުގައި ހާކާލުމުން ވެސް ލުއިވާން ފަށާނެ އެވެ. މިކަން ކަމަކީ ދަތެއްގައި ރިއްސާ ނަމަ އަމިއްލަ އަށް ކުރެވިދާނެ ކަންކަމެކެވެ.\nމި ކަންތައް އަމިއްލަޔަށް ކުރިނަމަވެސް ވީ އެންމެ އަވަހަކަށް ދަތުގެ ހާއްސަ ޑޮކްޓަރެއްގެ ލަފާ ހޯދައި ފަރުވާ ކުރަންވާނެ އެވެ.


Imthihaanah dhiyumuge kurin mi kanthahthah kohlaa\nއިމްތިހާނަށް ދިޔުމުގެ ކުރިން މި ކަންތައްތައް ކޮށްލާ\nއިމްތިހާނަށް ދިއުމުގެ ކުރިން ފިލާވަޅުތައް މުތާލިއާކޮށް އިމްތިހާނަށް ތައްޔާރުވުމަށް ކުރަންޖެހޭ ހުރިހާ ކަމެއް ކުރުމަކީ މުހިންމު ކަމެކެވެ. ކަންބޮޑުވުމާއި ފިކުރުބޮޑުވުން ފަދަ ކަންތައްތަކުން ދުރުވެ އިމްތިހާނު ހޯލަށް ވަންނަ އިރު ވަންނަން ޖެހޭނީ ތާޒާ ސިކުނޑިއަކާއި އެކީގައެވެ.\nއިމްތިހާނުގެ އެއް ދުވަސް ކުރިން ހުރިހާ ތައްޔާރީތައް ވުން މުހިންމެވެ. ވަގުތު ޖެހުމުން ކަންތައްތައް ކުރަން އުޅެފި ނަމަ އެދެވޭ ނަތީޖާ އެއް ހޯދަމަކީ ނާދިރު ކަމެކެވެ. އިމްތިހާނަށް ދުރާލާ ތައްޔާރުވުމުން ހަމަޖެހިލައިގެން އިތުރު އެހެން ފިކުރެއް ނެތި އިމްތިހާނަށް ދެވޭނެ އެވެ.\nއިމްތިހާނަށް ދިޔުމުގެ ކުރިން ރަނގަޅަށް ނިދާލަންވާނެ އެވެ. ރޭގަނޑު ނުނިދާ ހޭލާ ކިޔަވަން އިނުމަކީ އިމްތިހާނުގެ ކުރިން ގިނަ ކުދިން ކުރާ ކަމެކެވެ. ނަމަވެސް ރަނގަޅަށް ނިދި ނުލިބޭނަމަ އެއީ ނަފްސާނީ ގޮތުން ކުއްޖާ އަށް އަސަރު ކުރާނެ ކަމެކެވެ.\nރަނގަޅު ނާސްތާ އެއް ނަގައިގެން އިމްތިހާނަށް ދިޔުމަކީ ވެސް މުހިންމު ކަމެކެވެ. ނާސްތާގައި ސިއްހަތަށް ރަނގަޅު، ވިޓަމިންސް އާއި މިނަރަލްސް ފަދަ މާއްދާތައް ގިނައިން އެކުލެވޭ ކާނާތައް ހިމަނަންވާނެ އެވެ. ސޯޑިއަމް އާއި ފެޓް ފަދަ މާއްދާތައް އެކުލެވޭ ކާނާ ކެއުމުން އިމްތިހާނުގެ ވަގުތުގައި ނިދި އައުން ފަދަ ކަންތައްތައް ދިމާވުމަކީ ގާތް ކަމެކެވެ.\nއިމްތިހާނަށް ދާއިރު އިމްތިހާނަށް ބޭނުންވާ ހުރިހާ އެއްޗެހި ގެންދެވޭތޯ ބަލައި ޔަގީން ކުރަންވާނެއެވެ. ގިނަ ފަހަރަށް އިމްތިހާނަށް ދާއިރު ޕްރޮޓެކްޓާ، ކަލްކިއުލޭޓާ، ގަލަން ފަދަ އެއްޗެހި ނުލައި ދެވޭއިރު އޭގެ ސަބަބުން ކުއްޖާ އަށް ޓެސްޓުގައި އެދެވޭ ނަތީޖާ އެއް ނުލިބި ދެއެވެ.


BREAKING: Adeeb hayyaru koggen dhoonidhoo ah gengosfi | Mihaaru\nކޯޓު އަމުރު ނުދިނުމާ ގުޅިގެން، އޭނާ ފުލުހުންގެ ބަންދުން ދޫކުރުމަށް ފަހު އަލުން ހައްޔަރު ކޮށްގެން ދޫނިދު އަށް ގެންދަނީ.\n05 އޯގަސްޓް 2019 - 07:06 60 comments\nޓަގް ބޯޓުގައި ފިލައިގެން ދިއުމުން އެމަނިކުފާނު ފުރަތަމަ ހައްޔަރުކުރީ ބައިނަލްއަގުވާމީ ކަނޑުގެ ސަރަހައްދުން ވެފައި އެއީ ގާނޫނާ ޚިލާފު ހައްޔަރެއް ކަމަށް ނިންމައި ކްރިމިނަލް ކޯޓުން ރޭ ދަންވަރު އަމުރެއް ނުދިނެވެ. އެހެންވެ، އަދީބު އަލުން މި ހައްޔަރުކުރީ އަދީބުގެ ބަންދުގެ މުއްދަތު އިތުރު ކުރުމުގެ އަމުރު ނުދިނުމާ ގުޅިގެން ހައްޔަރުން ދޫކުރުމަށް ފަހު އެވެ.\nއަދީބު އަލުން ހައްޔަރުކުރީ އޭނާ ދިރިއުޅުއްވާ ގ. ހުމަށި ގައި ހުންނަވަނިކޮށް ރޭ ފަތިހު 5:30 ގަ އެވެ.\nއަދީބުގެ މައްޗަށް ތުހުމަތު ކުރަނީ ޕާސްޕޯޓް ހިފަހައްޓާފައި ވަނިކޮށް ރާއްޖޭން ބޭރަށް ވަޑައިގަތުމާއި ޖިނާއީ މައްސަލައެއްގައި ކުށަށް އިއުތިރާފުވެ، ކޯޓަށް ހާޒިރުވެ ހެކި ބަސް ދެއްވުމަށް އެއްބަސްވުމެއްގައި ސޮއިކުރެއްވުމަށް ފަހު ފިއްލެވި ކަމަށް ބުނެ އެވެ.\nސިންގަޕޫރުގައި ރަޖިސްޓަރީ ކޮށްފައިވާ ޓަގް ބޯޓެއްގައި ފިއްލަވައިގެން ދަނިކޮށް، އިންޑިއާގެ ޓުޓިކޮރިން ބަނދަރުން ބޭރުގެ ސަރަހައްދަކުން އިންޑިއާގެ ސިފައިން އަދީބު އަތުލައިގަތީ މިދިޔަ ބުރާސްފަތި ދުވަހު އެވެ. އަދީބު ރާއްޖެ މި ގެނައީ އިންޑިއާ އިން ރާއްޖެއާ އަދީބު ހަވާލު ކުރުމުންނެވެ.\nއަދީބު، ރޭ 10:30 ހާއިރު ރާއްޖެ ގެނެސް އެމަނިކުފާނު ބަންދު ކުރުން ލަސްވީ ހައްޔަރުކުރީ ބައިނަލްއަގްވާމީ ކަނޑުގެ ސަރަހައްދުން ކަމަށް ވެފައި އެއީ ރާއްޖޭގެ ގާނޫނުއަސާސީއާ ޚިލާފު ކަމަކަށް ވުމުންނެވެ. އަދި ފުލުހުން ވަނީ ކޯޓުގައި ވެސް އެކަމަށް އިއުތިރާފް ވެފަ އެވެ.\nރާއްޖޭގެ ގާނޫނީ ބާރު ހިނގާނީ ރާއްޖޭގެ ސަރަހައްދުގައި ކަމަށް ގާނޫނުއަސާސީގައި ބަޔާންކޮށްފައިވެ އެވެ.\nއަދީބު ހައްޔަރުކުރީ ރާއްޖޭގެ ކަނޑުގެ ސަރަހައްދުން ބޭރުން ބައިނަލްއަގުވާމީ ކަނޑުގެ ސަރަހައްދުން ކަމަށް ވެފައި، އެ ހިސާބުގައި ރާއްޖޭގެ ގާނޫނާއި ގަވައިދުތައް ނުހިނގާނެކަން ކްރިމިނަލް ކޯޓުގެ ގާޒީ ރޭ ފާހަގަކުރެއްވި އެވެ. ޝަރީއަތުގައި ޕްރޮސިކިއުޓާ ޖެނެރަލްގެ ވަކީލާއި ފުލުހުން ވެސް ވަނީ އަދީބު ހައްޔަރުކުރީ ރާއްޖޭ ސަރަހައްދުން ބޭރުން ކަމަށް އެއްބަސްވެފަ އެވެ. އަދި އަދީބު ހައްޔަރުކުރި އިރު ހުންނެވީ އިންޑިއާ ދިދަ ޖެހި އުޅަނދެއްގައި ކަމަށް ވެސް ފުލުހުން ބުންޏެވެ.\nގާޒީ ވިދާޅުވީ އަދީބު ހައްޔަރުކުރީ ބައިނަލްއަގުވާމީ ކަނޑުގެ ސަރަހައްދުން ކަމަށް ފުލުހުންނާއި ޕްރޮސެކިއުޓާ ޖެނެރަލް އެއްބަސް ވާއިރު، އެ ހާލަތުގައި އެ އުޅަނދަކަށް، ބައިނަލްއަގުވާމީ ކަނޑުތަކުގެ ގާނޫނުގެ ދަށުން ހިނގާނީ އެ އުޅަނދެއްގައި ނަގާފައި ހުރި ދިދަ ނިސްބަތްވާ ގައުމެއްގެ ގާނޫނުތައް ކަމަށެވެ. އެހެންވެ، ހައްޔަރުކުރުން ގާނޫނާ ހިލާފް ކަމަށް ފުލުހުންނާއި ޕީޖީގެ ބަހުން އެނގޭއިރު ބަންދުގެ މުއްދަތު އިތުރުކުރާ މެދު ސުވާލެއް ނެތް ކަމަށް ގާޒީ ވިދާޅުވި އެވެ. އެއީ ހައްޔަރުކުރުން ގާނޫނާ ހިލާފް ވުމުން، ބަންދުގައި ބަހައްޓަން އަމުރުކުރެވެން ނެތުމެވެ.\nއަދީބު ރޭ ފުރަތަމަ މާލެ ގެނެސް، ބަންދާ މެދު ގޮތެއް ނިންމުމުގެ މަޖިލިސް ތިން ގަޑިއެެއްހާއިރު ހޭދަވި އެވެ.\nއިތުރު ލިޔުންތައް ކުރީގެ ނައިބު ރައީސް އަދީބު އަހުމަދު އަދީބު ފުލުހުން ކްރިމިނަލް ކޯޓް އެމްއެމްޕީއާރްސީގެ ކޮރަޕްޝަން ރާއްޖެ-އިންޑިއާ އިންޑިއާ


SunOnline: Raees aai Majilis Raees, Mahindha ah thahuniyaa vidhaalhuvejje\nރައީސް އާއި މަޖިލިސް ރައީސް، މަހިންދައަށް ތަހުނިޔާ ވިދާޅުވެއްޖެ\nމުހައްމަދު މުޒައްޔިން ނާޒިމް 06 Aug 2020, 23:20\nރައީސް ސޯލިހާއި ރައީސް ނަޝީދު --- ސަން ފޮޓޯ/ ފަޔާޒު މޫސާ\nމިއަދު ބޭއްވި ސްރީލަންކާގެ ގާނޫނު ހަދާ މަޖިލީހުގެ އިންތިހާބު ކާމިޔާބު ކުރެއްވި، އެ ގައުމުގެ ބޮޑު ވަޒީރު އަދި ކުރީގެ ރައީސް މަހިންދަރާޖަ ޕަކްސައަށް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ތަހުނިޔާ ވިދާޅުވެއްޖެ އެވެ.\nއިންތިހާބުގެ ވަގުތީ ނަތީޖާއިން ކުރި ހޯއްދެވީ، ރައީސް ގޯޓާބަޔަ ރާޖަޕަކްސަ އަދި ބޮޑުވަޒީރު މަހިންދަ ރާޖަޕަކްސަގެ ޕާޓީންނެވެ.\nމަހިންދަ ރާޖަޕަކްސައަށް ތަހުނިޔާ ފޮނުވާ، ރައީސް ސޯލިހް މިރޭ ކުރެެއްވި ޓްވީޓްގައި ވިދާޅުވީ، މި ހޯދެއްވި ކާމިޔާބާއެކު އެގައުމަށް ބޮޑެތި ފާގަތިކަން ލިބޭނެކަން ޔަގީން ކުރައްވާ ކަމަށެވެ. އަދި ރާއްޖެއާއި ލަންކާއާ ދެމެދު އޮތް ގުޅުންވެސް އިތުރަށް ވަރުގަދަ ވެގެންދާނެ ކަމަށް ރައީސް ސޯލިހް ވިދާޅުވިއެވެ.\nނައިބު ރައިސް ފައިސަލް ނަސީމުވެސް ވަނީ މަހިންދަ ރާޖަޕްކްސައަށް ތަހުނިޔާ ފޮނުވާފައެވެ. ފައިސަލް ނަސީމު ކުރެއްވި ޓްވީޓްގައި އެމަނިކުފާނުގެ ލީޑާޝިޕްގައި ލަންކާއަށް އިތުރު ކާމިޔާބަށް އެދިވަޑައިގެންފައެވެ.\nރައީސް ސޯލިހާއި ނައިބު ރައީސް ފައިސަލް ނަސީމު ޓެގް ކުރައްވައި، މަހިންދަ ރާޖަޕަކްސަ ދެ ބޭފުޅުންނަށްވެސް ޝުކުރު އަދާކުރެއްވިއެވެ. މަހިންދަ ރާޖަޕަކްސަ ކުރެއްވި ޓްވީޓްގައި ވިދާޅުވީ، ދެގައުމަށް ފައިދާހުރި ކަންކަމުގައި އެކުގައި މަސައްކަތްކުރައްވަން ތައްޔާރަށް ހުންނެވި ކަމަށެވެ.\nރައީސް ނަޝީދު، ސްރީލަންކާގެ ރައީސް ގޯޓާބަޔަ ރާއްޖަޕަކްސައަށާއި މަހިންދަ ރާއްޖަ ޕަކްސައަށް ތަހުނިޔާ ފޮނުވާ ކުރެއްވި ޓްވީޓުގައި އެގައުމުގެ ރައްޔިތުންނަށް މަރުހާބާ ދެންނެވިއެވެ. އަދި ޑިމޮކްރަސީގެ ރީތި މިސާލު ދައްކަވާ، ވޯޓު ދެއްވިކަންވެސް ޓްވީޓުގައި ފާހަގަ ކުރެއްވިއެވެ.\nރާއްޖަޕަކްސަގެ ދެބައިން މި ހޯއްދެވި ކާމިޔާބަށް ވަޒީރުންގެ މަޖިލީހާއި ރައްޔިތުންގެ މަޖިލީހުގެ މެމްބަރުންވެސް ދަނީ ތަހުނިޔާ ދަންނަވަމުންނެވެ.\nލަންކާގައި އިއްޔެ ބޭއްވި އިންތިހާބުގައި ވޯޓު ލާން 16.2 މިލިއަން މީހުން ރެޖިސްޓާ ކުރި އިރު އޭގެ ތެރެއިން 71 ޕަސެންޓު މީހުން ވޯޓުގައި ބައިވެރިވި އެވެ. އަދި އޭގެ ތެރެއިން ހަ މިލިއަން ވޯޓު މިހާރު ގުނާފައިވާ އިރު 98 ގޮނޑިއެއްގެ ނަތީޖާ ވަނީ އެނގިފަ އެވެ.\nއޭގެ ތެރެއިން 72 ގޮނޑި ކާމިޔާބު ކޮށްފައި ވަނީ ރާޖަޕަކްސަގެ ޕޮޑުޖަނަ ޕާޓީ (އެސްއެލްޕީޕީ)އިންނެވެ. އަދި މިދިޔަ އަހަރުގެ ރިޔާސީ އިންތިހާބުގައި ގޯޓާބަޔައާ ވާދަ ކުރެއްވި ސަޖިތު ޕްރޭމަދާސަގެ ޔުނައިޓެޑް ޕީޕަލްސް ފްރޮންޓް (އެސްޖޭބީ) އެލަޔަންސަށް ލިބިފައި ވަނީ 23 ގޮނޑި އެވެ.


Dhivehiraahjje ah Islaamee nooru foarun3- One Online\nދިވެހިރާއްޖެއަށް އިސްލާމީ ނޫރު ފޯރުން 3\nދިވެހިރާއްޖެއާއި ތަބްރީޒްއާއި މަޣްރިބުކަރަ އޮތްތަން ދައްކައިދޭ ޗާޓެއް ---\n"ދިވެހިރާއްޖެއަށް އިސްލާމީ ނޫރު ފޯރުން" މި މައިގަނޑު މައުލޫއަށް ވޭތުވެ ދިޔަ ދެ ހަފުތާގައި އަޅުގަނޑުވާނީ ދެ މަޒުމޫނެއް ލިޔެފައެވެ. މިހަފުތާގައި މި ލިޔަނީ އެ ސިލްސިލާގެ ތިންވަނަ މަޒުމޫނެވެ. މި ސިލްސިލާގެ ފުރަތަމަ މަޒުމޫނުގައި އަޅުގަނޑު ލިޔެފައި ވާނީ، ދިވެހިރާއްޖެ އިސްލާމްވުމާއި ގުޅޭ ގޮތުން ދިވެހިރާއްޖޭގެ ކަންކޮޅުތަކުގައި ދެކެވެމުން އަންނަ ވާހަކަތަކުގެ ތެރެއިން ދިވެހިރާއްޖެއިން އެންމެ ފުރަތަމަ އިސްލާމްވީ އައްޑޫ އަދި ފުވައްމުލައްކަމަށް ބުނާ ވާހަކަތަކާ ގުޅޭ ގޮތުންނެވެ. އަދި ދެވަނަ މަޒުމޫނު ހާއްސަކުރީ ދިވެހިރާއްޖޭގެ ވެރިކަން އިސްލާމްވީ ގޮތުގެ މައްޗަށް މީލާދީން ވިހިވަނަ ގަރުނުގެ ކުރީކޮޅާ ޖެހޭންދެން ދިވެހީން ކިޔަމުން އައި ވާހަކަތަކުގެ މައްޗަށެވެ. މިގޮތުން އަލިއަޅުވާލީ ދިޔަމިގިލީ ބަންޑާރައިންގެ އަމުރުފުޅަށް ހަސަން ތާޖުއްދީން ލިޔުއްވަން ފެއްޓެވި ތާރީޚު އިސްލާމި ދީބާމަޙަލްގައި އެހާދިސާ ގެނެސްފައިވާ ގޮތަށާއި ދިވެހި ފޯކުލޯރުގައި އެ ވާހަކަ ކިޔަމުން އަންނަ ގޮތުގެ މައްޗަށެވެ. ފޯކުލޯރުގައި ކިޔާ ވާހަކަ ގެނެސްދީފައިވާނީ އިހުގެ މަޝްހޫރު ވާހަކަ ކިޔުންތެރިޔާ ބުރާރަކޮއި އެވާހަކަ ކިޔައިދީފައިވާ ގޮތަށެވެ.\nކޮންމެއަކަސް ދިޔަމިގިލީ ބަންޑާރައިންގެ ތާރީޚު ފޮތުންނާއި، ހާޖީ އިމާދުއްދީނުގެ ތާރީޚު ފޮތުންނާއި، ޝަމްސުއްދީން ރަދުންގެ ދުވަސްވަރާ ހަމައަށް، އެ ދުވަސްވަރުގެ ލިޔެކިޔުންތައްވެސް ހިމެނޭ ގޮތަށް ފެންނަން ހުރި ލިޔެކިޔުންތަކުން އެނގޭ ގޮތުގައި ދިވެހިރާއްޖޭގެ ރަސްގެފާނު އެބޭކަލެއްގެ އަތްޕުޅުމައްޗަށް އިސްލާމްވެ، ދިވެހި ވެރިކަން އިސްލާމީ ވެރިކަމަކަށް ބަދަލުކޮށްލުމުގެ މެދުވެރިއެއް ކަމުގައި މާތްރަސްކަލާނގެ މެދުވެރިކުރެއްވި ފަރާތަކީ މިއަދު އީރާނުގެ ސަރަހައްދުގައި އޮތް ތަބްރީޒް އޭ ކިޔުނު ރަށަށް ނިސްބަތްވެވަޑައިގަންނަވާ ބޭކަލެއް ކަމަށްވާ އައްޝައިޚު ޔޫސުފް ޝަމްސުއްދީން އައްތަބްރީޒީއެވެ. އާދެ، ތަބްރޭޒުގެފާނެވެ. އަދި ތާރީޚުންނާއި ފޯކުލޯރުން ލިބެން ހުރި މައުލޫމާތުން އެނގޭ ގޮތުގައި އެކަލޭގެފާނު ދިވެހިރާއްޖެ އިސްލާމްކުރެއްވީ އޭރު ހުންނެވި ރަދުންނަށް ބޮޑުވެގެންވާ ކަރާމާތެއް ދައްކަވައިގެންނެވެ. އެކަރާމާތަކީ ކަނޑުން އަރާ ފުރޭތައެއްކަމަށް ބުނެވޭ އެއްޗަކާ ގުޅިގެން ދެއްކެވި ކަރާމާތެކެވެ. އެ ފުރޭތައަކަށް ދިވެހީންގެ ފޯކުލޯރުގައި ކިޔަމުން އަންނަ ނަމަކީ ރަންނަމާރިއެވެ. މީގެ ކުރިން އަޅުގަނޑު ލިޔުނު މަޒުމޫނެއްގައި ރަންނަމާރިއާ ގުޅޭ ގޮތުން ވާހަކަތަކެއް ލިޔެ ހާމަކޮށްފައިވާނެއެވެ. އެހެންކަމުން މި މަޒުމޫނުގައި އިތުރަށް ރަންނަމާރީގެ ވާހަކަ ނުދައްކާނަމެވެ.\nއާދެ! އިސްވެ ދެންނެވުނު ފަދައިން މީލާދީން ވިހި ވަނަ ގަރުނުގެ ކުރީކޮޅާ ހަމައަށް ދިވެހިރާއްޖެ އިސްލާމްކުރެއްވީ ތަބްރޭޒުގެފާނުކަމަށް ދިވެހީން ކިޔައި އުޅެނިކޮށް މި ނަން އެހެން ގޮތަކަށް ބަދަލުވެ، އެއީ މުޅީން އެހެން ހިސާބެއްގެ ބޭކަލަކަށްވެ ނިމި، ގައުމުގެ ރަސްމީ އިދާރާތަކުން ލިޔަން ފެށީ، ވިހި ވަނަ ގަރުނުގެ ކުރީކޮޅު މި ރާއްޖޭގެ ތާރީޚު ދިރާސާކުރައްވަން ވަޑައިގެންނެވި ބޭކަލެއް ކަމަށްވާ އިނގިރޭސިވިލާތުގެ އެޗް.ސީ.ޕީ. ބެލްގެ ފަރާތުން ލިބިގެން ދިޔަ އާ މައުލޫމާތުތަކެއްގެ ސަބަބުންނެވެ.\nއެޗް.ސީ.ޕީ. ބެލްއަށް ފުރަތަމަ ފަހަރަށް ރާއްޖެ ވަޑައިގެންނެވުނީ 1879 ގެ ނޮވެންބަރުގައި އޭނާ ދަތުރުކުރެއްވި ނަވެއް ކަމަށްވާ "ސީގަލް" ގާފަރު ފަރަށް އުރުމުގެ ސަބަބުންނެވެ. އެ ފަހަރު މާލެއަށް ދުރުވެ ހޭދަކުރެއްވި ދެތިން ދުވަހުން އެއްކުރެއްވި މައުލޫމާތުގެ މައްޗަށް 1881 ގައި ރިޕޯޓެއް ތައްޔާރުކުރައްވައި އޭރު އޭނާ މަސައްކަތްކުރައްވަމުން ގެންދެވި ސިލޯނުގެ އިނގިރޭސި ސަރުކާރަށް ހުށައެޅުއްވިއެވެ. އޭގެ ސާޅީސް އަހަރު ފަހުން 1920 ގެ ޖެނުއަރީގައި އޭނާ ދެވަނަ ދަތުރެއްގައި ރާއްޖެ ދުރުވިއެވެ. އެ ފަހަރު ދުރުވީ ކުރީން އޭނާ ލިޔުއްވި ރިޕޯޓު އަލުން މުރާޖާކޮށް އާ ރިިޕޯޓެއް ތައްޔާރުކުރުމަށާއި ދިޔަމިގިލީ ބަންޑާރައިންގެ ތާރީޚު (ހަސަން ތާޖުއްދީނު ލިޔުއްވަން ފެއްޓެވި ތާރީޚު އިސްލާމި ދީބާމަޙަލް) ގެ ކޮޕީއެއް ހޯއްދެވުމުގެ ބޭނުމުގައްޔާއި ދިވެހިރާއްޖެ އިސްލާމްވުމުގެ ކުރިން އޮތް ކަމަށް ބުނެވޭ ބުދުދީނުގެ ތަންތަނާއި ކަންތައްތަކާއިބެހޭ ތަހުގީގެއް ކުރެއްވުމަށެވެ. މިގޮތުން މި ދަތުރުގެ މައްޗަށް ހާއްސަ ރިޕޯޓެއް ލިޔުއްވައި ފޮތެއްގެ ސިފައިގައި ޝާއިއުކުރެއްވިއެވެ. އޭގެ ފަހުން 1922 ވަނަ އަހަރުގެ ފެބްރުއަރީ2ގައި ތިން ވަނަ ދަތުރެއްގައި ބެލް ރާއްޖެ ދުރުވިއެވެ. މި ދަތުުރު އެ އަހަރުގެ ސެޕްޓެންބަރު 22 ގެ ނިޔަލަށް ދެމިގެން ދިޔައެވެ. މި ދަތުރުގައި މާލޭގެ އިތުރުން ދިވެހިރާއްޖޭގެ އެކިކަންކޮޅުތަކަށް ދުރުވެ އާސާރީ ތަންތަނާއި ދުވަސްވީ ލިޔެކިޔުންތައް ބައްލަވައި އެކަމުގެ މައްޗަށް ރޯޔަލް އޭޝިޔާޓިކް ސޮސައިޓީގެ ސިލޯނު ގޮފީގެ ޖަރނަލްގައި އެކްސާރޕްޓާ މޯލްޑިވިއާނާގެ ނަމުގައި ސިލްސިލާ މަޒުމޫނުތަކެއް ލިޔުއްވިއެވެ. އަދި ފަހުން އެމަޒުމޫނުތައްވަނީ އެނަމުގައި އެއްފޮތަކަށް ޖަމާކޮށް ޝާއިއުކުރައްވާފައެވެ. އޭގެފަހު އޭނާ އެއްކުރެއްވި ގިނަ މައުލޫމާތުތައް ހިމެނޭ ގޮތަށް ދިވެހިރާއްޖޭގެ ތާރީޚާއި، އާކެއޮލޮޖީއާއި، މުސްކުޅި ލިޔުންތަކުގެ މައްޗަށް ދަ މޯލްޑިވް އައިލެންޑްސް، މޮނޮގްރާފް އޮން ދި ހިސްޓްރީ، އާކެއޮލޮޖީ އެންޑް އެޕިގްރަފީގެ ނަމުގައި ފޮތެެއްވެސް ވަނީ ޝާއިއުކޮށްފައެވެ. އެޗް.ސީ.ޕީ. ބެލްގެ އެންމެ ފަހުގެ ދިރާސީ މަސައްކަތުގައި އޭނާއަށް އެހީތެރިކަންދެއްވި ދިވެހި ބޭބޭފުޅުންކަމަށް ބަޔާންކޮށްފައިވަނީ އަތިރީގޭ އަހުމަދު ދޮށިމޭނާ ކިލަގެފާނާއި އަތިރީގެ އަބްދުލްމަޖީދު ރަންނަބަނޑޭރި ކިލަގެފާނާއި އަތިރީގޭ އަބްދުލްހަމީދު ދީދީއާއި އަތިރީގެ މުހައްމަދު އަމީން ދީދީއާއި ދަރަވަންދޫގޭ ހުސައިން ދީދީ، އާދެ ޝައިޚު ހުސައިން ސަލާހުއްދީނެވެ.\nއެޗް.ސީ.ޕީ. ބެލް ---\nއަޅުގަނޑު މިއަދު މިލިޔާ މައުލޫއަކީ އެޗް.ސީ.ޕީ. ބެލްގެ ވާހަކައޭ ހީވާ ވަރަށް އޭނާގެ ވާހަކަ ދެކެވިއްޖެއެވެ. އޭނާގެ ވާހަކައާއި އޭނާއަށް އެހީތެރިވެދެއްވި ބޭބޭފުޅުންގެ ނަންތައް އަޅުގަނޑު ހާމަކޮށްލީ ވަރަށްވެސް މުހިއްމު މަގުސަދެއްގައެވެ. ދިވެހި ތާރީޚުގައި، ދިވެހި ފޯކުލޯރުގައި ކިޔަމުން އައި ބޭކަލެއްގެ ނަމާއި ރަށް މުޅީން ބަދަލުވެގެން ދިޔައީ ބެލް ދިވެހިރާއްޖޭގެ ތާރީޚު ދިރާސާކުރެއްވުމަށްޓަކައި ކުރެއްވި މަސައްކަތުގެ ތެރެއިން ތިލަވެގެން އައި ލިޔުމެއްގެ ސަބަބުންކަން ހާމަކޮށްލުމުގެ ގޮތުންނެވެ. އަދި އޭނާއަށް އެހީތެރިވެ ވަޑައިގެންނެވި ބޭބޭފުޅުންނަކީ، މިދެންނެވި ފަހުން ފެނުނު ލިޔުމުގެ މައްޗަށް ތާރީޚު ބަދަލުކޮށް ރަސްމީ ކުރެއްވި އަދި އޭރު ދިވެހިީންގެ މައްޗަށް ވެރިކަން ހިންގަވަން ތިއްބެވި ބޭބޭފުޅުންނަށް ވީތީއެވެ. އަދި ހަމަ އެހެންމެ ދިވެހީންގެ ދީނީ ކަންކަމުގައި އެންމެ އިސްކޮށް ހުންނެވި ފަނޑިޔާރު މަނިކުފާނުވެސް އެބޭފުޅުންގެ ތެރޭގައި ޝާމިލުވީތީއެވެ.\nއިސްވެ ދެންނެވުނު ފަދައިން ބެލްގެ ފުށުން ތިލަވެގެން ދިވެހިރާއްޖެ އިސްލާމްކުރެއްވި ބޭކަލެއްގެ ނަމާއި ރަށް އެހެން ގޮތަކަށް ބަދަލުވެގެން ގޮސްފައިވިއެއްކަމަކު ބެލްފޮތުގައި އޭނާ މުޅީންވެސް ލިޔުއްވާފައި ހުރީ އެ ދުވަސްވަރު ދިވެހީން އެބޭކަލެއްގެ ނަން ކިޔަމުން އަންނަ ގޮތަށެވެ. ބެލްފޮތޭ މިދަންނަވަނީ އޭނާ ލިޔުއްވި މޮނޮގްރާފްގެ ވާހަކައެވެ. މިގޮތުން ބެލްފޮތުގެ 8 ވަނަ ސަފުހާގައި ލިޔުއްވާފައި އޮތީ މިފަދައިންނެވެ.\nMay 24 – Henveru Kuda Hiti (26th Ramazan), Royal procession again at night to Medu Ziyarat, which is opposite to Hukuru Miskit. Fatiha said at the tombs of Shaikh Yusuf Shams-ud-din of Tabriz (apostle of Islam to the Maldives, mid-Twelfth Century),..\nބެލްފޮތުގައި މިވާހަކަ މިގޮތަށް ލިޔުއްވުމަށްފަހު، ދިޔަމިގިލީ ބަންޑާރައިންގެ ދިވެހި ތާރީޚު ފޮތުގައި ހުރި ރަސްރަސްކަންލުންގެ ތާރީޚުގެ އިނގިރޭސި ތަރުޖަމާ ލިޔުއްވި އިރު، ދިވެހިރާއްޖޭ ރަދުން އިސްލާމްކުރެއްވި ޝައިޚް ޔޫސުފް ޝަމްސުއްދީން އައްތަބްރީޒީގެ ނަމާއި އެކަލޭގެފާނު ދެއްކެވި ކަރާމާތުގެ ވާހަކަ ލިޔުއްވުމަށްފަހު، އޭގެ ފުޓްނޯޓެއްގެ ގޮތުގައި އިބްނުބަތޫތާ އެ ވާހަކަ ގެންނަވާ ގޮތް ބަޔާންކުރައްވާފައިވެއެވެ. އޭގައި ބެލް ލިޔުއްވާފައި އޮތީ މިފަދައިންނެވެ.\n*Ibn Batuta, asanative of Tangier, would assign the credit of the Conversion to Abul-Barakat, the Berber,aMaghrabin.\nއާދެ، މަޣްރިބްކަރައިގެ އިބްނު ބަތޫތާ ދިވެހިރާއްޖެ އިސްލާމްކުރެއްވި ކަމަށް ކަނޑައަޅުއްވާފައިވާ ބޭކަލަކީ އަބުލްބަރަކާތުލް ބަރުބަރީ އަލްމަޣްރިބީ ކަމަށެެވެ. މިއީ ދިވެހީންނަށް އަބުލްބަރަކާތުލް ބަރުބަރީގެ ނަމެއް އިވުނު ކަމަށް ނުވަތަ ފެނުނު ކަމަށް ލަފާކުރެވޭ ހިސާބެވެ. މިދަންނަވަނީ ފޮތުގައި އެވާހަކަ ލިޔުއްވި ހިސާބެއް ނޫނެވެ. ފޮތް ލިޔުއްވުމަށްޓަކައި ބެއްލެވި ލިޔުއްވުންތަކުގެ ވާހަކަ، އޭރު ބެލްއަށް އެހީތެރިކަންދެއްވި ބޭބޭފުޅުންނަށް އިވުނު ހިސާބެވެ. ނުވަތަ އިވުނު ހިސާބުކަމަށް ބެލެވޭ ހިސާބެވެ. އެހާ ހިސާބުން ފެށިގެން ދިވެހި މި ދެންނެވި ބޭބޭފުޅުންގެ ލިޔުންތަކުން އިބްނު ބަތޫތާގެ ވާހަކަ ފެންނަން ފަށައިފިއެވެ. އޭގެ ކުރިން ދިވެހި ތާރީޚުގެ އެއްވެސް ލިޔެކިޔުމެއްގައި އިބްނު ބަތޫތާގެ ވާހަކަ ބަޔާންކޮށްފައެއް ނުވެއެވެ. ދިޔަމިގިލީ ބަންޑާރައިންގެ ތާރީޚުގައިވެސް ރާދަވަޅިއެއްގައިވެސް އަދި އެނޫންވެސް އެފަދަ ލިޔުމެއްގައި އޭނާގެ ވާހަކަ ނެތީއެވެ.\nމަޣްރިބުކަރައިގައި ނެރެފައިވާ އިބްނު ބަތޫތާގެ ހަނދާނީ ސްޓޭންޕެއް ---\nއިބްނު ބަތޫތާއަކީ މީލާދީން 1304 ގައި މަޣްރިބްކަރައިގެ ތަންޖާގައި އުފަންވި ބޭކަލެކެވެ. އޭނާއަކީ ދުނިޔޭގެ ބޮޑު ބަޔަކަށް ދަތުރުކުރައްވައި ދުނިޔޭގެ ތާރީޚުގައި ނަން ހިނގާ ސައްޔާހެއްގެ ގޮތުގައި ފާހަކަކުރެވޭ ބޭކަލެކެވެ. މިގޮތުން އޭނާގެ ދުނިޔެ ބެެއްލެވުމަށްޓަކައި ދަތުރު ފެއްޓެވީ އުމުރުން 21 އަހަރުގައެވެ. އޭނާގެ މި ދަތުރުގައި 29 އަހަރު ހޭދަކުރެއްވިއެވެ. އަދި މި ދެތުރުގައި ދިވެހިރާއްޖެއަށް ދުރުވެ ގިނަ ދުވަސްތަކެއް ރާއްޖޭގައި ހޭދަކުރެއްވިއެވެ. އޭނާ ނިޔާވީ މީލާދީން 1377 ގައެވެ. އިބްނު ބަތޫތާގެ މި ދަތުރުނާމާގެ މައްޗަށް ފޮތެއް ލިޔުއްވީ މަޣްރިބްކަރައިގެ ރަސްކަލެއް ކަމަށްވާ އަބޫ އިނާން ފާރިސް (1348 – 1358 މ.) ގެ އަމުރުފުޅަށެވެ. ނަމަވެސް އެފޮތުން ކުށް ކަނޑުއްވައި، އެޑިޓްކުރައްވައި، ފޮތުގައި އަދަބީ ސިފަޖެއްސެވީ ރަސްގެފާނުގެ މަޝްހޫރު ކާތިބު މުހައްމަދު އިބްނު އަހުމަދު އިބްނު ޖުޒައްޔުއޭ ކިޔުނު ބޭކަލެކެވެ. އިބްނު ބަތޫތާގެ ދަތުރުނާމާއާމެދު ބައެއް ބޭބޭފުޅުން ވިދާޅުވާ ގޮތުން އެއީ އިބްނު ބަތޫތާ އަނގަބަހުން ކިޔުއްވީމާ އިބްނު ޖުޒައްޔު ނޯޓުކުރައްވައިގެން ލިޔުއްވައި އެޑިޓްކުރައްވާފައިވާ ފޮތެކެވެ. އޭނާ އިބްނު ބަތޫތާގެ މި ދަތުރުނާމާ ލިޔުއްވި ކަމަށް ބެލެވެނީ 1352 އާއި 1355 އާ ދެމެދުގައެވެ. ބައެއް ބޭބޭފުޅުން ތުހުމަތުކުރައްވާފައިވާ ގޮތުގައި އިބްނު ޖުޒައްޔު މި ރިހުލާ ލިޔުއްވި އިރު އޭގެ ކުރިން ބައެއް ބޭބޭކަލުން ލިޔުއްވާފައިވާ ދަތުރުނާމާތަކުން ބައިތައް ކޮޕީކުރައްވާފައިވެއެވެ. އަދި ހަމަ އެހެންމެ އިބްނު ބަތޫތާގެ ދަތުރުނާމާގެ ތަހުގީގު ކުރެއްވި ބައެއް އިލްމުވެރި ބޭބޭކަލުންވެސް އެ ފޮތުގައި ވަރަށް ގިނަ ކުށް ހުރިކަން ފާހަގަކުރައްވާފައިވެއެވެ. 29 އަހަރުގެ ދިގު ދަތުރެއް، ދުނިޔޭގެ އެކި ކަންކޮޅުތަކަށް ކުރައްވައި، ތަފާތު އެކި ތަޖުރިބާތައް ކުރައްވާފައިވާ ބޭކަލަކު އެހުރިހާ ތަނަކާއި ކަމެއްގެ ވާހަކަ އެއްފަހަރާ ލިޔުއްވާއިރު އޮޅުންބޮޅުންތައް އެރުމަކީވެސް އެކަށީގެންވާ ކަމެކެވެ.\nއާދެ، އިބްނު ބަތޫތާގެ ދަތުރުނާމާގެ ދިވެހިރާއްޖެއާ ބެހޭ ބައިގެ ދިވެހި ތަރުޖަމާއެއް އެންމެ ފުރަތަމަ ކުރެއްވީ، ކުރިން ބެލްއަށް އެހީތެރިވެދެއްވި ކަމަށް ބަޔާންކުރައްވާފައި ބޭބޭފުޅުންގެ ތެރޭގައި ހިމެނިވަޑައިގަންނަވާ އައްޝައިޚް ހުސައިން ސަލާހުއްދީނެވެ. ދެވަނައަށް އެ މަސައްކަތްކުރެއްވީ ދިވެހި ތާރީޚު ދިރާސާކުރެއްވުމުގައި ގިނަ އަހަރުތަކެއް ހޭދަކުރެއްވި އަލްއުސްތާޒު މުހައްމަދު އިބްރާހީމް ލުތުފީއެވެ. މުހައްމަދު އިބްރާހީމް ލުތުފީ ލިޔުއްވާފައިވާ ގޮތުން ހުސައިން ސަލާހުއްދީނުގެ ތަރުޖަމާ ޗާޕެއް ނުކުރެވެއެވެ. ނަމަވެސް، ބެލްއަށް އެހީތެރިވެދެއްވި ލިސްޓުގައި ހިމެނިވަޑައިގަންނަވާ އަތިރީގޭ މުހައްމަދު އަމީން ދީދީ ލިޔުއްވި "ތަންޤީޙުކުރެވުނު ދިވެހިރާއްޖޭގެ ތާރީޚުގެ ތަންތަންކޮޅު" މި ފޮތުގައި އެތަރުޖަމާ، ހިސާބަކަށް އިސްލާހުކުރެއްވުމަށްފަހު ލިޔުއްވާފައިވެއެވެ. އިބްނު ބަތޫތާގެ ރިހުލާގައި ހިސާބަކަށް ކުށް ހުރިކަމަށް މުހައްމަދު އަމީން ދީދީގެ ތަންގީހު ފޮތުގައި އެމަނިކުފާނުވެސް ލިޔުއްވާފައިވެއެވެ.\n8 ޖުލައި 1934 ގައި ނެރުނު އަލްއިސްލާހު މަޖައްލާގެ ފުރަތަމަ އަދަދުގައި "ދިވެހިރާއްޖޭގެ ތާރީޚު" މި މައިގަނޑު މައުލޫގެ މައްޗަށް ޝައިޚް ހުސައިން ސަލާހުއްދީން ލިޔުއްވާފައިވާ ލިޔުއްވުމުގައި އިބްނު ބަތޫތާގެ ވާހަކަ ބަޔާންކުރައްވާފައިވަނީ އަންނަނިވި ގޮތަށެވެ.\nއައްޝައިޚް ހުސައިން ސަލާހުއްދީން (ދަރަވަންދޫގޭ ހުސައިން ދީދީ) ---\n"...ރާއްޖޭގެ تاريخކަށް ރާއްޖޭގެ މީހަކުގެ ކިބައިން ވެވުނު މާކަބޮޑު خدمةއް ފެނިއެއްނެތެވެ. ރަނގަޅަށް އެގޭން ހުރި خبرއްވެސް އެނގޭން ހުރީ ކޮންމެވެސް ރާއްޖެއިން ބޭރު މީހަކު ލިއެފައި ހުރި ލިއުމަކުންނެވެ.. مثلا ރާއްޖެ اسلامވީ ގޮތުގެ ވާހަކައާއި. އެاسلامވުމާއި ގާތް ދުވަސްވަރުގެ ވާހަކަތައް އެންމެ ރަގަޅަށް ފިލާންހުރީ العلامة عبوعبدالله محمد بن بطوطة ގެ تاريخންނެވެ. މިކަލޭގެފާނަކީ هجرއިން سنة ٧٤٤ މިވަނަ އަހަރު ރާއްޖެއަށް ދުރުވެ ދުވަސްކޮޅަކު ފަޑިއާރުކަމުގައި ހުންނެވި ބެއިކަލެކެވެ."\nއައްޝައިޚު ހުސައިން ސަލާހުއްދީނުގެ މި އިބާރާތުގެ ފުރަތަމަ ޖުމްލައިގައި އެވާ ވާހަކައަށް އަޅުގަނޑަށް އެއްބަސްވެވޭކަށް ނެތެވެ. ސަބަބަކީ ދިވެއްސަކު ދިވެހި ތާރީޚަށް ކުރި މާބޮޑު ޚިދުމަތެއް ފެންނަން ނެތްކަމަށް ލިޔުއްވާފައި އޮތް ލިޔުއްވުމަކީ ރަނގަޅު ވިދާޅުވުމެއް ނޫނެވެ. އިބްނު ބަތޫތާވެސް ދިވެހި ތާރީޚަށް ޚިދުމަތްކުރެއްވީކީ ނޫނެވެ. އޭނާ ދިވެހިރާއްޖެއަށް ކުރި ދަތުރުގެ ވާހަކައިގެ ތެރެއިން އޭނާއަށް ފެނިއިވުނު ކަންކަމުގެ ވާހަކަ ލިޔުނީއެވެ. ދިވެހިރާއްޖެ އިސްލާމްކުރެއްވި ބޭކަލަކާއި އިސްލާމްވާން މެދުވެރިވީ ސަބަބު ބަޔާންކުރީއެވެ. ހަމަ އެގޮތަށް ދިޔަމިގިލީ ބަންޑާރައިންގެ އަމުރުފުޅަށް ހަސަން ތާޖުއްދީން ލިޔުއްވި ތާރީޚު ފޮތުގައިވެސް ދިވެހިރާއްޖެ އިސްލާމްކުރެއްވި ބޭކަލަކާއި، އެ ހާދިސާގެ މައްޗަށް އަލިއަޅުއްވާލައި ލިޔުއްވާފައި އެބައޮތެވެ. ދިވެހީން ޒަމާނުއްސުރެއް އެވާހަކަ ކިޔަމުން އަންނަ ގޮތް ބުރާރަކޮއި ކިޔާ ގޮތަށް ލިޔުމުން ފެންނާން އެބައޮތެވެ. އެގޮތަށް ކިޔަމުން އައި އައުމަކީވެސް އެގޮތުން ބަލާކަމަށް ވާނަމަ ބަޔަކު ދިވެހި ތާރީޚަށް ކުޅަ ޚިދުމަތެއްކަމުގައި ނޫނީ ނުވާނެއެވެ. ހަމަ އެހެންމެ ދަރުމަވަންތަ ރަސްގެފާނު އެވެނިމިވެނި ބޭކަލެއްގެ އަތްޕުޅު މައްޗަށް އިސްލާމްވެވަޑައިގެންނެވި ވާހަކަ އިބްނު ބަތޫތާ ދިވެހިރާއްޖެއަށް ވަޑައިގެންނެވުމުގެ މަދު އަހަރުތަކެއް ކުރީން ހުކުރު މިސްކިތް އައުކޮށްފައި ޝިހާބުއްދީން ރަސްގެފާނު ބެހެއްޓެވު ފިލާގައި އެވަނީއެވެ. އިސްކަންދަރު ރަސްގެފާނު އެމިސްކިތް އަލުން ބޮޑުކުރެއްވުމަށްފަހު ޝިހާބުދީންގެ ފިލާގައި ހުރި ލިޔުން ނަކަލުކުރައްވައި އާ ފިލައެއްގައި ލިޔުއްވައި ހުކުރު މިސްކިތުގައި ހަރުކުރައްވާފައި އެވަނީއެވެ. އިސްކަންދަރު ރަސްގެފާނު އައްޑޫ ގަމު މާމިސްކިތަށް ލިޔެދެއްވި ބޯގަފިލާފަތްކޮޅުގައި ރާއްޖެ އިސްލާމްކުރެއްވި ބޭކަލެއްގެ ނަން ބަޔާންކޮށްފައި އެވަނީއެވެ. މިއީ ހުސް އެކިއެކި ދުވަސްވަރު އެކި އެކި ދިވެހީން ދިވެހި ތާރީޚަށް ކުރެއްވި ޚިދުމަތެއް ނޫންތޯއެވެ. ކޮންމެއަކަސް ދިވެހިރާއްޖެ އިސްލާމްވި ތާރީޚާ އެންމެ ކައިރިން ގުޅޭ ލިޔުމަކަށް ފެންނަން އޮތީ އިސްވެ ދެންނެވި ޝިހާބުދީން ރަސްގެފާނުގެ ފިލައެވެ. އެއަށްފަހު އިބްނު ބަތޫތާގެ ދަތުރުނާމާގެ މައްޗަށް އިބްނު ޖުޒައްޔު ލިޔުއްވާފައިވާ ލިޔުއްވުމެވެ.\nއަލްއުސްތާޒު މުހައްމަދު އިބްރާހީމް ލުތުފީ ---\nއާދެ! އިބްނު ބަތޫތާގެ ދަތުރުނާމާގައި ރާއްޖެ އިސްލާމްވި ހާދިސާގެ ދިވެހި ތަރުޖަމާ މިތަނުގައި ނަކަލުކޮށްލާނަމެވެ. ލިޔުން މި ނަކަލުކޮށްލަނީ އަލްއުސްތާޒު މުހައްމަދު އިބްރާހީމް ލުތުފީ 1984 ގައި ފައްޓަވައި 1985 ގައި ލިޔުއްވައި ނިންމަވައި 1991 ވަނަ އަހަރު ދިވެހި ބަހާއި ތާރީޚަށް ޚިދުމަތްކުރާ ޤައުމީ މަރުކަޒުން ޝާއިއުކޮށްފައިވާ "އިބުނުބަޠޫޠާ ދިވެހިރާއްޖޭގައި" މިފޮތުން ނަގައިގެންނެވެ.\n"އެތާނގެ މީހުންގެ ތެރޭން އަލްފަޤީހު ޢީސަލް ޔަމަނީ އާއި އަލްފަޤީހު معلم على އާއި އަލްޤާޟީ ޢަބްދުﷲ ފަދަ އިތުބާރުކުރެވޭ މީހުންނާއި އެނޫން މީހުން އަހަންނަށް އެ ވާހަކަ ކިޔައިދިން ގޮތުގައި ކުރީ ޒަމާނުގައި މި ރަށްތަކުގައި ވަޒަންވެރިވެ އުޅުނީ ކާފިރުންނެވެ. އެދުވަސްވަރު ކޮންމެ މަހަކު މާކަނޑާވީ ފަރާތުން ބައްތިތައް ދިއްލާފައި އޮންނަ ނަވެއްގެ ސިފައިގާ ޖިންނި ފުރޭތައެއް އެބައިމީހުންނަށް ފެނި ފައުޅުވެއެވެ. އެ ފުރޭތަ ފެނިއްޖެ ނަމަ އެބައިމީހުންގެ އާދަޔަކީ ބިކުރުވެރި އަންހެން ކުއްޖަކު ނަލަހައްދައި ޒީނަތްތެރިކޮށްފައި ބުދުކޯލަކަށް ވެއްދުމެވެ. މިގެއަކީ ބުދުގެ ގެއެވެ. މިގެ އަޅާފައި ހުންނަނީ ކަނޑުގެ އައްސޭރީގައެވެ. މި ބުދުކޯލުގައި ކަނޑު ބެލުމަށް ހުންނަ އާނގެއް ހުރެއެވެ. އެ އަންހެން ކުއްޖާ އެފައްޅީގައި ރޭގަނޑު ބައިންދާފައި އަނެއް ދުވަހު ހެނދުނު އެރަށު މީހުން އައިސް ބަލާއިރު އެކުއްޖާ އޮންނަނީ ބިކުރުވެރިކަން ކެނޑި މަރުވެފައެވެ. ޤުރުޢަތުން ހޮވިއްޖެ މީހެއްގެ ކުއްޖަކު އެކަމަށް ދޫކުރެއެވެ. ދެންފަހެ އެބައިމީހުންގެ ކައިރިއަށް أبو البركات البربرى އޭ ކިޔުނު މަޣުރިބުކަރައިގެ ބޭކަލަކު ދުރުވެއްޖެއެވެ. އޭނާ އަކީ ކީރިތި ޤުރުއާން ހިތުދަސް ބޭކަލެކެވެ. އެކަލޭގެފާނު މާލެ ދުރުވެ ފައިބާ ހުންނެވީ ދިވެހީންގެ ތެރެއިން މުސްކުޅި އަންހެނެއްގެ ގޭގައެވެ. އެއްދުވަހަކު މި ކަލޭގެފާނު ބޭރުން، ދުރުވެ ގެއަށް ވެންނެވިއިރު މީހަކު މަރުވެގެން އުޅޭ ފަދައިން އެ ކަނބުލޭގެ އާއި އެގޭގެ އަހުލުވެރިން ރޮނީއެވެ. ދެން އެބައިމީހުންނަށް ވެގެން އުޅޭ ގޮތް އޮޅުންފިލުއްވަން އުޅުއްވައި ނުފިލައިގެން ތަރުޖަމާނަކު ގެންނަވައިފިއެވެ. އެމީހާ އެކަލޭގެފާނަށް ނަންގަތީ ޤުރުޢަތުން އެ މަހު ހޮވުނީ އެ މުސްކުޅި ދައިތަގެ އަންހެން ދަރިފުޅު ކަމަށެވެ. މި ދައިތަގެ އެންމެ އަންހެން ދަރިއަކު ނޫނީ ނެތެވެ. އެކުއްޖާ މިރޭ ފުރޭތަ މަރާލާނެއެވެ. ދެން އެކަނބުލޭގެ ގާތު އަބުލްބަރަކާތު ބުނުއްވީ "އެދަރިފުޅުގެ ބަދަލުގައި މިރޭ އެތަނަށް ދާނީ އަހަންނެވެ." މިހެންނެވެ. މި ކަލޭގެފާނަކީ ތުނބުޅިއެއް މަތިމަހެއް ނެތް ބޭކަލަކަށް ވާތީ އެބައިމީހުން އެރޭ އެކަލޭގެފާނު ގެންގޮސް ބުދުކޯލަށް ވައްދައިފިއެވެ. އޭރު އެކަލޭގެފާނު ހުންނެވީ ވުޟޫކުރައްވައިގެންނެވެ. ދެން ޤުރުއާން ކިޔެވުން މަތީ ދެމިއިންނަވަނިކޮށް އާނގުވަޅުން އެކަލޭގެފާނަށް އެފުރޭތަ ފެނިލައްވައިފިއެވެ. ދެންވެސް ޤުރުއާން ކިޔެވުން މަތީ ދެމިއިންނަވަނިކޮށް ފުރޭތަ އަރައިގެން އައިސް ކީރިތި ޤުރުއާންގެ އަޑު އިވޭ ފަށަށް އައިސްފައި ކަނޑަށް ގެނބިގެންފިއެވެ. އެ "މަޣުރިބީ" ކަލޭގެފާނު އެރޭ ފަތިސް ވަންދެން އެ އިންނެވި ގޮތަށް ޤުރުއާން ކިޔަވަން އިންނަވަނިކޮށް މުސްކުޅި ދައިތަ އާއި އޭނާގެ މީހުންނާއި އަދި ރަށުގެ މީހުން، އެބައިމީހުންގެ އާދަމަތިން އަންހެން އެ ކުއްޖާ ބުދުކޯލުން ނެރެގެން ގެންގޮސް އަންދާލުމަށް އައި އިރު އެ "މަޣުރިބީ" ކަލޭގެފާނު ޤުރުއާން ކިޔެވުން މަތީ ދެމިއިންނަވަނިކޮށް ދެކެފޫއެވެ. ދެން އެބައިމީހުން އެކަލޭގެފާނު ގޮވައިގެން އެބައިމީހުންގެ ރަސްގެފާނު އަރިހަށް ހިނގައްޖައޫއެވެ. އެ ރަސްގެފާނަށް ކިޔަނީ شنورازة އެވެ. ރަސްގެފާނަށް އެކަލޭގެފާނުގެ ޚަބަރުތައް ދެންނެވުމުން ވަރަށް ޢަޖާއިބުވެވަޑައިގަތެވެ. އެވަގުތު އެކަލޭގެފާނު ރަދުންނަށް އިސްލާމްދީން ހުށަހަޅުއްވައި، އެދީނަށް އެރަދުން އެދުންވެރި ކުރެއްވިއެވެ. ރަސްގެފާނު އެކަލޭގެފާނަށް އެންގެވީ "ހަނދުބަލާ މަސް އަންނަންދެން އަހުރެމެންގެ ތެރޭގައި ކަލޭގެފާނު ހުންނަވައި މި ފަހަރު ކަންތައް ކުރެއްވި މަގުން ކަންތައް ކުރައްވައި އެ ފުރޭތައިގެ ކިބައިން ސަލާމަތްވެއްޖެ ނަމަ އަހުރެން އިސްލާމްވެދާހުށީމެވެ." ދެން އެކަލޭގެފާނު އެބައިމީހުންގެ ތެރޭގައި ހުންނަވާތާ މަސް ދުވަސް ހަމަނުވެ އުޅެނިކޮށް މާތް ﷲ އެރަސްގެފާނުގެ ހިތްޕުޅު، އިސްލާމްދީނަށް ތަނަވަސްކުރައްވައި އެ ރަދުންނާއި، އެ ރަދުންގެ ބޭފުޅުންނާއި ދައުލަތުގެ ކުރިއަށް ތިބި މީހުން އިސްލާމްދީނަށް ވަދެވަޑައިގެންފޫ އެވެ.\nޖެހިގެން އައި މަހު އެކަލޭގެފާނު ގޮވައިގެން ގޮސް ބުދުކޯލަށް ވެއްދޫއެވެ. އެރެއަކު ފުރޭތައެއް ނާދެއެވެ. އެރޭވެސް ފަތިސްވާންދެން އެކަލޭގެފާނު އިންނެވީ ޤުރުއާންކިޔަވާށެވެ. އަނެއް ދުވަހު ހެނދުންކޮޅު، ރަސްގެފާނު، އެ ތަނަށް ވަޑައިގެންނެވި އިރު އެކަލޭގެފާނު އިންނެވީ ހެޔޮ ހާލުގައި ޤުރުއާން ކިޔަވާށެވެ. ދެން ރަސްގެފާނު އެ ބުދުކޯލު ތަޅުއްވާލައްވައި ބުދުތައް މުގުރުއްވުމަށް ފަހު އެރަށު މީހުން (މާލޭ މީހުން) އިސްލާމް ވުމަށް އަމުރުކުރެއްވުމުން އެންމެން އިސްލާމްވެއްޖައޫއެވެ. އަދި ބައެއް މީހުން އެކަލޭގެފާނުގެ މަޒުހަބު ކަމުގައިވި އަލްއިމާމު މާލިކު رضى الله عنه މި ކަލޭގެފާނުގެ މަޒުހަބު ޚިޔާރުކޮށްފޫއެވެ. މި ހާދިޘާއަށް ފަހު ދިވެހީން މަޣުރިބުކަރައިގެ މީހުންނަށް މާތްކޮށް ހިތައެވެ. އިސްލާމްވެވަޑައިގަތް ރަދުން މިސްކިތެއް ބިނާ ކުރެއްވި އެވެ. އެ މިސްކިތް މަޝްހޫރު ވެފައި ވަނީ އެރަދުންގެ ނަންފުޅުގައެވެ. އަދި ހުކުރު މިސްކިތު މިހުރާބުގޭގައި ލަކުޑީގައި ބިންވަޅުނަގައި ލިޔެފައި ހުއްޓާ އަހުރެން ކީމެވެ. أسلم السلطان أحمد شنورازة على يد أبى البركات البربرى المغربى މި ފަދައިންނެވެ. (ތަރުޖަމާ: އައްސުލްޠާން އަޙުމަދު ޝަނޫރާޒާ (ޝަނިވިރާޒާ) އިސްލާމްވެ ވަޑައިގަތީ މަޣްރިބުކަރައިގެ އަބުލްބަރަކާތުލް ބަރުބަރީ މިކަލޭގެފާނުގެ އަތްމައްޗަށެވެ.) ދިވެހިރާއްޖެއިން ނެގޭ ވާރުގެ 1/3 އިބުނުއްސަބީލުންނަށް ދަރުމައެއްގެ ގޮތުގައި އެރަދުން ކަނޑައެޅުއްވި އެވެ. އެއީ އިބުނުއްސަބީލުންގެ ސަބަބުން އެ ރަދުން އިސްލާމްދީނަށް ވަދެވަޑައިގަތުމުގެ މަގު ތަނަވަސްވީތީއެވެ. ދިވެހީން އަދި އަދަށް ދާންދެންވެސް ތިބީ އިސްލާމްދީނުގައެވެ. މި ރާއްޖެ އިސްލާމްވުމުގެ ކުރީގައި، އެފުރޭތައިގެ ސަބަބުން ވަރަށް ގިނަ ރަށްތައް ހަލާކުވެ (ފަޅުވެ) ދިޔައެވެ. އަހަރެމެން އެރަށަށް (މާލެ އަށް) ގޮސް ތިބި އިރު އެ ފުރޭތައިގެ ކަމެއް އެނގިފައެއް ނުވެއެވެ. މިގޮތުގައި އަހަރެން އެރަށުގައި (މާލޭގައި) ހުރިދުވަސްވަރު އެއްރެޔަކު އަހުރެން، އަމިއްލަ ކަމެއްގައި އުޅެނިކޮށް މީސްތަކުން ހަރު އަޑުން ތަޙުލީލާއި ތަކުބީރު ކިޔާ އަޑު އިވިގެން އެކަން އޮޅުންފިލުވަން އުޅެނިކޮށް ދެން އަހަންނަށް ފެނުނީ ކުޑަކުދީންތަކެއް ތިރީސް (ختم - مصحف) ބޯމަތީގައި ބާއްވައިގެން އުޅޭ ތަނާއި ލޯގަނޑުތަކާއި ލޯކަންވާރުތަކުގައި އަންހެނުން ތަޅައި އުޅޭ ތަނެވެ. އެބައިމީހުން އެކުރި ކަންތަކާ މެދު ޢަޖާއިބުވެ ހުރެ ކަލޭމެންނަށް ވަނީ ކީއްހޭ އެހީމެވެ. އެބައިމީހުން ބުނީ "ކަލޭގެފާނު ކަނޑަށް ނުބައްލަވަމު ހެއްޔެވެ؟" ދެން އަހުރެން ބެލިއިރު ބޮޑުނަވެއް ކަހަލަ އުޅަނދެއް ފެނުނެވެ. އެ އެއްޗެއް ހީވަނީ ބައްތިތަކާއި ދަންމަރުތަކުން ފުރިފައިވާ ހެނެވެ. ދެން އެބައިމީހުން ބުންޏެވެ. "އެއީ އެ ފުރޭތައެވެ. އޭގެ އާދަޔަކީ ކޮންމެ މަހަކު އެއް ފަހަރު ފައުޅުވެ ފެނުމެވެ. ދެން ތިޔަ ދެކެލެއްވި ގޮތަށް އަޅުގަނޑުމެން ކަންތައް ކުރުމުން އަޅުގަނޑުމެންނަށް ގެއްލުމެއް ނުދީ ހިނގައިދެއެވެ."\nއިބްނު ބަތޫތާގެ ދަތުރުނާމާގެ މި ތަރުޖަމާއަށް ބަލާއިރު ކުރީގެ މަޒުމޫނުގައި ބުރާރަކޮއިގެ ވާހަކައިން އަޅުގަނޑުމެންނަށް ހާމަވެގެންދިޔަ ވާހަކައާ މިވާހަކައާ ހިސާބަކަށް އެއްގޮތްކަން އެބަހުއްޓެވެ. އެގޮތަށް ކިޔެމުން އަންނަ ފޯކުލޯރުތަކަކީ ޒަމާނާއެކު އުނިއިތުރުވެ ބަދަލުވަމުން އަންނަ އެއްޗެކެވެ. އެހެންނަމަވެސް ވާހަކައިގެ މައިގަނޑުގައި މާ ބޮޑު ތަފާތެއް ނެތެވެ. ކަނޑުން އަރާ ފުރޭތައެއްގެ އަނިޔާވެރިކަމުގެ ޝިކާރައަކަށް އަންހެންކުދިން ވާކަމާއި ބޭރުން ވަޑައިގެންނެވި މުސްލިމު ދަންނަބޭކަލަކު އެއެއްޗެއްގެ ކިބައިން ދިވެހީން ސަލާމަތްކޮށްދެއްވައި އޭގެ ސަބަބުން ދިވެހިރާއްޖޭގެ ރަސްގެފާނާއި ވެރިކަމުގެ ބޮޑުން އިސްލާމްވެވަޑައިގެން އަދި އެއަށްފަހު ދިވެހީން އިސްލާމުންނަށްވެ ދިވެހިރާއްޖެ އިސްލާމީ ގައުމަކަށް ވީކަމެވެ. ދެން ހުރީ އުނި އިތުރެވެ. ބައެއް ފަހަރު ވާހަކަ ކިޔާ މީހުން ވާހަކަ ރީތިކުރުމަށްޓަކައި "ފޮނިތޮށިކާފޫރުތޮޅި" އަޅާ ބީދައިން އިތުރުކޮށްފައި ހުންނަ ކަންކަމަށް ވުންވެސް އެކަށީގެންވެއެވެ. އެހެންނަމަވެސް އިބްނު ބަތޫތާގެ ލިޔުމުން ދިވެހި ތާރީޚުގައި ކިޔަމުން އަންނަ ޔޫސުފް ޝަމްސުއްދީނުއް ތަބްރީޒީ މިވަނީ ޔޫސުފުލް ބަރްބަރީ އަލްމަޣްރިބީއަކަށް ވެފައެވެ. މުޅީން އެހެން ސަރަހައްދެއްގެ އެހެން ބަހަކުން ވާހަކަދައްކަވާ ބޭކަލަކަށް ވެފައެވެ. އަދި ހަމަ އެހެންމެ ދިވެހިރާއްޖޭގެ ފުރަތަމަ މުސްލިމު ރަދުންގެ ނަންފުޅުވެސް މިވަނީ ބަދަލުވެފައެވެ. އިބްނު ބަތޫތާ ވިދާޅުވެފައި އޮތީ އެއީ އަހުމަދު ޝަނޫރާޒާ ކަމަށެވެ.\nމިހެންކަމުން އިބްނު ބަތޫތާގެ ވާހަކަ އިތުރަށް ބަލައި ދިރާސާކުރަން އެބަޖެހެއެވެ. އޭނާ ރާއްޖެ އިސްލާމްވި ވާހަކަ ރިވާކުރެއްވި އިރު ވަރަށް ފާޅުކަން ބޮޑު ގޮތެއްގައި އިސްލާމްކުރެއްވި ކަލޭގެފަނަކީ ތަކުރާރުކޮށް މަޣްރިބީ ބަރްބަރީއެއްކަމަށް ވިދާޅުވެފައި އެބައޮތެވެ. އަދި އިތުރަށް އެއަށް ހެކި ދައްކަވަމުން ބުނުއްވަނީ ހުކުރު މިސްކިތު މިހުރާބުގޭގައި ލަކުޑީގައި ބިންވަޅުނަގައި ލިޔެފައި ހުއްޓާ ތިމަން ކިޔުއްވީމެވެ. أسلم السلطان أحمد شنورازة على يد أبى البركات البربرى المغربى މި ފަދައިންނެވެ. ( ތަރުޖަމާ: އައްސުލްޠާން އަޙުމަދު ޝަނޫރާޒާ އިސްލާމްވެ ވަޑައިގަތީ މަޣްރިބުކަރައިގެ އަބުލްބަރަކާތުލް ބަރުބަރީ މިކަލޭގެފާނުގެ އަތްމައްޗަށެވެ.) އޭނާ އެވިދާޅުވާ ލަކުޑި ފިލައަކީ އައްސުލްތާނު އަހުމަދު ޝިހާބުއްދީން ހުކުރު މިސްކިތް ބިނާކުރެއްވި އިރު ބެހެއްޓެވި ފިލައެކެވެ. ފިލާ ބެހެއްޓިފައިވަނީ އޭނާ ރާއްޖެ ދުރުވުމުގެ ހަޔެއްކަ އަހަރު ކުރިންނެވެ. ވީމާ އިބްނު ބަތޫތާ އެ ފިލާ ކިޔުއްވި އިރު ހުންނާނީ ވަރަށް އާކޮށެވެ. އެހެންކަމުން އެކަހަލަ ލިޔުންތައް ބައްލަވައި ކިޔުއްވައި އުޅުއްވާ ބޭކަލަކަށް ކިޔުއްވާކަށް މާ ދައްޗެއްވެސް ނުވާނެއެވެ. އެހެންކަމުން މިއަދުވެސް އަޅުގަނޑުމެންގެ ލޯމަތީގައި ފެންނަން ހުރި އެފިލާގައި ހުރި އެއްޗަކާއި ބެހޭގޮތުން މިސިލްސިލާގެ ދެން އަންނަ މަޒުމޫނުގައި ލިޔުމަށް ގަސްތުކޮށްގެން ކުރުކޮށްލީއެވެ.


ފުރަތަމަ ޞަފްޙާreportސުޓޭޓަސް އަޕްޑޭޓްކޮށްލައިފިންހެއްޔެވެ؟\nAruzam 1:44 PM\nތިބާގެ އިސްޓޭޓަސްއާމެދު ވިސްނާލާށެވެ!!\nއަހަރެން ދައްކަން މިއުޅޭވާހަކަފެށުމުގެ ކުރިން ވާހަކައެއް އަހައިލަން ހެއްޔެވެ؟ ތިބާ އަތުގައި ފޯނެއް އޮވޭހެއްޔެވެ؟ އެފޯނަށް އެންމެފަހުން ކޯލެއް ނުވަތަ މެސެޖެއް އައީ ކޮންއިރަކުހެއްޔެވެ؟ ފޯނުން "ކައްކަކާކޯ" ނުވަތަ މިނޫންވެސް ރިންގުޓޯނެއްގެ އަޑުއިވުމުން ޖަވާބުދިނިންހެއްޔެވެ؟ ކޮފީއަކަށް ނުވަތަ އެހެންވެސް ކަމަކަށް އެކުވެރިޔާ ދައުވަތުދީފައި ފޮނުވި މެސެޖަށް ޖަވާބުފޮނުވިންތޯއެވެ؟\nދެން އެހެން ސުވާލެކެވެ. ފޭސްބުކުގައި ހުރީ ކިތައް "ރަތްދުނިޔެ"ތޯ ޗެކުކުރީ ކޮންއިރަކުތޯއެވެ؟ އެރަތް ދުނިޔެތަކުގެ ތެރޭގައި ތިބާ ޖަވާބުދޭންވެފައި ނުވަތަ ލައިކުވާންޖެހިފައިހުރި ކޮމެންޓުތަކަށް ޖަވާބުދީ، ލައިކުވީ އެންމެފަހުން ކޮންއިރަކުތޯއެވެ؟\nމިއީ އަހަރެމެންގެ ތެރެއިން ވަރަށް ގިނަޒުވާނުން މިއަދު އިޖާބަދޭ ކަންކަމެވެ. ލޯބިވާއެކުވެރިޔަކު ނުވަތަ ގާތްމީހަކު ކުރާފޯނުކޯލަށް ނުވަތަ އެސްއެމްއެސް އަށް ޖަވާބު ދިނުމަކީ މައްސަލައެކޭ އަހުރެން ނުބުނަމެވެ.\nބުނަންމިއުޅޭ ވާހަކައަކީ އަހަރެމެން އެންމެނަށްވެސް އެނގޭފަދައިން މިޒަމާނަކީ ވަރަށްވެސް 'ކުރަންޖެހިފައި ހުރިކަންތައް' ގިނަޒަމާނެކެވެ. 'ބިޒީ'ޒަމާނެކެވެ. މިބުނީ ޒަމާން ބިޒީ ވާހަކައެއް ނޫނެވެ. އަހަރެމެން ބިޒީވާހަކައެވެ. މިހަލަބޮލިކަމުގެ ތެރޭގައި އުޅޭއިރު ބަންގީގެ އަޑުއިވެނީ އަހަރެމެންގެ ތެރެއިން ކިތައްމީހުންނަށް ބާއެވެ؟ އެއީވެސް ކޯލެކެވެ. މެސެޖެކެވެ. ކޮންމެދުވަހަކު ފަސްފަހަރު ލިބޭ ނޯޓިފިކޭޝަނެކެވެ.\nއަހަރެމެން ވަރުވަރަށް ފޭސްބުކު ބަލަމެވެ. ފާޑުފާޑުގެ އިސްޓޭޓަސްތަކާއި ފޮޓޯތައް އަޕްކުރަމެވެ. އެކަމަކު ބަންގީގެ އަޑުއިވުމުން އަހަރެމެންގެ 'އިސްޓޭޓަސް' ﷲތަޢާލާގެ ޙަޟްރަތުގައި 'އަޕް'ކުރުމަކަށް އަހަރެމެންނަށް އެކަށީގެންވާ މަސައްކަތެއްނުކުރެވެއެވެ. އަޅެފަހެ، މުހިއްމުވާންވީ އިސްޓޭޓަސް އަކީ މިއީނޫންތޯއެވެ. އަނެއްކާވެސް ސުވާލެކެވެ. މާފުކުރާށެވެ. މާސުވާލުގިނަކުރަން އުޅެނީއެއްނޫނެވެ. ބަންގިގޮވުމުގެ ކުރިން ވުޟޫކޮށް ނަމާދަށް ދިޔުމަށް ތައްޔާރުވަނީ އަހަރެމެންގެތެރެއިން ކިތައްމީހުންތޯއެވެ؟ ވިސްނާލާށެވެ! ހެނދުނު އޮފީހަށްދާން ގަޑިދެގަޑިކުރިން ތައްޔާރުވަމުއެވެ. ރޭގަނޑު ޕާޓީތަކާއި އެކިއެކި ޙަފްލާތަކަށް ދިއުމަށް ތައްޔާރުވާން ދުވަހަކުވެސް ހަނދާނެއް ނުނެތެއެވެ. ހުކުރުދުވަހު ޕިކްނިކުދާން ފަތިހުފަތިހާ ހޭލައި ތައްޔާރުވަމުއެވެ. މިހެންގޮސް ހުރިހާކަމަކަށް ތައްޔާރުވަމެވެ. އެކަމަކު ނަމާދަށް ދިއުން ފިޔަވައެވެ.\nތިބާއަށް ޙަޔާތުގެ އެންމެފަހުބަންގީގެ އަޑުއިވުމުގެ ކުރިން ﷲގެ މަގަށް ރުޖޫޢަވެ ތެދުވެރި ތައުބާއަކުން ތައުބާވާށެވެ. ﷲގެ ތަނަވަސްވެގެންވާ ރަޙްމަތްފުޅާމެދު މާޔޫސްނުވާށެވެ. ތިބާގެ ހިތުގެ ހަމަޖެހުންވަނީ އެއަޑަށް އިޖާބަދިނުންކަމުގައި ހަދާށެވެ. މާތްﷲ ތިބާއަށް ހެޔޮތައުފީޤު ދެއްވައި ބަރަކާތް ލައްވާށި! آمين


Heart Transplant Dhen Hadhaany Ooruge Hiy Beynun Kohgen - Vaguthu\nހާޓް ޓްރާންސްޕްލާންޓް ދެން ހަދާނީ އޫރުގެ ހިތް ބޭނުން ކޮށްގެން\nހިތުގެ މައްސަލަތައް މެދުވެރިވެ ހާޓް ޓްރާންސްޕްލާންޓް ހަދަން ޖެހިފައިވާ އެތައް މިލިއަން މީހުންނެއް ދުނިޔޭގެ އެކި ކަންކޮޅުތަކުގައި ދިރިއުޅެއެވެ. މިއީ ވަރަށް އަގުބޮޑު ކަމަކަށް ވާއިރު، މިކަން ކުރުމަށް ފައިސާ ނުލިބި އެތައް ބަޔަކު މަރުވެސް ވެއެވެ. ނަމަވެސް، އިނގިރޭސި ވިލާތުގެ ޑޮކްޓަރެއް މިވަނީ މިކަމަށް ހައްލެއް ހޯދުމުގެ މަސައްކަތް ފަށައިފައެވެ.\nސާ ޓެރެންސް އިންގްލިޝް އަކީ މީގެ 40 އަހަރު ކުރިން އިނގިރޭސި ވިލާތުގެ ފުރަތަމަ ހާޓް ޓްރާންސްޕްލާޓް ހެދި ޑޮކްޓަރެވެ. އޭނާ މިހާރު އަންނަނީ އިންސާނުންގެ ހިތުގެ ބަދަލުގައި އޫރުގެ ހިތް ބޭނުން ކުރުމަށް މަސައްކަތް ކުރަމުންނެވެ. އުމުރުން 87 އަހަރުގެ ޓެރެންސް ގަބޫލު ކުރާ ގޮތުގައި ކުރިއަށް އޮތް3އަހަރު ތެރޭގައި މިކަން ކުރެވޭ ވަރު ވާނެއެވެ.\nޒެނޮޓްރާންސްޕްލާންޓޭޝަން ނުވަތަ އެއް ދިރޭ އެއްޗަކުން އެހެން ދިރޭ އެއްޗަކަށް ޓިޝޫ އާއި ގުނަވަން ބަދަލު ކުރުމަކީ މީގެ ކުރިންވެސް ކޮށްފައި ވާ ކަމެއް ކަމެކެވެ. ޑަކްޓަރުން މިހާރު އަންނަނީ އޫރުގެ ކިޑްނީ އިންސާނުންނަށް ބަދަލު ކުރުމުގެ މަސައްކަތް ކުރަމުން ކަންވެސް ފާހަގަކޮށްލެވެއެވެ.\nމިކަމާއި ގުޅިގެން ޓެރެންސް އިތުރަށް ބުނެފައި ވަނީ މި މަސައްކަތް ކުރާތީ ޖަނަވާރު ތަކުގެ ހައްގުތަކަށް މަސައްކަތް ކުރާ މީހުން ހިތްހަމަ ނުޖެހޭ ކަމަށާއި ނަމަވެސް، ޖަނަވާރުންގެ ފުރާނަ އަށް ވުރެން އިންސާނުންގެ ފުރާނަ މާ މުހިއްމު ވާނޭ ކަމަށެވެ.\nއޮގަސްޓް 19, 2019 19:50\nކީއްވެތަ ކޮމެންޓެއް ނެތީ؟\nއޮގަސްޓް 20, 2019 09:14\nއަހަރެމެންގެ ތެރޭގައި ނޫލޭ އެއްޗަކަށް ވާތީވެ ބުނާނެ އެއްޗެއް ނޭގެނީ.\nއޮގަސްޓް 19, 2019 20:29\nދީނީ އިލްމުވެރިން ބުނަނީ އޫރުމަސް ކެއުން އެކަންޏޭ ހަރާމް މިވަނީ. އޫރުގެ ހިތް ބޭނުންކޮށްގެން އިންސާނެއްގެ ފުރާނަ ސަލާމަތް ކުރެވެންޏާ އެކަމުގައި އެއްވެސް ގޯހެއްނެތޭ.\nوَقَدْ فَصَّلَ لَكُم مَّا حَرَّمَ عَلَيْكُمْ إِلَّا مَا اضْطُرِرْتُمْ إِلَيْهِ ۗ - 6:119 al-An’aam\nއޮގަސްޓް 20, 2019 06:17\nތި ޑޮކްޓަރު މަންމަ ހަނދާންކޮށްބަލަ ހުރެގެން. އޫރުމަހަކީ ޖަރާސީމުން ފުރިގެންވާ އެއްޗެއް. ހަމަބުއްދި ނުހުންނަ އެއްޗެހިން މިތިބެނީ ޑިގްރީ ނަގާ މާސްޓަރސް ނަގައިގެން.


9 ބޯލް ބިލިއާޑް މުބާރާތުގެ ޗެމްޕިއަންކަން މުހައްމަދު ޝަރީފް ހޯދައިފި\nމުބާރާތުގެ ޗެމްޕިއަންކަން ހޯދި މުހައްމަދު ޝަރީފް އަށް ތަށި ހަވާލުކޮށްދެނީ -- ފޮޓޯ: އެމްޕީބީއޭ\n21 މެއި 20150ކޮމެންޓް\nމޯލްޑިވްސް ޕޫލް ބިލިއާޑް އެސޯސިއޭޝަނުން އިންތިޒާމްކޮށްގެން ކުރިއަށް ގެންދިޔަ ގައުމީ9ބޯލް ބިލިއާޑް މުބާރާތުގެ ޗެމްޕިއަންކަން މުހައްމަދު ޝަރީފް ހޯދައިފިއެވެ.\nރާއްޖޭގެ އެއްވަނަ ބިލިއާޑް ކުޅުންތެރިއާގެ މަގާމުގައި ހުރި މުހައްމަދު ޝަރީފް މި މުބާރާތުގެ ޗެމްޕިއަންކަން ހޯދީ ފައިނަލުގައި ރާއްޖޭގެ ދެވަނަ ބިލިއާޑް ކުޅުންތެރިޔާގެ މަގާމުގައި ހުރި ހުސެއިން ފަޔާޒް ބަލިކުރުމަށްފަހުގައެވެ.\nއެމްޕީބީއޭ ކްލަބު ހައުސްގައި ބޭއްވި ފައިނަލް މެޗުގައި ފަޔާޒްގެ މައްޗަށް ޝަރީފް ކުރިހޯދީ 6-7 ފްރޭމް އިންނެވެ.\nމުބާރާތް ނިމުމުން ވަނަވަނައަށް އައި ކުޅުންތެރިންނަށް އިނާމުތަށް ބައްސަވާ ދެއްވީ ރަސްމިއްޔާތުގެ ޝަރަފްވެރި މެހްމާން މޯލްޑިވްސް ޗެސް ޕެޑްރޭޝަންގެ ޖެނެރަލް ސެކްރަޓަރީ އަދި ކުރީގެ މަޝްހޫރު ބިލިއާޑް ކުޅުންތެރިޔާ އަލްފާޟިލް އަލީ ނާސިޙް އެވެ.\nމުބާރާތުގެ ޗެމްޕިއަން މުހައްމަދު ޝަރީފްއަށް ޖެޓް އެކްސެލްގެ ފަރާތުން ސްރީލަންކާ ދެކޮޅު ޓިކެޓާއި، އެމްޕީބީއޭއިން ދިން ފައިސާގެ އިނާމާއި، ތަށި ހަވާލުކުރިއިރު، ރަނަރަޕް ފަޔާޒް އަށް ފައިސާގެ އިނާމާއި ތަށި ލިބިފައިވެއެވެ. މިމުބާރާތުގެ ތިންވަނައަށް ހޮވުނު އަހުސަން ހާޝިމް އަށް އެމްޕީބީއޭއިން ވަނީ ފައިސާގެ އިނާމެއް ހަވާލުކޮށްފަ އެވެ.\nމިމުބާރާތުގެ ގަދަ ހަތަރަކުން ފެށިގެން އަށް ވަނަ ހޯދި ކުޅުންތެރިންނަށް ވެސް އެމްޕީބީއޭއިން ވަނީ ފައިސާގެ އިނާމު ހަވާލުކޮށްދީފައެވެ. އެ މަގާމުތަކަށް ހޮވުނު ކުޅުންތެރިންނަކީ އަލީ ފަޔާޒް، އަހްމަދު ސުޖާއު، އަހްމަދު ޒިޔާން، އިބްރާހިމް ހަނީފް އަދި ހަސަން ޝަފްރާޒް އެވެ.\nމުބާރާތުގެ އެންމެ އުންމީދީ ކުޅުންތެރިޔާއަށް ހުށަހެޅި ތައްޓާއި ފައިސާގެ އިނާމް ލިބުނީ އަހްމަދު ސުޖާއު އަށެވެ. އަދި މުބާރާތުގައި އެންމެ އާދަޔާ ހިލާފު ކުޅުމެއް ދެއްކި ކުޅުންތެރިޔާއަށް ހުށަހެޅި ތައްޓާއި ފައިސާގެ އިނާމު ލިބުނީ މުބާރާތުގެ ޗެމްޕިއަންކަން ހޯދި މުހައްމަދު ޝަރީފް އަށެވެ.\nމޯލްޑިވްސް ޕޫލް ބިލިއާޑް އެސޯސިއޭޝަން ޕޫލް


Hafthaa bandhugai ves araamukohlan vaguthu nuvaneetha?\nހަފުތާ ބަންދުގައި ވެސް އަރާމުކޮށްލަން ވަގުތުނުވަނީތަ؟\nމާލޭގައި ދިރިއުޅޭ ބައެއް މީހުން މި އާޓިކަލްއެއް ކިޔާނީ އާއިލާއާ އެކު ހުޅުމާލެ އަށް "ދަތުރު" ގޮސް ބީޗުގައި ތިބެގެންނެވެ. ނުވަތަ ބާބެކިއުއަކަށް ފަހު ކަމުގައި ވެސް ވެދާނެ އެވެ. ނުވަތަ އަނެއް ބަޔަކު ތިބޭނީ މާފުށީގެ ގެސްޓްހައުސްއެއްގެ ފިނި ހިޔަލާއި އަރާމުގަ އެވެ.\nއެކަމަކު މިއީ މަދު ދިވެހިންތަކެއްގެ "ވީކެންޑް" ކަމަށް ވެދާނެ އެވެ. ގިނަ ދިވެހިންނަކީ ވީކެންޑްގައި ހިންދެމިލަން ވަގުތު ނުލިބޭ ނުވަތަ އާއިލާއާ އެކު ވަގުތުކޮޅެއް ހޭދަކޮށްލަން ފުރުސަތު ނުލިބޭ މީހުންނެވެ. ވަކިން ހާއްސަކޮށް ޓެކްނޮލޮޖީ އާއި އޮފީހުގެ ގިނަ މަސައްކަތް "ޖީބުގައި" ގެންގުޅެވޭ މި ޒަމާނުގައި އޮފީހުގެ މަސައްކަތުން ބޯދަމައިގަތުމަކީ ފަސޭހަކަމަކަށް ވެސް ނުވާނެ އެވެ.\nބައެއް މީހުން ޗުއްޓީއަކަށް ގޮސް އެނބުރި އަންނައިރު ވެސް ވަރުބަލިކަން ނުފިލަނީ މި ސަބަބާ ހެދި ކަމަށް ވެސް ވެދާނެ އެވެ. އަދި ބައެއް މީހުން ބުރާސްފަތި ދުވަހު މަސައްކަތަށް ސަލާމްބުނުމާއި އާދީއްތަ ދުވަހު އޮފީހަށް ނުނިކުންނަ ސަބަބަކީ ވެސް މިއީ ކަމަށް ވެދާނެ އެވެ.\nއަނެއްބަޔަކު ތިބެނީ ހަފުތާބަންދުގައި ވެސް އޮފީހުގެ މަސައްކަތުން އަތް ދޫނުކޮށްލެވިފަ އެވެ. އީމެއިލްތަކަކަށް ރިޕްލައިކުރުމުގަ އާއި ކުރިއަށް އޮތް ހަފުތާގެ މަސައްކަތަށް ނުވަތަ ޕްރޮޖެކްޓަކަށް ތައްޔާރުވުމުގަ އެވެ.\nމި މައްސަލައިގައި ސައިންސް ބުނަނީ ކީކޭކަން އެނގޭ ހެއްޔެވެ؟ --މަސައްކަތުން އަތް ދޫކޮށްނުލެވުމަކީ ޕާސަނާލިޓީގެ މައްސަލައެކޭ އެވެ.\nއެމެރިކާގެ ޔުނިވާސިޓީ އޮފް ޓަލްސާގެ ސައިކޮލޮޖިސްޓެއް ކަމުގައިވާ ޖެނީފާ ރެގްސްޑޭލް ބީބީސީ އަށް ދިން އިންޓަވިއުއެއްގައި ވިދާޅުވެފައި ވަނީ އަބަދު މަސައްކަތަށް ބޯކޮށްޕާލައިގެން ތިބެނީ ނަފުސާނީގޮތުން "ނެގެޓިވް ވިސްނުމުގެ" މީހުން ކަމަށެވެ. އޭނާ މިކަން ސާބިތުކޮށްފައި ވަނީ ތަފާތު އެކި ދާއިރާތަކަކުން ހޮވާލި މުވައްޒަފުންތަކެއްގެ މެދުގައި ކުރި ދިރާސާއަކުންނެވެ.\nމި ދިރާސާގައި ބައިވެރިވި މީހުންނަށް ދީފައިވާ އިހްތިޔާރުތަކަކީ ހަފުތާ ބަންދުގައި އެމީހުން ކުރާނެ މަސައްކަތެވެ. އޭގެ ތެރޭގައި ހިމެނެނީ ނިކަން ޝައުގުވެރިވެދާނެ ކަންކަމާއި ފޫހިވެ ރުޅިއަންނަ ޒާތުގެ ކަންކަމެވެ.\nދިރާސާއިން ދެއްކިގޮތުން، ހަފުތާ ބަންދުގައި މަސައްކަތުން އަތް ދޫކޮށްލެވޭ މީހުންނަކީ ޕޮޒިޓިވް އެޓިޓިއުޑަކާ އެކުގައި މަސައްކަތްކުރާ މީހުންނެވެ. ސްޓްރެސް ލެވެލް މަތި ނުވަތަ ނެގެޓިވް ވިސްނުން ބޮލުގައި ގިނަ މީހުންނަށް ހަފުތާ ބަންދުގައި، މަޖާ ކަމެއް ނުވަތަ ޓީވީ ބެލުން ފަދަ ފޫހިފިލުވުމުގެ ކަމެއް ދިނަސް އެމީހުންގެ ރުޅިގަދަވަނީ އެވެ. ނުވަތަ ކޮންމެ ކަމެއްކުރިޔަސް އަބަދުވެސް އޮފީސް މަސައްކަތް އޭގެ ތެރެއަށް ވައްދަނީ އެވެ.\nނެގެޓިވް މައިންޑްސެޓް ބަދަލުކުރުމަށް ހޮބީއެއްގެ ގޮތުގައި ކަމެއް ނުވަތަ އެހެން މަސައްކަތެއް ހިޔާރުކުރުމަކީ ބުއްދިވެރިކަމެއް ކަމަށް ތަޖުރިބާކާރުން ލަފާދެ އެވެ. މިސާލަކަށް، ހަފުތާ ބަންދުގައި ދުވަން ދިއުން ނުވަތަ ޕާކަށް ނޫން ނަމަ ބީޗަށް ގޮސް މަސައްކަތުން ސިކުނޑި ސަލާމަތްކޮށްލުން ކަހަލަ ކަންކަމެވެ.\nއިންޑިއާގެ ވަޒީރަކު އަލުން ގްރޭޑް 11 ގައި ކިޔަވަނީ\nއިންޑިޔާ ބޯޓު ވެއްޓުން: ދެ ލޯބިވެރިއެއްގެ ވާހަކައިގެ ނިމުން


Kaashidhoo Valutherey Roavehhjje - Vaguthu\nކާށިދޫ ވަލުތެރޭ ރޯވެއްޖެ\nކ. ކާށިދޫ އުތުރު އަވަށު ވަލުތެރޭގައި ރޯވެގެން ފުލުހުން ހަރަކާތްތެރިވަމުން އެބަދެއެވެ..\nމިއަދު ހަވީރު 17:30 ހާއިރު ރޯވި އެ އަލިފާންގަނޑު ކޮންޓްރޯލް ކުރެވިފައި ވަނީ އިރުއޮއްސި 18:30 ހާއިރުއެވެ. ފުލުހުން ވިދާޅުވީ، ކާށިދޫ ވަލު ތެރޭގައި ރޯވެގެން ފުލުހުންނަށް ރިޕޯޓްކޮށްފައި ވަނީ 17:40 ހާއިރު ކަމަށެވެ.\nއަދި އެ އަލިފާންގަނޑު ކޮންޓްރޯލް ކުރެވިފައި ވަނީ18:30 ހާއިރުކަމަށްވެސް ފުލުހުން ވިދާޅުވިއެވެ. އަދި މިހާރުވެސް އަލިފާންގަނޑު ނިއްވާލުމުގެ މަސައްކަތް ކުރަމުން އަންނަކަމަށް ފުލުހުން ވިދާޅުވިއެވެ.\nއެރަށު ވަލު ތެރޭގައި ރޯވެފައި ވަނީ ކީއްވެކަމެއް އަދި ނޭގެއެވެ. އަދި މި ހާދިސާގައި މީހަކަށް ގެއްލުމެއް ލިބުނުކަމެއް ނުވަތަ ނޫންކަމެއްވެސް ނޭގެއެވެ.\nކާށިދޫގައި އަލިފާނުގެ ހާދިސާއެއް ހިނގައިގެން ފުލުހުން ހަރަކާތްތެރިވަމުން އަންނައިރު، މިއަދު މެންދުރު ހދ. ނޮޅިވަރަންފަރުގެ ދަނޑުބިން ސަރަހައްދުގައި ރޯވެގެންވެސް ފުލުހުންނާއި، ސިފައިން ހަރަކާތްތެރިވިއެވެ.\nޖެނުއަރީ 25, 2019 20:04\nތިއީ ވ.އާކަމެއް ކާށިދޫމީހުންނަކީ އަލިފާނަށް ވ އަހުލުވެރިބައެއް މިދިޔަ2ހަފްތާތެރޭގައި ކާށިދޫ ވަލުގަރޯނުވަނީ ނުވަތަ ރޯނުކުރަނީ ކޮންދުވަހަލު މިކަންކުރާބަޔަކީ ދިވެހިންނާއި ބިދޭސީން 80% އަލިފާންރޯކުރަނީ ބިދޭސީން އެއަލިފާންރޯވުމަކީ އާއްމުކަމެއްވުމުން އަލިފާންރޯވެފައިވާކަން އެންގުމާއި އަލިފާންނިވަން ނުކުތުމަތީ ކާށިދޫމީހުން ކުރާކަމެއްނޫން\nޖެނުއަރީ 25, 2019 20:05\nޖެނުއަރީ 26, 2019 16:43\nEffects of global warming???


އިންގްލޭންޑް ކަޓުވާލާ ނެދަލޭންޑްސް ފައިނަލަށް އިންގްލޭންޑް ކަޓުވާލާ ނެދަލޭންޑްސް ފައިނަލަށް\nއިންގްލޭންޑް ކަޓުވާލާ ނެދަލޭންޑްސް ފައިނަލަށް\nއިންގްލޭންޑް ބަލިކޮށް ނެދަލޭންޑްސް ވަނީ ނޭޝަންސް ލީގުގައި ފައިނަލުން ޖާގަ ހޯދާފައި.\nއިންގްލޭންޑްގެ ޑިފެންސް ލައިނުން ހެދި މިސްޓޭކްތަކުގެ ފައިދައިނަގާ ނެދަލޭންޑްސް ޔުއެފާ ނޭޝަންސް ލީގުގެ ފައިނަލުން ޖާގަ ހޯދައިފިއެވެ.\nނޭޝަންސް ލީގުގެ ފައިނަލަށް ނެދަލޭންޑްސް ދަތުރުކުރީ މިރޭ ކުޅުނު މުބާރާތުގެ ސެމީފައިނަލްގެ ދެވަނަ މެޗުގައި އިންގްލޭންޑް ތިނެއް ދޭކުން ބަލިކޮށްގެންނެވެ. މިމެޗުގެ ފުރިހަމަ ވަގުތު ހަމަވިއިރު ދެޓީމުންވެސް އޮތީ އެއް ލަނޑު ޖަހާ މެޗު އެއްވަރުވެފައެވެ. އަދި ނަތީޖާ ނެރެން ކުޅުނު އިތުރު ވަގުތުގެ ތިރީސް މިނެޓުގެ ތެރޭގައި ނެދަލޭންޑްސް ކުރި ހޯދީ އިންގްލޭންޑްގެ ފަހަތުން ހެދުނު މިސްޓޭކެތަކެއްގެ ފައިދާ ނަގާ އިތުރު ދެ ލަނޑު ޖަހައިގެންނެވެ.\nމެޗުގެ ފުރަތަމަ ލަނޑު ޖަހާ ކުރި ހޯދީ އިންގްލޭންޑުންނެވެ. މިލަނޑު ފުރަތަމަ ހާފުގައި ލިބުނު ޕެނަލްޓީއަކުން އިންގްލޭންޑަށް ކާމިޔާބުކޮށްދިނީ ފޯވާޑް މާކަސް ރަޝްފޯޑްއެވެ. ދެވަނަ ހާފުގައި ނެދަލޭންޑްސް ނަތީޖާ ހަމަ ހަމަކޮށްދިނީ މިހާރު ޔޫރަޕްގެ ބޮޑު ހުރިހާ ކްލަބަކުންވެސް އެންމެ ބޮޑަށް ހޯދަން ބޭނުންވެފައިވާ ޒުވާން ޑިފެންޑަރު މެތައިސް ޑި ލިޓްއެވެ. ނުވަދިހަ މިނެޓުގެ ތެރޭގައި ނަތީޖާއަށް ބަދަލެއް ނައުމުން ނަތީޖާ ނެރުނީ އިތުރު ވަގުތުގެ ތިރީސް މިނެޓުގެ ތެރޭގައެވެ.\nއިތުރު ވަގުތުގެ ފުރަތަމަ ހާފުގެ ތެރޭގައި ނެދަލޭންޑްސް މެޗުގައި ފުރަތަމަ ފަހަރަށް ލީޑް ނެގީ އިންގްލޭންޑްގެ ޑިފެންޑަރ ކައިލް ވޯކަރ އަތުން ބައިކޮޅަށް ވަތް ލަނޑާއެކުއެވެ. ނެދަލޭންޑްސް ލަނޑު ޖެހުމުގެ ފުރުސަތު ފަހިވީވެސް އިންގްލޭންޑްގެ ޑިފެންޑަރު ޖޯން ސްޓޯންސް އަމިއްލަ ޕެނަލްޓީ އޭރިއާ ތެރޭގައި ކޮށްޓަން އުޅުމުގެ ތެރެއިން ޑެޕައި ބޯޅަ ހޯދާ ކުރިއަށް ފޮނުވާލި ހަމަލާއިންނެވެ. މި ހަމަލާ ކީޕަރު ޕިކްފޯޑް ވަނީ ދިފާއުކޮށްފައެވެ. އެހެންނަމަވެސް ޕްރެޝަރުގައި އެބޯޅަ ސާފުކޮށްލަން އުޅުމުގެ ތެރެއިން ވޯކަރ ފޮނުވާލި ބޯޅަ އޭނަގެ އެއް ފައިގަ ޖެހިފައި ވަނީ ގޯލުގެ ތެރެއަށެވެ.\nނެދަލޭންޑްސް މެޗުގައި ޖެހި ތިން ވަނަ ލަނޑަކީވެސް އިންގްލޭންޑްގެ ފަހަތުން ހެދުނު މިސްޓޭކަކުން ޖެހުނު ލަނޑެކެވެ. އެއީ ޕެނަލްޓީ އޭރިއާ ކުރިމަތިން ކަހަލަ ގޮތަކަށް މިޑްފިލްޑަރ ރޮސް ބާކްލޭ ފަހަތައް ދޭން މަސައްކަތް ކުރި ބޯޅަ ނެދަލޭންޑްސް ކުޅުންތެރިން ހޯދުމުންނެވެ. އަދި އެބޯޅަ ގޯލުގެ ތެރެއަށް ފޮނުވާލި ފޯވާޑް ޕްރޮމެސްއެވެ.\nމިނަތީޖާއާއެކު އިންގްލޭންޑް ކަޓުވާލުމަށްފަހު ނެދަލޭންޑްސް މިވަނީ ފުރަތަމަ ނޭޝަންސް ލީގުގެ ފައިނަލުން ޖާގަ ހޯދާފައެވެ. ފައިނަލްގައި ނެދަލޭންޑްސް ބައްދަލުކުރާނީ ރޮނާލްޑޯގެ ޕޯޗުގަލް އާއެވެ.\nރަން މެޑަލްއަށް ޓާގެޓްކުރި ޤައުމީ ފުޓުބޯޅަ ޓީމުން ހުސްއަތާ މުބާރާތް ނިންމާލައިފި\nސައުތު އޭޝިއަން ގޭމްސް: އަންހެނުންގެ ޤައުމީ ފުޓްބޯޅަ ޓީމު ލޯމެޑެލް ހޯދައިފި\nސައުތު އޭޝިއަން ގޭމްސް: ބީޗް ވޮލީ އަންހެނުގެ ބައިން ދިވެހި ޓީމުތައް މިއަދު ވެސް ބަލި!


5 Thaneh Balai Faaskohfi, Meehaku Hayyareh Nukurey – adduLIVE\nފަސް ތަނެއް ފާސްކޮށްފި، މީހަކު ހައްޔަރެއް ނުކުރޭ\nSep 11, 2019, 17:34 ހަސަން ރަޝީދު\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ކޮމިޝަނުން ތަޙްޤީޤު ކުރަމުންދާ މައްސަލަތަކާއި ގުޅިގެން ފުލުހުން ފަށާފައިވާ ބޮޑު އޮޕަރޭޝަނުގެ ތެރެއިން މިއަދުގެ މިހާތަނަށް ފަސް ތަނެއް ބަލައި ފާސްކޮށްފައިވާ ކަމަށް ފުލުހުން ވިދާޅުވެއްޖެއެވެ.\nފުލުހުންގެ ތަރުޖަމާން ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ވިދާޅުވީ މިއަދުގެ މިހާތަނަށް ފުލުހުންގެ ވަނީ ހަތަރު ގެޔަކާއި ކެފޭއެއް ބަލައިފާސްކޮށްފައި ކަމަށެވެ. އަދި ފުލުހުން ކަނޑުމަގުން ހިންގި އޮޕަރޭޝަނެއްގައި މާލޭ ސަރަހައްދުގައި އޮތް ބޯޓެއްގައި ހުރި މީހަކު ބަލައި ފާސްކޮށްފައިވާ ކަމަށް ވެސް އިޒްމިއާ ވިދާޅުވިއެވެ.\n"މި އޮޕަރޭޝަނުގައި އެއްވެސް މީހަކު ހައްޔަރު ކުރެވިފައެއް ނުވޭ" އިޒްމިއާ ވިދާޅުވިއެވެ.\nމި އޮޕަރޭޝަނަކީ މީހުންނާއި ތަންތަން ބަލާފާސްކުރުމުގެ އޮޕަރޭޝަނެއް ކަމަށާއި މިއަދުގެ އޮޕަރޭޝަން އަދިވެސް ކުރިއަށްދާ ކަމަށްވެސް އިޒްމިއާ ވިދާޅުވިއެވެ.\nމި އޮޕަރޭޝަނުގެ ތެރެއިން އިއްޔެ ފުލުހުން ވަނީ މާލެ އާއި ހުޅުމާލެ އަދި އައްޑޫ ސިޓީގެ ބައެއް ތަންތަނާއި މީހުން ބަލައި ފާސްކޮށްފައެވެ. މި އޮޕަރޭޝަން ކުރިއަށްދާއިރު އައްޑޫ އާއި މާލޭގެ ސަލާމަތީ ކަންކަން ވެސް ފުލުހުން ވަނީ އިތުރަށް ވަރުގަދަކޮށްފައެވެ.\nމި އޮޕަރޭޝަނުގައި ފުލުހުންގެ ކްރައިމް އިންވެސްޓިގޭޝަން ކޮމާންޑާއި، ފޮރެންސިކް ސަރވިސް ޑިޕާޓްމަންޓާއި، ސްޕެޝަލިސްޓް އޮޕަރޭޝަންސް ޑިޕާޓްމަންޓާއި އަދި ޑިވިޜަނަލް ޕޮލިސިންގ ކޮމާންޑުގެ ފުލުހުން ބައިވެރިވެއެވެ.\nފުލުހުން ވަނީ އެއްވެސް ފަރާތަކުން މި މަސައްކަތަށް އެހީތެރިވެވޭފަދަ މަޢުލޫމާތެއް ދެއްވަން ބޭނުންވާނަމަ 3322111 ނުވަތަ 119 އަށް ގުޅުއްވާ މަޢުލޫމާތު ހިއްސާކުރުމަށް އެދިފައެވެ.


Guam match ah ticket vikkan fashaifi - vNews.mv\nވޯލްޑް ކަޕް ކޮލިފައިންގައި ދިވެހިރާއްޖެ އާއި ފިލިޕީންސް ބައްދަލުކުރި މެޗުގެ ތެރެއިން - ވީފޮޓޯ : އަހުމަދު ޝުރާއު\nގުއާމް މެޗަށް ޓިކެޓް ވިއްކަން ފަށައިފި\nއިސްމާޢީލް ޝާހު (ކުޑަ ޝާހު) 17 November 2019, 17:04\nފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި އަންނަ އަންގާރަ ދުވަހު މާލޭގައި ގުއާމާ ދެކޮޅަށް ރާއްޖެ ކުޅުމަށް ހަމަޖެހިފައިވާ މެޗަށް ޓިކެޓް ވިއްކަން ފަށައިފި އެވެ.\nރެނދުލުމާއި ގުޅިގެން ބަންދުކުރި ގައުމީ ފުޓްބޯޅަ ދަނޑުގެ ދެކުނު ފަރާތާއި އިރުމަތީ ފަރާތުގެ ސިޑިބަރިތައް ހުޅުވާނުލުމަށް ކުޅިވަރާ ބެހޭ ވުޒާރާއިން ނިންމާފައިވާތީ މި މެޗަށްވެސް ވިއްކާނީ 3000 ޓިކެޓެވެ. އެގޮތުން ރާއްޖޭގެ ސަޕޯޓަރުންނަށް ވިއްކާނީ 2550 ޓިކެޓެވެ. ބާކީ ޓިކެޓް ވިއްކާނީ ފީފާ ގަވައިދުގައިވާ ގޮތަށް ގުއާމް ސަޕޯޓަރުންނަށެވެ. ޓިކެޓް ވިއްކުން މިއަދު ހަވީރު 16:15 ގައި ފަށާފައިވާއިރު، މިރޭ 20:00 އިން 22:00 އަށްވެސް ގައުމީ ފުޓްބޯޅަ ދަނޑުން ޓިކެޓް ވިއްކާނެ އެވެ. އަދި މާދަމާގެ އިތުރަށް އަންގާރަ ދުވަހުގެ ހެނދުނުވެސް ޓިކެޓް ވިއްކުމަށް ވަނީ ހަމަޖެހިފައެވެ. ޓިކެޓްގެ އަގުތައް އުޅެނީ 100ރ އާއި 150ރ ގައެވެ.\nމިދިޔަ ބުރާސްފަތި ދުވަހު މާލޭގައި ކުޅުނު މެޗުން ފިލިޕީންސް އަތުން 2-1 އިން ރާއްޖެ ބަލިވިއިރު، މި ފަހަރުގެ ވޯލްޑް ކަޕް ކޮލިފައިންގެ ތެރެއިން އޭޝިއަން ކަޕަށް ކޮލިފައިވުމަށް ގުއާމް މެޗުން މޮޅުވުން މުހިންމެވެ.\nކޮލިފައިންގައި ރާއްޖެ އޮތް ގްރޫޕް އޭގެ އެއްވަނައިގައި ސީރިއާ އޮތީ4މެޗުން ވެސް މޮޅުވެ 12 ޕޮއިންޓާއެކު އެވެ. ދެވަނައިގައި އޮތް ޗައިނާއިން ވަނީ4މެޗުން7ޕޮއިންޓް ހޯދައިފަ އެވެ. ތިންވަނައިގައި އޮތް ފިލިޕީންސް ވެސް ވަނީ4މެޗުން7ޕޮއިންޓް ހަމަކޮށްފައެވެ. ހަތަރުވަނައިގައި އޮތް ރާއްޖެއަށް4މެޗުން ލިބިފައިވަނީ3ޕޮއިންޓެވެ. އެންމެ ފުލުގައި އޮތް ގުއާމަށް އަދި ޕޮއިންޓެއް ނުލިބެ އެވެ.


June mahu emme ginain ethere kuree machinery ai electric saamaanu | Mihaaru\nމެޑިކަލް ބައެއް ސާމާނު ރާއްޖެއަށް ގެނެސްފައި-- ފޮޓޯ:ޓްވިޓާ\nޖޫން މަހު އެންމެ ގިނައިން އެތެރެ ކުރީ މެޝިނަރީ އާއި އިލެކްޓްރިކް ސާމާނު\n13 ޖުލައި 2020 - 13:14 1 comment\nކަސްޓަމްސްގެ ތަފާސް ހިސާބުތަކުން ދައްކާފައިވާ ގޮތުގައި މެޝިނަރީ އާއި އިލެކްޓްރިކް ސާމާނުގެ ގޮތުގައި 405 މިލިއަން ރުފިޔާގެ މުދާ ރާއްޖެއަށް އެތެރެކޮށްފައިވެ އެވެ.\nކޮވިޑް-19 ކޮންޓްރޯލްކޮށް ފަރުވާ ދިނުމަށް ބޭނުންވާ ސިއްހީ ހިދުމަތްތައް ފޯރުކޮށްދިނުމަށް ބޭނުންވާ ވެންޓިލޭޓަރާއި ގިނަ އަދަދެއްގެ މެޝިނަރީ މި ދުވަސްވަރު ވަރަށް ގިނައިން އެތެރެކޮށްފައިވެ އެވެ.\nވިޔަފާރީގެ ހަރަކާތްތައް މުޅި ދުނިޔޭގައި ވެސް ކޮވިޑް-19 އާ ހެދި ވަނީ މަޑުޖެހިފަ އެވެ. މި ހާލަތުގެ ތެރޭގައި ޖޫން މަހު 2.1 ބިލިއަން ރުފިޔާގެ މުދާ ރާއްޖެ އަށް އެތެރެކޮށްފައިވެ އެވެ. އިމްޕޯޓް ކުރި ބާވަތްތަކުން ދެވަނަ އަށް އެންމެ ގިނައިން އެތެރެކުރީ ކާބޯތަކެއްޗެވެ. އެގޮތުން މިދިޔަ މަހު 292 މިލިއަން ރުފިޔާގެ ކާބޯތަކެތި އެތެރެކޮށްފަިއވެ އެވެ. ރާއްޖެ އަށް އެންމެ ގިނައިން ތަކެތި ގެނެސްފައިވަނީ ޗައިނާ އާއި އިންޑިއާ އާއި ސިންގަޕޫރުންނެވެ.\nމިދިޔަ މަހު ރާއްޖެ އިން ވަނީ 213 މިލިއަން ރުފިޔާގެ މުދާ އެކްސްޕޯޓްކޮށްފަ އެވެ. މީގެ ތެރޭގައި ކަޅުބިލަމަހާއި ކަންނެލި ގިނަ އަދަދަކަށް އެކްސްޕޯޓްކޮށްފައިވެ އެވެ. އެންމެ ގިނަ އަދަދަކަށް ތަކެތި އެކްސްޕޯޓްކޮށްފައިވަނީ ތައިލެންޑާއި އިޓަލީ އާއި އިނގިރޭސިވިލާތާއި ޖަރުމަނަށެވެ.\nމިދިޔަ އަހަރުގެ ޖޫން މަހާއި އަޅާބަލާ އިރު ރާއްޖޭގެ އެކްސްޕޯޓް އަދި އިމްޕޯޓް ވެސް ވަނީ ވަރަށް ބޮޑަށް ދަށަށް ގޮސްފަ އެވެ. އެގޮތުން އެކްސްޕޯޓް 33 ޕަސެންޓް ދަށަށް ދިޔަ އިރު އިމްޕޯޓް 36 ޕަސެންޓް ދަށަށް ގޮސްފައިވެ އެވެ. މިއާ އެކު އިމްޕޯޓް-އެކްސްޕޯޓުން ލިބުނު އާމްދަނީ ވެސް ވަނީ 21 ޕަސެންޓް ދަށަށް ގޮސްފަ އެވެ. ޖޫން މަހު އިމްޕޯޓް-އެކްސްޕޯޓް އާމްދަނީގެ ގޮތުގައި ލިބުނީ 211 މިލިއަން ރުފިޔާ އެވެ. މިދިޔަ އަހަރުގެ ޖޫން މަހު ދައުލަތަށް އާމްދަނީގެ ގޮތުގައި 266 މިލިއަން ލިބުނެވެ.\nއިތުރު ލިޔުންތައް އިމްޕޯޓް ޑިއުޓީ ކަސްޓަމްސް އިމްޕޯޓް/އެކްސްޕޯޓް މަސް އެކްސްޕޯޓް ކުރުމުގެ ވިޔަފާރި


Minivan ve, insaafu ves kashavaru veetha? | Mihaaru\nސިޔާސީ ލީޑަރުންތަކެއް ދޫކޮށްލަން ސުޕްރީމް ކޯޓުން ނެރުނު އަމުރު ތަންފީޒުކުރަން ގޮވާލައި ޕްރޮސިކިއުޓަ ޖެނެރަލް އޮފީސް ކުރިމަތީގައި އަޑުއުފުލަނީ.---ފޮޓޯ: ނިޝާން އަލީ/މިހާރު\n12 ފެބުރުއަރީ 2019 - 08:12 36 comments\nރިޔާސީ އިންތިޚާބުގެ ކުރިން އެންމެ ބޮޑު އެއް މައްސަލައަކަށް ވީ މިނިވަން މުއައްސަސާތަކުން ގާނޫނީ ޒިންމާ އަދާނުކުރުމެވެ. ގާނޫނުއަސާސީން ބޮޑެތި ބާރުތަކާއި އިޚްތިޔާރު ދީފައިވާ މުއައްސަސާތަކުގެ ބޭނުމަކީ ސަރުކާރު ދިފާއު ކުރުމެއް ނޫނެވެ. ނުފޫޒުން އެއްކިބާވެ ތިބެ ސަރުކާރަށް ފާރަވެރިވެ، ރައްޔިތުންގެ ހައްގުގައި ގާނޫނުތައް ނެގެހެއްޓުމެވެ. އެކަމަކު ވޭތުވެދިޔަ ފަސް އަހަރު ފެނުނީ އޭގެ އިދިކޮޅެވެ.\nމިދިޔަ ސެޕްޓެމްބަރު މަހު ބޭއްވި ރިޔާސީ އިންތިޚާބުގެ ކުރިން ވެސް ބައެއް މުއައްސަސާތައް އިސްލާހުކުރަން އޭރުގެ އިދިކޮޅު އަދި މިހާރު ވެރިކަން ކުރާ ކޯލިޝަންގެ އިސް ބޭފުޅުން އެޖެންޑާއެއް ގެންގުޅުއްވީ އެ ސަބަބާ ހެދި އެވެ. ބައެއް މުއައްސަސާތަކަށް އިސްލާހުކުރަން ކުރީގެ ރައީސް އަބްދުﷲ ޔާމީންގެ ސަރުކާރަށް ބާރުއަޅަން، ބޭރުގެ ފިއްތުންތައް ވެސް ކުރިމަތިކުރުވި އެވެ. އޭގެ ތެރޭގައި އިލެކްޝަންސް ކޮމިޝަނާއި އެންޓި ކޮރަޕްޝަން ކޮމިޝަނާއި ހިއުމަން ރައިޓްސް ކޮމިޝަން ވެސް ހިމެނެ އެވެ.\nއެ ބޭފުޅުން އޭރު ވިދާޅުވަމުން ގެންދެވީ ގާނޫނީ ޒިންމާ އަދާކުރަން ނުކުޅެދޭ ބަޔަކު ރައްޔިތުންގެ ފައިސާ އިން މުސާރަ ނަންގަވައިގެން، މުއައްސަސާތަކުގައި ތިބެގެން ނުވާނެ ކަމަށެވެ. އެންމެ ބޮޑު އެއް ގޯހަކީ، މިނިވަން މުއައްސަސާތަކުން ޒިންމާ އަދާނުކުރުން ކަން ވެސް ރައްޔިތުންނަށް ވިސްނައި ދިނެވެ. ރިޔާސީ އިންތިޚާބު ކާމިޔާބު ކުރަން ވީ އެންމެ ބޮޑު އެއް ވައުދަކީ ވެރިކަމުގެ ނިޒާމުގެ ތިން ބާރުގެ ތެރޭގައި ހިމެނޭ، މިނިވަން މުއައްސަސާތައް ޖަވާބުދާރީ ކުރުވުމެވެ. މުއައްސަސާތަކުގެ އިހުމާލުން، ރައްޔިތުންނަށް ލިބުނު އަނިޔާ އާއި ނާއިންސާފަށް، އިންސާފު ހޯދައިދިނުމެވެ.\nއެކަމަކު ވެރިކަން ބަދަލުވުމަށް ފަހު، މި ވައުދު އޮތް ގޮތަށް އަދި އޮތީ އެވެ؛ މިހާރު ފެންނަނީ، ވޭތުވެދިޔަ ފަސް އަހަރު ރައްޔިތުން އުއްމީދުކުރި އެކަމަކު ހަގީގަތަކަށް ނުވި މަންޒަރުތަކެވެ.\nކޯލިޝަން ސަރުކާރުގެ ހަތަރު ލީޑަރުންނާ އެކު ރައީސް އިބްރާހިމް މުހައްމަދު ސޯލިހް ނޫސްވެރިންނާ ވާހަކަފުޅު ދައްކަވަނީ: ކޯލިޝަން ސަރުކާރަކަށް ރައްޔިތުން ވޯޓުދިނީ، އިސްލާހީ ބަދަލަށް އުއްމީދުތަކަކާ އެކު.---ފޮޓޯ: ނިޝާން އަލީ/މިހާރު\nމުއައްސަސާތައް ގާނޫނީ އިމަށް!\nވެރިކަން ބަދަލުވުމާ އެކު އެންމެ ބުރަކޮށް އުޅުއްވަނީ ޕްރޮސިކިއުޓަ ޖެނެރަލް އެވެ. ސިޔާސީ ކަންކަމާ ގުޅުވައި އެކި މީހުންނަށް އުފުލި ޓެރަރިޒަމްގެ ދައުވާތައް އަނބުރާ ގެންނަވައިފި އެވެ. އެއާއެކު، އެ ދައުވާތަކުގެ ސަބަބުން ޖަލު ބަންދާއި ނުހައްގު އަނިޔާ ލިބުނު އެތައް ބަޔަކު ސަލާމަތް ވީ އެވެ. މާނައަކީ، އެ ދައުވާ އުފުލީ ގޯސްކޮށް ކަމަށް ޕްރޮސިކިއުޓަ ޖެނެރަލް އައިޝަތު ބިޝާމް އަމިއްލަ އަށް އިއުތިރާފްވެވަޑައިގަތުން ނޫން ހެއްޔެވެ؟\nނުފޫޒުން އެއްކިބާވެ ގާނޫނީ ޒިންމާ އަދާކުރަން ނުކުޅެދުނު ކަމަށް ސާބިތުކުރަން މިއަށް ވުރެ ބޮޑު ހެއްކެއް އޮންނާނެ ހެއްޔެވެ؟\nބިޝާމް މަގާމުން ދުރުކުރަން މަޖިލީހަށް އިތުބާރު ނެތް ކަމުގެ މައްސަލައެއް ދެ ފަހަރަށް ހުށަހެޅި އެވެ. އެކަން ހިނގައި ނުގަނެ، ލަސްވާ ސަބަބާ ގުޅިފައި ވަނީ ސަރުކާރު ހިންގާ ކޯލިޝަންގައި ހިމެނިވަޑައިގަންނަވާ ސިޔާސީ ލީޑަރުންތަކެއްގެ މަސްލަހަތެވެ.\nރިޔާސީ އިންތިޚާބުގެ ކުރިން އިސްލާހު ގެންނަން ވެފައި އޮތް އެއް މުއައްސަސާ ކަމަށް ދައުވާކުރީ އިލެކްޝަންސް ކޮމިޝަން (އީސީ) އެވެ. އެކަމަކު ރިޔާސީ އިންތިޚާބުގެ ނަތީޖާ މިހާރުގެ ސަރުކާރު ކޮޅަށް ކާމިޔާބުވެ ކޮމިޝަން "މިނިވަންވި" ކަމުގެ ޓެގު އަޅުވައިފި އެވެ. އޭރު ވެރިކަން ކުރާ ޕާޓީ، ޕީޕީއެމުން ކޮންޓްރޯލްކުރި އީސީއާ މެދު ޝައްކު ކުރާނެ ޖާގައެއް ކޯލިޝަން ލީޑަރުންނަކަށް މިހާރު ފެނިވަޑައެއް ނުގަނެ އެވެ. އިދިކޮޅުގައި މިހާރު ހުންނެވި ޔާމީން އާ ސިޔާސީ ޕާޓީއެއް އުފައްދަވަން ކުރެއްވި މަސައްކަތަށް ހުރަސްއަޅާ ކަމަށް އީސީ އަށް ކުރި ތުހުމަތުތަކަކީ މި ސަރުކާރަށް ކޮމިޝަނާ މެދު މާ ބޮޑަށް ވެސް އިތުބާރު ކުރެވޭ ސަބަބަކަށް ވުން އެކަށީގެންވެ އެވެ.\nކުރީގެ ރައީސް ޔާމީންގެ އާ ސިޔާސީ ޕާޓީ ޕީއެންސީ އުފެއްދުމުގެ ހުއްދަ ދިނުމުގެ ރަސްމިއްޔާތުގައި އީސީގެ މެމްބަރުން: އެ ކޮމިޝަން މިނިވަންކަން ގެއްލިފައިވާ އެންމެ ބޮޑަށް ތުހުމަތު ކުރީ މިހާރުގެ ސަރުކާރުގެ އިސް ބޭފުޅުން.\nކޯލިޝަންގެ ބައެއް ލީޑަރުންގެ ވާހަކަފުޅުން އެނގޭ ގޮތުގައި، އީސީ މެމްބަރުންނަކީ މިހާރު ދެ ފުށް ފެންނަ، އިތުބާރު ހިފޭ ބޭފުޅުންނެވެ.\nޔާމީން ވެރިކަމުގައި ހުންނެވިއިރު، އެމަނިކުފާނުގެ ސަރުކާރުގައި ހިންގި އެއްވެސް ކޮރަޕްޝަނެއް އެންޓި ކޮރަޕްޝަން ކޮމިޝަން (އޭސީސީ) އަކަށް ނުފެނުނެވެ. އެކަމަކު، އިންތިޚާބު ނާކާމިޔާބުވުމާ އެކު އެމަނިކުފާނު، ކޮރަޕްޝަނާ އެކު މަނީލޯންޑެރިން ހިންގެވި ކަމަށް ސާބިތުކުރަން ދައްކާނެ ގިނަ ހެކިތަކެއް ކޮމިޝަނަށް ހޯދިއްޖެ އެވެ. އެއާ އެކު، ޔާމީންގެ ސަރުކާރުގައި ނުފޫޒު ގަދަ ބޭފުޅުން ހިންގެވި މަޝްރޫއުތަކުން ވެސް އޭސީސީ އަށް ކޮރަޕްޝަން ފެންނަން ފަށައިފި އެވެ.\nއިންސާނީ ހައްގުތައް ނިގުޅައިގަތް އިރު، އަޅާނުލައި ތިބި ހިއުމަން ރައިޓްސް ކޮމިޝަނުން ވެސް މިހާރު އަދާކުރަން ޖެހިފައި އޮތީ ވޭތުވެދިޔަ ފަސް އަހަރުގެ ޒިންމާ އެވެ. އެ ކޮމިޝަނަށް ހުށަހަޅައިގެން ހައްލެއް ނުލިބި މީހުން މާޔޫސްވި މައްސަލަތަކުގެ ފައިލްތައް އަލުން ހުޅުވީ އެވެ. ބައެއް މީހުންނަށް ހައްގު ހޯދައި ދިނުމުގައި، މުއައްސަސާތަކާ ދެކޮޅަށް ދައުވާ ވެސް އުފުލަނީ އެވެ.\nނެޝަނަލް އިންޓެގްރިޓީ ކޮމިޝަނާއި ބްރޯޑްކާސްޓިން ކޮމިޝަނާއި ޖުޑީޝަލް ސާވިސް ކޮމިޝަނާއި ސިވިލް ސާވިސް ކޮމިޝަނަށް ވެސް ގާނޫނުގައި އެ ކޮމިޝަނަށް ހަވާލުކޮށްފައިވާ ޒިންމާ، ފަސް އަހަރު ފަހުން، މިހާރު ސާފުވެއްޖެ އެވެ.\nއެ ބަދަލުތަކާ އެކު، ކުރިން ހިނގާފައިވާ ގޯސް ކަންކަމަށް ފިޔަވަޅު ނާޅައި ދޫކޮށްލާނީ ހެއްޔެވެ؟ މުއައްސަސާތަކުގެ އިހުމާލުން ރައްޔިތުން ތަހައްމަލް ކުރަން ޖެހުނު ނާއިންސާފުގެ މަތިން ވެސް ހަނދާން ނައްތާލަން ވީ ހެއްޔެވެ؟\nވެރިކަން ބަދަލުކުރި ސަބަބެއް\nމުއައްސަސާތަކުގައި އަދިވެސް ތިބީ، އޭރު ގާނޫނާ ޚިލާފު އަމަލުތައް ހިންގެވި ކަމަށް ތުހުމަތު ކުރެވުނު ބޭފުޅުންނެވެ. ތަފާތަކީ، ކުރީގެ ގޯސްތައް ރަނގަޅު ކުރަން މަސައްކަތް ކުރުމެވެ.\nރައީސް އިބްރާހިމް މުހައްމަދު ސޯލިހްގެ ވިސްނުންފުޅުގައި، މުއައްސަސާތަކުގައި ތިއްބެވި ބޭފުޅުން އެކަނި ބަދަލުކޮށްގެން ނުފުދެ އެވެ. މުއައްސަސާތައް އިސްލާހު ވާނީ، އެމަނިކުފާނު ވިދާޅުވި ގޮތުގައި، ހިންގުމަށް ވެސް ބޮޑެތި ބަދަލުތަކެއް ގެނެސްގެންނެވެ.\n"މިސާލަކަށް، ޖުޑީޝަލް ސާވިސް ކޮމިޝަން ކަމަށް ވިއަސް އޭސީސީ ކަމަށް ވިއަސް އެބަ ޖެހޭ ލިބެން ޖެހޭ ބާރުތަކަކާއި ގާނޫނީ ގޮތުން އެކުލެވިފައި އޮތް ގޮތަށް ވެސް ބަދަލުތަކެއް ގެންނަން. އެ އެޖެންޑާގައި ހުރި މަސައްކަތްތައް އެޓާނީ ޖެނެރަލްގެ އޮފީހުން ކުރައްވަމުން އެބަ ގެންދަވާ،" މިދިޔަ މަހުގެ ފަހުކޮޅު ރައީސް ބޭއްވެވި ނޫސްވެރިންގެ ބައްދަލުވުމުގައި ވިދާޅުވި އެވެ.\nއެމަނިކުފާނުގެ ވާހަކަފުޅުން ދޭހަވާ ގޮތުގައި، އެޕްރީލް މަހު އޮންނަ ރައްޔިތުންގެ މަޖިލީހުގެ އިންތިޚާބުގެ ކުރިން މިނިވަން މުއައްސަސާތައް އިސްލާހު ކުރުމުގެ މަސައްކަތް ފެށިދާނެ ކަމަކަށް ނުބެލެވެ އެވެ. އެއީ، އެންމެ ރަނގަޅު އެއް ގޮތަކީ، މިއޮތް މުއްދަތުގައި ރައްޔިތުންގެ މަޖިލީހުގެ އިންތިޚާބަށް ޖާގަ ދެއްވުން ކަމަށް ވިދާޅުވުމުންނެވެ.\nއެކަމަކު މަޖިލީސް އިންތިޚާބު ވެސް ބާއްވަނީ، އެމަނިކުފާނު ވެސް ހިމެނިވަޑައިގެންނެވި ގޮތަށް އިދިކޮޅު ލީޑަރުން އެންމެ ބޮޑަށް ފާޑުވިދާޅުވި އިލެކްޝަންސް ކޮމިޝަނުންނެވެ.\nމިއީ ރައްޔިތުން އުއްމީދުކުރި ގޮތެއް ނޫނެވެ.\nމިނިވަން މުއައްސަސާތަކުން ޒިންމާ އަށް އިހުމާލުވުމުގެ ނަތީޖާއަކަށް ވީ މުޅި ނިޒާމަށް ފޫނުބެއްދޭވަރުގެ ބޮޑެތި ގެއްލުންތައް ލިބުމެވެ. ރައްޔިތުންގެ ކުރިމަތީގައި މުއައްސަސާތަކުގެ ގަދަރު ގެއްލުމެވެ. އެހެންކަމުން މަގާމުގެ މަސްއޫލިއްޔަތު އަދާނުކޮށް އިހުމާލުވި އެންމެން ޖަވާބުދާރީ ކުރުވަން ޖެހެ އެވެ. މުޅި ނިޒާމް ރަނގަޅު ކުރެވޭނީ ފިޔަވަޅު އަޅައިގެންނެވެ. އެކަން ކުރެވެން އޮތީ ބައެއް ބޭފުޅުން މަގާމުން ވަކިކޮށްގެން ކަމަށް ވާ ނަމަ ރައްޔިތުންގެ މަޖިލީހުން އިންސާފުވެރިކަމާ އެކު އެކަން ވެސް ކުރަން ޖެހެ އެވެ.\nއެ ބަދަލަށް މަސައްކަތް ފަށަން މަޖިލީސް އިންތިޚާބުގައި ސަރުކާރަށް ސިޔާސީ ބާރުވެރިކަން ލިބޭ ގޮތެއް ބަލަން މަޑުކުރުމަކީ، އިސްލާހަސް ވޯޓު ދިން ރައްޔިތުންގެ އުއްމީދަށް ހުރަސް އެޅުމެވެ. އެހެންކަމުން މުއައްސަސާތައް މިނިވަން ކުރުން ސަރުކާރުގެ 100 ދުވަހުގެ އެޖެންޑާ ތެރޭގައި ނުހިމެނެންވީ ސަބަބެއް ނެތެވެ.\nއެންމެ މުހިއްމީ ރައްޔިތުންގެ އިތުރުބާރު މުއައްސަސާތަކަށް ދެމިއޮތުމެވެ. ބޭނުން ވަނީ ނުފޫޒަށް ނުގުޑާ އިޚްލާސްތެރިން މުއައްސަސާތަކުގައި ތިއްބެވި ކަމުގެ ކަށަވަރު ކަމެވެ.\nއިތުރު ލިޔުންތައް ސަރުކާރު ޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން މޯލްޑިވްސް ބްރޯޑްކާސްޓިން ކޮމިޝަން ހިއުމަން ރައިޓްސް ކޮމިޝަން އިލެކްޝަންސް ކޮމިޝަން ރައީސް އިބްރާހިމް މުހައްމަދު ސޯލިހް މިނިވަން މުއައްސަސާތައް


ރައީސުލްޖުމްހޫރިއްޔާގެ ނައިބުގެ އަރިހަށް ބަންގްލަދޭޝްއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު އިޚްތިރާމްގެ ޒިޔާރަތެއް ކުރައްވައިފި - The President's Office\nރައީސުލްޖުމްހޫރިއްޔާގެ ނައިބުގެ އަރިހަށް ބަންގްލަދޭޝްއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު އިޚްތިރާމްގެ ޒިޔާރަތެއް ކުރައްވައިފި\n22 ސެޕްޓެންބަރު 2021، ރިފަރެންސް: 2021-382\nރައީސުލްޖުމްހޫރިއްޔާގެ ނައިބު ފައިޞަލް ނަސީމްގެ އަރިހަށް، ބަންގްލަދޭޝް ސަރުކާރުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު، ހިޒް އެކްސެލެންސީ ރިއަރ އެޑްމިރަލް މުޙައްމަދު ނަޒްމުލް ޙަސަން، އިޚްތިރާމްގެ ޒިޔާރަތެއް ކުރައްވައިފިއެވެ. މިބައްދަލުކުރެއްވުން ކުރިޔަށްގެންދަވާފައިވަނީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nމި ބައްދަލުކުރެއްވުމުގައި، މި އަހަރު ދިވެހިރާއްޖެއާއި ބަންގްލަދޭޝްއާ ދެމެދު ހާރިޖީ ގުޅުން ގާއިމުކުރެވުނުތާ 43 އަހަރު ފުރުމާއިގުޅިގެން، ދެބޭފުޅުންވެސް ވަނީ އެކަން ފާހަގަ ކުރައްވާފައެވެ. އަދި ދެޤައުމުގެ ގުޅުން އިތުރަށް ބަދަހި ކުރުމަށް ކުރެވެންހުރި މަސައްކަތްތަކުގެ މައްޗަށް އަލިއަޅުއްވާލައްވާ ދެބޭފުޅުންވެސް ފުޅާ ދާއިރާއެއްގައި މަޝްވަރާކުރެެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ ދިވެހިރާއްޖޭގެ ތަރައްޤީއަށްޓަކައި އެކިއެކި ގޮތްގޮތުން ބަންގްލަދޭޝްގެ ފަރާތުން ވެދެއްވަމުން ގެންދަވާ އެހީތެރިކަން ފާހަގަކުރައްވާ އެކަމުގެ އަގުވަޒަންކުރައްވާ، އެކަމަށްޓަކައި ބަންގްލަދޭޝް ސަރުކާރަށް ޝުކުރު އަދާކުރައްވާފައެވެ. އެ މަނިކުފާނުގެ ވާހަކަފުޅުގައި، އިންސާނީ ވަަސީލަތް ތަރައްޤީކުރުމަށް ޓެކްނިކަލް އަދި ވޮކޭޝަނަލްގެ އެކި ރޮނގުރޮނގުން މީހުން ތަމްރީނު ކުރުމަށް ބަންގްލަދޭޝްގެ ފަރާތުން ރާއްޖެއަށް ވެދެއްވަމުން ގެންދަވާ އެހީތެރިކަން ޚާއްސަގޮތެއްގައި ފާހަގަކުރެއްވިއެވެ. އަދި ރާއްޖޭގައި މިހާރުވެސް ޚިދުމަތުގައި ތިބި ޑޮކްޓަރުންނާއި ސްޕެޝަލިސްޓުން މަދުކަން ފާހަގަކުރައްވާފައިވެއެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި، ކޯވިޑް 19 ގެ ހާލަތުގައި ބަންގްލަދޭޝް ސަރުކާރުން ރާއްޖެއާއެކު ބޭއްވެވި ގާތް ރަހްމަތްތެރިކަމަށްޓަކައި، ބަންގްލަދޭޝް ސަރުކާރަށް ޝުކުރުއަދާކުރައްވާފައިވެއެވެ. އެގޮތުން ބަންގްލަދޭޝްއަށް ކިޔަވަން ގޮސްތިބި ކުދިންނަށް އެހާލަތުގައި ދިމާވި ދަތިތައް ހައްލުކުރުމަށް ދިވެހި ސަރުކާރާއެކު ކުރެއްވި މަސައްކަތަށް ތައުރީފުކުރެއްވިއެވެ.\nމި ބައްދަލުކުރެއްވުމުގައި، ބަންގްލަދޭޝް ސަފީރު ދެއްކެވި ވާހަކަފުޅުގައި، ރާއްޖޭގައި މަސައްކަތްކުރާ ބިދޭސީން އާބާދީގެ ބޮޑު ބައެއް ހިއްސާކުރަނީ ބަންގްލަދޭޝްގެ ރައްޔިތުންކަން ފާހަގަކުރައްވާފައިވެއެވެ. އަދި އެގޮތުން ރާއްޖޭގައި މަސައްކަތްކުރާ އެ ފަރާތްތަކަށް ކުރިމަތިވެފައިވާ އަދި ކުރިމަތިވަމުންދާ އެކިއެކި މައްސަލަތަކުގެ މައްޗަށް ފުޅާ ދާއިރާއެއްގައި ވާހަކަފުޅުދައްކަވާފައިވެއެވެ.\nމި ދެ ބޭފުޅުންގެ ވާހަކަފުޅުގައި، ދެ ޤައުމުގެ ދެމެދުގައި އޮތް ގާތް ރަޙުމަތްތެރި ގުޅުން އިތުރު ހަރުފަތަކަށް ގެންދިއުމަށް ޝައުޤުވެރިކަން ފާޅުކުރައްވައި، ދޭދޭ ގުޅުންތައް އިތުރަށް ހަރުދަނާ ކުރެވިދާނެ ގޮތްތަކުގެ މައްޗަށް އަލިއަޅުއްވާލެއްވިއެވެ.


Addu ah haloo internet Ooredoo in dherefiye – adduLIVE\nއުރީދޫން އައްޑުއަށް ހަލޫ އިންޓަނެޓު ދެރެފިޔެ\nOct 27, 2018, 15:22 އަހުމަދު ނަސޫހް\nރާއްދެއި މުވާސަލާތީ ހިދުމައް ފޯރުކޮށްދެމުން އޭ އުރީދޫން އަދަ، އަފިރިންގެ އައްޑޫ ސިޓީއަށް ރަސްމީކޮށް އެވެރިންގެ ހަލޫ އިންޓަނެޓް، އުރީދޫ ސުޕަ ނެޓު ތައާރަފް ކޮށްލިއެ.\nމިހިދުމައް ތައާރަފް ކެރާއް ބޭއްވި ހާއްސަ ހަފުލާއި އައްޑޫ މޭޔަރ، އަބްދުﷲ ސޯދިގް(ސޯބެ) އެއި އުރީދޫ މޯލްޑިވްސް ސީއީއޯ، ނަޖީބު ހާން އަދި ޑިރެކްޓަރ އޮފް މާކެޓިން ހުސެން ނިޔާޒު އަސް ބައިވެރިވި.\nއުރީދޫން ބެނީ ފިކްސްޑް ބްރޯޑްބޭންޑުގެ ހިދުމަތް މިޅި އައްޑުއަށް ދިންކޯ ސަތޭކަ އެމްބީޕީއެސް އެއި ހަމާއް ހަލޫ ސްޕީޑެ އިންޓަނެޓު ލިބޭ ޕެކޭޖުތައް ތައާރަފްކޮށްފެއި ވޭ ކަމަށް.\nމިހަފްލާއި ވާހަކަ ދައްކަމުން އުރީދޫ މޯލްޑިވްސްގެ ސީއިއޯ ނަޖީބް ޚާން ވިދާޅުވީ، ދުނިޔޭގެ ހުށިއެއި ތާކިއަސް އިގުތިސޯދީ އަދި އިޖުތިމާއީ ކުރިއެރުން ގިނޭއް ހަލޫ އިސްޕީޑެ އިންޓަނެޓު ދެމުން އޭ ކަމަށް. އަދި އުރީދޫއަށަސް ފިކްސްޑް އިންޓަނެޓުގެ ލައިސެން ލިބުމާއި އެއްކޮށް މި ރާއްދޭއް އެކަން ގިނާސްދޭ މަސައްކައް ކެޑެ ކަމަށް. އަދި އެވެރިންގެ އެންމެ މުހިންމު އަމާޒަކަށް ވީ، މިޅި ރާއްދެ ހުށިހެއި ތާކި އެންމެ ހަލޫ އިންޓަނެޓު ދޭ ބާކިންނަށް އުރީދޫ ހެދުމަށް ކަމަށް.\nއުރީދޫން ވަނީ ސުޕަނެޓު ހިޔާރު ކެރާ އައްޑޫ ރައްޔިތުންނަށް ވަރަށް ހާއްސަ އޮފާތަކަސް ގިނާއްސެއި. އެގޮތުން، މިއާ ގުޅައިދޭކޯ ހާއްސަ ޑިޕޮސިޓަށް ނިނަގައި ގުޅައިދޭ އުރީދޫން ހިށީ ނިންމަފެއި. އަދިއަސް މިހިދުމައް އިތިރަށް ފަސޭހައިން ލިބޭ ގޮތަށް ސުޕަނެޓު ގުޅާކޯ ލާ ރައުޓަރާ 12 މަސް ދުވަހަށް ބެހަގެން އިންސްޓޯލްމަންޓު އުސޫލުނަސް ލިބޭ ގޮތަށް ވެނީ ހަމަޖައްސަފެއި.\nދެ އެމްބީޕީއެސް އިން ފަށަގެން 100 އެމްބީޕީއެސްއެއި ހަމާއް އިންޓަނެޓު ލިބޭކޯ މީހުންގެ އެތެރެ އެންމެ މަގުބޫލު ސައިޓުތައް ކަމަށްވޭ، ފޭސްބުކް، ޔޫޓީއުބް އަދި ނެޓްފްލިކްސް ފަދަ ސައިޓުތަކަށް ހަލޫ އިންޓަނެޓު ލިބޭގޮތަށް އުރީދޫން ވެނީ ސުޕަނެޓް އޮޕްޓިމައިޒް އަސް ކޮށްފެއި.\nއިންޓަނެޓް ސްޕީޑު ދަށްވެގެން ދެން އައްޑޫ ރައްޔިތުން ދެން ހިނގާކަށް ނިޖެހޭހެއް. އުރީދޫން މިއޮތީ ހަލޫ އިންޓަނެޓު އައްޑުއަށް ގިނާއްސެއި.


Hajj selfie thakaai photo thah: mihaaru ge aadhaeh\nހައްޖު ސެލްފީތަކާއި ފޮޓޯތައް: މިހާރުގެ އާދައެއް!\nހައްޖު އަޅުކަމަކީ މުސްލިމުންނަށް އަންނަ އެންމެ މަތިވެރި އަޅުކަމެވެ. ހައްޖަށް ދިޔުމަކީ ކޮންމެ މުސްލިމަކު ވެސް ދެކޭ ހުވަފެނެކެވެ. ނަމަވެސް އެ ފުރުސަތު ލިބެނީ އެއް ބަޔަކަށެވެ. އެންމެންނަށް ހައްޖަށް ދިޔުމުގެ ގާބިލުކަމެއް ނުލިބެ އެވެ.\nމިހާރަކީ ޓެކްނޮލޮޖީގެ ޒަމާނެވެ. އެއާއެކު ހައްޖަށް ގޮސް އުޅޭ އުޅުމަށް ވެސް ވަނީ ބޮޑު ބަދަލުތަކެއް އައިސްފަ އެވެ. ފާއިތުވެދިޔަ ހަތް ވަރަކަށް އަހަރު ތެރޭގައި ހައްޖަށް ގޮސް އާއިލާއާއި ގާތް މީހުންނާއެކު ސެލްފީ އާއި ފޮޓޯ ނެގުމަށްފަހު ސޯޝަލް މީޑިއާގައި ޝެއާކުރުން މިވަނީ ވަރަށް އާންމު ކަމަކަށްވެފަ އެވެ.\nޒަމާނަށް އައި ބަދަލާއެކު އެއީ މުހިންމު ކަންކަން ކަމަށް ބައެއް މީހުން ދެކެ އެވެ. އެކަމުގައި މައްސަލައެއް ނެތް ކަމަށް ވެސް ދެކެ އެވެ. އެހެނަސް ބައެއް އިލްމްވެރިން އެކަމާ ދެކޮޅަށް ވެސް ވާހަކަ ވެސް ދައްކާފައިވެ އެވެ. އެއީ ކުރަން އެހާ ރަނގަޅު ކަމެއް ނޫން ކަމަށް ބުނެފައިވެ އެވެ. ސައުދީ މުފުދީ ވެސް އެ މޭރަމުން ވާހަކަ ދައްކާފައިވެ އެވެ.\nމިހެން ކަންކަން ހުރި ނަމަވެސް މިހާރު ދިވެހިންގެ ތެރޭގައި ވެސް ހައްޖުގެ އަޅުކަމުގެ ފޮޓޯތަކާއި މައްކާ އަދި މަދީނާގެ ފޮޓޯތައް ސޯޝަލް މީޑިއާގައި އާންމުކުރުން ވަނީ އަދައަކަށްވެފަ އެވެ. އެކުވެރިންނާއި އާއިލާ މެންބަރުންނާއެކު ފޮޓޯ ނަގައި އެހެން މީހުންނާ ހިއްސާކުރުމަކީ އާދައެކެވެ. އެކަމުގެ ސަބަބުން ހައްޖަށް ދިޔުމަށް ނުކުޅެދިފައިވާ މީހުންނަށް ވެސް އުފާވެރިކަން ގެނެސްދެ އެވެ. މާތްވެގެންވާ މައްކާ އާއި މަދީނާ ބަލާލުމުގެ ފުރުސަތު ލިބިގެންދެ އެވެ. މިނާ އާއި އަރަފާތު ބިން ވެސް ބަލާލެވެ އެވެ.\nމި އަހަރު އެންމެ ބޮޑަށް ފާހަގަކުރެވެނީ ފޭސްބުކްއިން ލައިވްކުރުމެވެ. ތަފާތު މަންޒަރުތައް ހައްޖަށް ގޮސް ތިބި ދިވެހިން ވެސް ދަނީ ލައިވްކުރަމުންނެވެ. މިއަަދު ހައްޖުގެ އަޅުކަން ފެށޭއިރު ހައްޖު އަޅުކަން ވަރަށް ކައިރިން ބަލައިލުމުގެ ފުރުސަތު ފޭސްބުކް މެދުވެރިކޮށް ވެސް މިފަހަރު ލިބިގެންދާނެ އެވެ.


Aniyaaveri Netanyahu Verikamun Dhurukureveyne Kan Kashavaru Vejje - Vaguthu\nއަނިޔާވެރި ނަތަންޔާހޫ ވެރިކަމުން ދުރުކުރެވޭނެކަން ކަށަވަރުވެއްޖެ\nއިސްރާއީލްގެ އަނިޔާވެރި ބޮޑުވަޒީރު ބެންޖަމިން ނަތަންޔާހޫ ވެރިކަމުން ދުރުކުރެވޭ ވަރަށް މެންބަރުން ހަމަކޮށް، ކޯލިޝަންގެ އެއްބަސްވުމުގައި އެންމެ ފަހުވަގުތު ސޮއި ކޮށްފިއެވެ.\nއިސްރާއީލްގެ އިދިކޮޅު ލީޑަރު ޔަސިރު ލެޕިޑް ވަނީ ކޯލިޝަން ސަރުކާރެއް އެކުލަވާލެވޭ ވަރަށް ޤާނޫނު ހަދާ މަޖިލީހުގެ މެންބަރުން ހަމަކުރެވުނުކަން އިއުލާންކޮށްފައެވެ. މިއާއިއެކު ނަތަންޔާހޫގެ 12 އަހަރުވީ ވެރިކަން ނިމުމަކަށް އަންނާނެކަން މިވަނީ ކަށަވަރުވެފައެވެ.\nސަރުކާރެއް އެކުލަވާލުމުގެ ފުރުސަތު ލެޕިޑްއަށް ލިބުނީ އެއްވެސް ޕާޓީއަކަށް އަގުލަބިއްޔަތު ނުލިބި ނިމިގެން ދިޔަ ހަތަރު ވަނަ އިންތިހާބަށް ފަހުއެވެ. ހަތަރުވަނަ އިންތިހާބަށް ފަހު ވެސް އެންމެ ފުރަތަމަ ސަރުކާރެއް އެކުލަވާލަން ފުރުސަތު ލިބުނީ ނަތަންޔާހޫއަށެވެ. ނަމަވެސް އޭނާއަށް ސަރުކާރެއް އެކުލަވާލެވޭ ވަރަށް ކުދި ޕާޓީތަކުގެ ތާއީދެއް ނުހޯދުނެވެ.\nކުރީގެ ޓީވީ ޕްރެޒެންޓަރު، އަދި ސެކިއުލާ ވިސްނުމުގެ ސިޔާސީ ލީޑަރު ލެޕިޑް އިސްކޮށް ހުންނަ ކޯލިޝަން ސަރުކާރުގައި ދެންމެ އެންމެ ބޮޑެތި ބާރުތަކެއް ލިބިގެން ދާނީ ހަރުކަށި ވިސްނުމެއް ސިޔާސީ ލީޑަރު ނަފްޓަލީ ބެނެތު އަށެވެ. ޑިފެންސް މިނިސްޓަރުގެ މަގާމު ވެސް ފުރާނީ އޭނާ ކަމަށް ވެއެވެ.\nކޯލިޝަން ސަރުކާރުގައި ބޮޑުވަޒީރުގެ މަގާމު ލެޕިޑް ވަކި މުއްދަތެއްގައި އަދާކުރުމަށް ފަހު، ދެން ހަވާލު ކުރާނީ ބެނެތު އާއި ކަމަށް ވެއެވެ. ރިޕޯޓްތައް ބުނާ ގޮތުގައި ފުރަތަމަ ދެއަހަރު ބޮޑުވަޒީރުކަން ކުރާނީ ބެނެތު އެވެ. ލެޕިޑްއަށް ބޮޑުވަޒީރު ކަމުގެ މަގާމު އޮތީ ދައުރުގެ ފަހު ދެއަހަރަށެވެ.\nއިސްރާއީލުން ކޯލިޝަން ސަރުކާރެއް އެކުލަވާލާފައި މިވަނީ ފުރަތަމަ ފަހަރަށް އަރަބި ޕާޓީއެއްގެ އެހީ ހޯދައިގެންނެވެ. އެންމެ ފަހު ވަގުތު ކޯލިޝަނާއި ގުޅުނީ ޔުނައިޓެޑް އަރަބް ލިސްޓް ޕާޓީގެ ލީޑަރު މަންސޫރު އައްބާސް އެވެ.\nއިސްރާއީލްގެ ބޮޑުވަޒީރު ކަމަށް އާމީހަކު އައްޔަން ކުރުމުގެ ވޯޓް ކުރިއަށް އޮތް ހަތް ދުވަހާއި 12 ދުވަހާއި ދެމެދުގެ ތާރީހެއްގައި ބާއްވަން ޖެހޭނެއެވެ.\nކޯލިޝަން ސަރުކާރު ކާމިޔާބު ކުރުން ވާނީ ކުރިއަށް އޮތް ތަނުގައި އިސްރާއީލްގެ އާސަރުކާރަށް ކުރިމަތިވާނެ އެންމެ ބޮޑު ގޮންޖެހުމަށެވެ. ސަބަބަކީ ކޯލިޝަން ޕާޓީތަކުގެ ތެރޭގައި ސިޔާސީ ފިކުރު ވަރަށް ތަފާތު ގިނަ ޕާޓީތަކެއް ހިމެނޭތީއެވެ.\nޖޫން 3, 2021 08:39\nވަރަށް އުފާވެރި ޚަބަރެއް\nޖޫން 3, 2021 08:42\nނޫސްތަކުހެޑުލައިނު ގަ މާއުފާވެރިކޮން ޖަހާވަރު ހަބަރެއްނޫ ތިއީކީ އެތަނައް ކޮއްމެ ވެރިޔަކުއަޔަސް އެވާނީ އެއައް\nޖޫން 3, 2021 10:17\nތިޔައީ ލިބޭ ވަރަށްބޮޑު އުފަލެއް. ދެންއަންނަވެރި\nކަމަކުން އިންސާފުވެރިކަމާއި އެކު ފަލަސްޠީނަށް\nލިބެންވާ ޙައްޤުތައް ލިބޭނެދުވަހެއް ދެއްކެވުމަކީ ވަރަށް އެދެވޭ ގޮތެއް.\nޖޫން 3, 2021 10:47\nޝެރޯނުވެސް މިހެން މިކަލޭގެ ވެސް މިހެން. ކޮށްމެ މީހަކު އަޔަސް މިނޫން ދުވަހެއް ނެތް\nޖޫން 3, 2021 11:41\nޖޫން 3, 2021 11:57\nއިޒްރޭލުގެ ވެރިކަމަށް އަންނާނީ މުޅިންވެސް އަނިޔާވެރިން އެއީ އެމީހުންގެ އުފެދުމުގައިވެސް އަނިޔާވެރި ބައެއް\nޖޫން 3, 2021 12:11\nއިސް ރާއީލްގެ ވެ ރިކަމަށް ކޮންމެމީހަކު އަޔަށް އުފާކު ރާކަށް ނުޖެހެ ސަބަބަކީ އެމީހުންގެއަނިޔާ ވެ ރިކަން ގިޔާމަތާ ޖެހެންދެން މުސްލިމުންނަށް ކު ރާނޭތީވެ\nޖޫން 3, 2021 12:26\nތިތަނަކުން ވެރިކަމަކަށް ނާންނާނެ ސަހަލު އެކަތިވެސް\nޖޫން 3, 2021 13:35\nކޮން ވެރިކަމެއް ކުރާކަށް އެބިމަކީ އެއީ ފަލަސްތީނުގެ ބިމެއް އިސްރާއީލު އެއީ ޔަހޫދީ ބައިގަނޑެއް


SunOnline: Iru Osseymanzaru Balan Jamaavun\nއިރުއޮއްސޭ މަންޒަރު ބަލަން ޖަމާވުން\nއޭޕްރީލް 21، 2021: ވައިބުރު ޖަހަން ނުކުންނަ މީހުން ސަމާލުކަން ހުއްޓެނީ އިރުއޮއްސޭ މަންޒަރަށެވެ. ކުލަ ގަދަ ދީދިތަކުން އުޑުމަތި ނަލަކޮށްދޭ މަންޒަރަކީ ގިނަ ބަޔަކަށް އަބަދުވެސް އުފާވެރިކަން ގެނެސްދޭ ކަމެކެވެ. މި ރަމަޝާންމަހު ވެސް ވަގުތު ހުސްކޮށްގެން މާލޭގެ އެކި ދިމާލަށް ނުކުންނަ މީހުންގެ ނަޒަރު ހުއްޓެނީ އިރުއޮއްސޭ މަންޒަރަށެވެ. އެ މަންޒަރަށް ބަލަން ހުއްޓާ ވަގުތު ހިނގައިދެއެވެ. ދުވަސް ވެސް ނިމިދެއެވެ. -- ސަން ފޮޓޯ/ ފަޔާޒު މޫސާ


Suvarugeyge Dhooni - Vaguthu\nފާރިސީ އާދަކާދައިގައި ހޯމާ ނުވަތަ ހުމަ ކިޔާދޫންޏެއް އުޅެއެވެ. މި ދޫންޏަކީ އެގޭ މުޅި ޙަޔާތް އިންސާނީ ލޮލަށް ފެންނަ ވަރަށްވުރެ މަތިން އުދުހުމުގައި ހޭދަކުރާ އެއްޗެކެވެ. އަދި ދުވަހަކުވެސް ބިމުގައި ފައި ނުޖައްސައެވެ. ބައެއް ގަބޫލުކުރުންތަކުގައި އެދޫނީގެ ފައެއް ނުހުރެއެވެ.\nފާރިސީ ގަބޫލުކުރުމުގައި މިދޫންޏަކީ އޯގާތެރި ދޫންޏެކެވެ. ތިޔާގިކަމާއިވެސް ގުޅިފައިވާ މިދޫނީގެ ހިޔަނި އެޅިއްޖެނަމަ އެމީހަކު މުއްސަނދިވެދެއެވެ. އަދި މުޅި އުމުރަށް އުފާވެރިކަން ގެނެސްދެއެވެ. އަދި ބޮލުގައި ނުވަތަ ކޮނޑުގައި އިށީނދެއްޖެނަމަ އެމީހެއްގެ ނަމުގައި ރަސްކަމެއް ހިލެއެވެ. މިދޫނީގެ ބަރަކާތް ހޯދަން ކިތަންމެ ބޭނުންވިނަމަވެސް، އެކަންހާސިލް ވުމަކީ ނާދިރު ކަމެއްކަމަށް ބުނެވެއެވެ. އަދި އެދޫނި ދިރިހުއްޓާ އަތުލައިގަތުމަކީ ނުވާނެ ކަމެކެވެ. ހަމަ އެގޮތަށް އެދޫނި މަރާލައިފިނަމަ އެމީހަކު ސާޅީސް ދުވަސްތެރޭގައި މަރުވާނެ ކަމަށް ބުނެވެއެވެ.\nމިއީ ސުވަރުގޭގެ ދޫނީގެ ގޮތުގައި ސިފަކޮށް ވާހަކަތައް ދައްކަން ފަށާފައި ވަނީ އޮޓަމަން އެމްޕަރުގެ ވެރިކަން އެންމެ ވަރުގަދައަށް ކުރި ދުވަސްވަރު ހަދާފައިވާ ބައެއް ޅެންތަކުގައެވެ. އެއިން ބައެއް ޅެންތަކުގައި މިއީ ފިޔައެއް އަދި ފައެއް ވެސް ނުހުންނަ ދޫންޏެއް ކަމަށް ބުނެފައި ހުރެއެވެ.\nއީރާނަކީ ވެސް މިދޫންޏަށް ހާއްސަ މަގާމެއް ދީފައިވާ ގައުމެކެވެ. އެގައުމުގައި މިދޫންޏަށް ނިސްބަތްކޮށް ހޯމާގެ ނަން ދީފައިވާ އެއާލައިނެއް ވެސް އޮވެއެވެ.\nމިދޫނީގެ އަސްލު ސިފަ ނޭނގުނަސް، އަދި ދޫނި ލޮލަށް ފެނުނު މީހަކު މިހާރު ދުނިޔޭގައި ހުރިކަން ނޭނގުނަސް މިދޫނީގެ ވާހަކަތަކާއި ނިޝާންތައް ވެސް އިންސާނުންނާއި ވަކިވެގެންނެއް ނުދެއެވެ. މިހާރު ވެސް ދުނިޔޭގެ ވަރަށް ގިނަ މިއުޒިއަމްތަކުގައި މިދޫނި ސިފަވާގޮތައް މޮނިއުމަންޓްތައް ހަދާފައި އެބަހުއްޓެވެ.\nޖުލައި 9, 2021 14:35\nއަހަރެމެންގެ ދޫންޏަކީ ހުންގާނު ދޫނި. މިހާރު ވަރަށް ނުފެނޭ. އަންނަން އޮތް ޖީލުތަކަށް އެއީ ކޮން ދޫންޏެއްކަންވެސް ނޭގޭނެ. ވީމާ ދިވެހި ދާރުލްއާސާރުގައި ހުންގާނު ދޫންޏެއް ބޭއްވުން މުހިއްމު\nޖުލައި 9, 2021 21:30\nއަހަރުމެން ދިވެހިރާއްޖޭގެ ދޫންޏަކީ ދެބޯދޫނި.


Noorul-islam.NET :: ތަޢުލީމީ ދާއިރާގެ ނަވުގައި ކުރިއްސުރެ ހުރި ލޯވަޅުތައް ބަންދު ނުކުރެވެނީސް އަލުން އިތުރު ލޯވަޅެއް އަޅަނީ ހެއްޔެވެ؟ އުޅަނދު ޣަރަޤު ވެދާނެއެވެ.\nތަޢުލީމީ ދާއިރާގެ ނަވުގައި ކުރިއްސުރެ ހުރި ލޯވަޅުތައް ބަންދު ނުކުރެވެނީސް އަލުން އިތުރު ލޯވަޅެއް އަޅަނީ ހެއްޔެވެ؟ އުޅަނދު ޣަރަޤު ވެދާނެއެވެ.\nތާރީޚް: 26 ސެޕްޓެމްބަރ 2010\nއަޅުގަނޑުމެންގެ ޤައުމުގެ ތަޢުލީމީ ދާއިރާގެ ހުރިހާ ދިމާއަކުންވެސް އިވެނީ އެއް އަޑެކެވެ. ދަރިވަރުންގެ އަޚްލާޤް ގޯސް ވާހަކައެވެ. ޤައުމީ މަންހަޖުގެ ބޮޑެތި ބައްދަލުވުންތަކުންނެވެ. ސްކޫލްގެ މެނޭޖްމެންޓްގެ ބައްދަލުވުންތަކުންނެވެ. ސްކޫލްގެ ބެލެނިވެރިންގެ ބައްދަލުވުންތަކުންނެވެ. ސެޝަން އެސެމްބްލީ ތަކުގައެވެ. ދަރިވަރުންގެ އަޚްލާޤް ރަނގަޅު ކުރުމުގެ ވާހަކަދެކެވޭ ބައްދަލުވުންތައް ކިތަންމެ ގިނަ ކަމުގައި ވިޔަސް އެދެވޭ ނަތީޖާއެއް ނުފެނެއެވެ. ދުވަހުން ދުވަހަށް ދަރިވަރުންގެ އަޚްލާޤް ގޯސްވެ، ބައެއް ކަންތައް އެއީ އޯކޭ ކަންތައްތަކެއް ކަމުގައި ހަދާލެވިއްޖެއެވެ.\nމިއީ އަޅުގަނޑުމެންގެ މުޖުތަމަޢުގެ މިސާލެވެ. އެންމެންވެސް މަޝްވަރާ ކުރަނީ ދަރިވަރުންގެ އަޚްލާޤް ރަނގަޅު ކުރާނެ ގޮތަކާމެދު އެވެ. އަޚްލާޤީ މައްސަލަތަކުން ދަރިވަރުން ދުރުކުރާނެ ގޮތަކާމެދުގައެވެ. ކަމުގެ އަޞްލު ހޯދައި ، އަސްލު ބައްޔަށް ބޭސްކުރުމުގެ ޚިޔާލެއް އެއްވެސް މީހަކަށް ނާދެއޭ ދެންނެވިއަސް ދޮގަކަށް ނުވާނެއެވެ.\nއަޅުގަނޑުމެން އަދިވެސް މަސައްކަތް މިކުރަނީ ކުރިއްސުރެ އަޅުގަނޑުމެންގެ ތެރޭގައި ބޭނުންކުރި އުކުޅުތައް ބޭނުންކޮށްގެން ދަރިވަރުން އިޞްލާޙު ކުރެވޭތޯއެވެ. އެ އުކުޅުތަކާއި މެތަޑް ތަކުން އެއްވެސް ނަތީޖާއެއް ނުނެރެވި މިހާތަނަށް އެ މެތަޑްތައް ފެއިލްވަމުންދާއިރުވެސް މެއެވެ.\nމިހާތަނުން އަނެއްކާވެސް އަޅުގަނޑުގެ ހަނދާނަށް އައީ އަޅުގަނޑުގެ އުސްތާޛެއް ކަމަށްވާ އަލްފާޟިލް މުޙައްމަދު ސަޢުދީ ޙަސަންގެ ބަސްފުޅެކެވެ. މީގެ ހަފްތާއެއްހާ ދުވަސް ކުރިން އަޅުގަނޑު އުސްތާޛާ ބައްދަލުވި ދުވަހު، ދިވެހިރާއްޖޭގެ ތަޢުލީމީ ޙަޔާތަށް އަންނަމުންދާ ބަދަލުތަކާއިމެދު ދެކެވުނު ވާހަކައިގައި ވިދާޅުވިއެވެ.\nމީހަކު ގިނަ ދުވަސްތަކެއް ވަންދެން އަންނަން ގެންގުޅޭ މުންޑަށް އޭނާ ވަރަށް ލޯބި ކުރާނެއެވެ. އޭތީ ދާވެއްޖެނަމަ، އަވަހަށް ދޮވެލާނެއެވެ. އަދި ދުވަސްވެ އޭގައި ބާގަނޑެއް ހެދިއްޖެނަމަ އޭގައި ޕެޗެއް އަޅައިގެންވިޔަސް އޭތި ބޭނުން ކުރެވޭތޯ ބަލާނެއެވެ. ނުވަތަ އެގޮތަށް އޭނާ ލޯބި ކުރާނެއެވެ. އެހެންނަމަވެސް އޭތީގައި ޕެޗު އަޅައިގެންވެސް ބޭނުންނުކުރެވޭ ވަރަށް ބާވުމުން ދެން އެ މުންޑު ދޫކޮށްލައި އާ މުންޑެއް ހޯދަން އޭނާއަށް މަޖުބޫރުވެދެއެވެ.\nމިއީ އަޅުގަނޑުގެ އުއްމީދު، ދިވެހި ތަޢުލީމީ ނިޒާމާމެދު އާވެގެންދިޔަ ވާހަކަ ކޮޅެކެވެ. ސަބަބަކީ މިހާރު ދިވެހި ތަޢުލީމީ ނިޒާމުގެ މުންޑުގައި ބާގަނޑުތައް ހެދި ޕެޗު ނޭޅޭ ހިސާބަށް ގޮސްފައިވީ ވަގުތެއްގައި މި ބާ މުންޑު ދޫކޮށް އިޞްލާޙީ އާ މުންޑެއް ހޯދުމުގެ ފުރުޞަތު އޮތްކަމުގެ އުއްމީދެއް އާވެގެން ދިޔަ ކަމެވެ.\nމި ލިޔުމުގައި އަޅުގަނޑުގެ ނުކުތާއަކީ ދެޖިންސް މަސްހުނިކޮށްގެން ކިޔަވައިދިނުމުގެ ވާހަކައެވެ. އެއީ ފެއިލްވެފައިވާ ނިޒާމެއްކަމަށް، އަދުގެ (ނަމުން އިސްލާމްވެގެން ތިބި) މުސްލިމުންނަށް ޤަބޫލު ކުރެވުމުގެ ކުރިން ޣައިރު މުސްލިމުން ޤަބޫލުކޮށްފިއެވެ.\nޙަޤީޤީ ތަފާތު ހިސާބުތަކަށް ބައްލަވާށެވެ. ޖިންސް ވަކިކޮށް ތައުލީމީ ނިޒާމް ބައްޓަން ކުރުމުގެ ފަހުގެ ތާރީޚަށް ބަލާށެވެ. އޭރުން ޙަޤީޤަތް އެނގިގެންދާނެއެވެ.\nމީގެ އިތުރުން 2009 ވަނައަހަރު އިނގިރޭސިވިލާތުގައި،7ލައްކަ އަންހެން ކުދިންގެ ކީސްޓޭޖް2 އާއި ޖީސީއެސްއީ ގެ ނަތީޖާތަކަށް ބަލައިގެން ހެދި ދިރާސާއަކުން ދައްކާ ގޮތުގައި ދަރިވަރުންގެ ހަމައެކަނި އަންހެން ކުދިންގެ ސްކޫލްތަކުގައި ކިޔަވާ ދަރިވަރުންގެ ނަތީޖާ ވަރަށް ބޮޑުތަން ރަނގަޅުވެފައިވެއެވެ. މީގެތެރެއިން އެންމެ ބޮޑަށް ފާހަގަ ކުރެވިފައިވަނީ ދަށް ގްރޭޑްތަކުގައި ނަތީޖާ ދަށްކޮށް ލިބިފައިތިބި ކުދިންނެވެ.\n2007 ވަނަ އަހަރު އިނގިރޭސި ސަރުކާރުގެ އެހީގައި ނެރެވުނު ރިވިއު އެއްގައި ވަނީ ދެޖިންސް ވަކިކޮށް ތަޢުލީމު ދިނުމަށް ބާރުއަޅައި އެކަމަށް ގޮވާލާފައެވެ.\nމަތީގައި މި ބަޔާން ކޮށްލީ ޖިންސް ވަކިކޮށް ތަޢުލީމު ދިނުމާ ބެހޭގޮތުން ދުނިޔޭގެ މީހުން ކުރަމުންދާ ދިރާސާތަކެވެ. އޭގެ ތެރެއިން ކުޑަ މިންވަރެކެވެ.\nކަން މިހެން އޮތްއިރު މިއަދު އަޅުގަނޑުމެންނަށް އިވެމުންދާ އަޑުތަކަށް ބަލާއިރު، މިހާރުވެސް ފެއިލްވެފައިވާ ކަމެއް އިތުރަށް ތަހުލީލު ކުރުމުގެ ގޮތުން އިތުރު ސްކޫލްތަކަކަށް ތަންފީޒު ކުރަން އުޅޭ ވާހަކައެވެ.\nމިއީ އަޅުގަނޑުމެންގެ ތަޢުލީމީ ނައު ޣަރަޤު ވެގެން ދިޔުމަށް އެޅޭ އިތުރު ލޯވަޅެކެވެ. މިހާރުވެސް އުޅަނދުގައި ބޮޑެތި ލޯވަޅު އެބަހުއްޓެވެ.\nމި ފުރުޞަތުގައި ނޫރުލްއިސްލާމް ޓީމްގެ ނަމުގައްޔާއި އަދި އަޅުގަނޑުގެ އަމިއްލަ ނަމުގައި، ދިވެހި ސަރުކާރުގެ ކަމާބެހޭ ހުރިހާ މުއައްސަސާތަކަށް މި ގޮވާލަނީ މަތީގައި ބަޔާންކުރެވިފައިވާފަދަ ދިރާސާތައް މުރާޖަޢާކުރެއްވުމަށެވެ. އަދި ދަރިވަރުންގެ އަޚްލާޤަށް ހެޔޮ ބަދަލެއް ގެންނަވަން މަސައްކަތް ކުރައްވާނަމަ، ޖިންސް ވަކިކޮށް ސްކޫލްތައް ޤާއިމުކުރެއްވުމަށެވެ. ނުވަތަ ސްކޫލްތަކުގައި ކްލާސްރޫމްތަކުގައިވިޔަސް މި ބަދަލު ގެންނެވުމަށެވެ.\nލޮބުވެތި ބެލެނިވެރިންނޭވެ! ތިޔަބޭފުޅުންގެ ދަރިންނަކީ ﷲ ތިޔަ ބޭފުޅުންނާ ޙަވާލު ކުރެއްވި އަމާނާތެކެވެ. އެދަރިންގެ ތަރުބިއްޔަތަކީ ތިޔަ ބޭފުޅުންގެ ޒިންމާއެކެވެ. ކަމާ ބެހޭ ފަރާތްތަކަށް ދަންނަވައިގެން، އެފަރާތްތަކަށް ބާރުއަޅުއްވައިގެން މިފިތުނައިން ދަރިން ސަލާމަތް ކުރައްވާށެވެ. ފުރާވަރުގެ އަންހެން ކުދިންނާއި ފިރިހެން ކުދިން އެއްކުލާހެއްގައި ތިބެ މަސްހުނިވެ ހެދުމުން ނިކުންނާނޭ އަޚްލާޤީ މައްސަލަތައް ތިޔަބޭފުޅުންނަށް ތަޞައްވުރު ކުރެއްވޭނެއެވެ.\nއަދި ހަނދުމަ ކުރައްވާށެވެ. އަޅުގަނޑުމެންގެ ތެރެއިން ކޮންމެ މީހަކީ ބެލެނިވެރިއެކެވެ. އެމީހެއްގެ ބެލެނިވެރިކަމުގެ ދަށުގައިވާ ބަޔަކާމެދު މާދަމާ- ޤިޔާމަތް ދުވަހުން ﷲ ސުބްޙާނަހޫ ވަތަޢާލާ އަޅުގަނޑުމެންނާ ސުވާލު ކުރައްވާނެއެވެ.